ރަސްމީ ދަތުރުފުޅެއްގައި އެމެރިކާގެ ރައީސް އިންޑިއާ އަށް | Jazeera\tރަސްމީ ދަތުރުފުޅެއްގައި އެމެރިކާގެ ރައީސް އިންޑިއާ އަށް - Jazeera\nރަސްމީ ދަތުރުފުޅެއްގައި އެމެރިކާގެ ރައީސް އިންޑިއާ އަށް\nއައިމިނަތު ޔުމްނާ February 24, 2020 64 views0\nރަސްމީ ދަތުރުފުޅެއްގައި އެމެރިކާގެ ރައީސް ޑޮނަލްޑް ޓްރަމްޕް އިންޑިއާ އަށް ވަޑައިގެންފި އެވެ. ދެދުވަހުގެ މި ދަތުރުފުޅުގައި ދުނިޔޭގެ އެންމެ ބޮޑު ކްރިކެޓް ސްޓޭޑިއަމް ހުޅުއްވައިދެއްވަން ވަނީ ހަމަޖެހިފައެވެ.\nމޯދީގެ އުފަން ސްޓޭޓު ކަމުގައިވާ އަހުމަދުއާބާދުގައި ހުޅުވާ ދުނިޔޭގެ އެންމެ ބޮޑު ކްރިކެޓް ސްޓޭޑިއަމް ހުޅުވުމަށް ފަހު، ޓްރަމްޕާއި ފަސްޓް ލޭޑީ މެލަނިއާ ތާޖް މަހަލް އަށް ޒިޔާރަތް ކުރައްވާނެ ކަމަށް މައުލޫމާތު ލިބެއެވެ.\nޓްރަމްޕަށް ހޫނު މަރުހަބާއެއް ކިޔުމަށް އެތައް ބަޔަކު، އަހުމަދުއާބާދުގައި ހުޅުވާ ސްޓޭޑިއަމަށް ވަނީ ޖަމާވެފައެވެ. ސްޓޭޑިއަމް ހުޅުވުމަށް ފަހު ބޮޑު ވަޒީރު މޯދީއާ އާއި ޓްރަމްޕް ތަގުރީރު ކުރެއްވުމަށް ވަނީ ހަމަޖެހިފައެވެ.\nއެމެރިކާ އަކީ އިންޑިއާގެ އެންމެ ބޮޑު އެއް ވިޔަފާރި ޕާޓްނަރު ކަމުގައި ވެފައި، ދެ ގައުމުން 2018 ވަނަ އަހަރު ކުރި ވިޔަފާރި 142.6 ބިލިއަން ޑޮލަރަށް އަރަ އެވެ.


V.Hulhidhoo Aai Ambara Atholhuge Rayyithunnah! Dhoo Dhinumeh Nei!\nއަންބަރާ ދޫކޮށްފައިވަނީ ޓޫރިޒަމް ތަރައްގީ ކުރުމަށް\nވ. ހުޅިދޫއާއި އަންބަރާ އަތޮޅުގެ ރައްޔިތުންނަށް! އަތޮޅުކައުންސިލުން ދޫދިނުމެއް ނެތް!\n11 މޭ 2022 - 15:26:13\nވ.އަތޮޅަކީ ރާއްޖޭގެ އެންމެ އާބާދީ ކުޑަ އަތޮޅެވެ. އެހެންނަމަވެސް މި އަތޮޅު މީހުން އާމްދަނީ ހޯދަން ކުރާ މަސައްކަތާއި އެމަސައްކަތުގެ ސަބަބުން ލިބޭ އާމްދަނީ ވެސް މަދެއްނޫނެވެ. ދުވެހެއް ދުވަހަކަށް މިއަތޮޅުގެ މީހުންގެ މަސައްކަތް ދަނީ ދުނިޔެއަށް ހާމަވަމުންނެވެ.\nމި އަތޮޅުގެ ބައެއް ރަށްރަށުން ބުނަނީ ދައުލަތުން ފައިސާއެއް ބޭނުން ނުވާކަމަށެވެ. އެރަށްރަށް ހިންގުމަށްޓަކައި އެރަށްރަށުން ލިބޭ އާމްދަނީ ފުދޭ ކަމަށެވެ. އަދި އެއީ ސަރުކާރަށް ދައްކަން ޖެހޭ ފީތަކާއި ޓެކްސް ފައިސާ ވެސް ދެއްކުމަށް ފަހުއެވެ.\nއެއަތޮޅުގައި މިހާރުވެސް ފަސް ރިސޯޓެއް ހިންގައެވެ. އެ ރިސޯޓތަކުން އެއްވެސް ފައިސާއެއް އެއަތޮޅުގެ ރައްޔިތުންނަކަށް ނުލިބެއެވެ. އަތޮޅުގައި ހުރީވެސް މަދު ރަށްތަކެކެވެ. މީހުން އުޅޭ ހަތަރު ރަށް އޮތް އިރު ދެން ހުރި ރަށްތައް ވަނީ ރިސޯޓް ހިންގުމަށާއި އެހެނިހެން ބޭނުންތަކަށް ދޫކޮށްފައެވެ. އަތޮޅުގެ ރަށްރަށުން ބުނަނީ އެރިސޯޓުތަކުން ރަށްރަށަށް ކުރާ މަންފާއެއް ނެތް ކަމަށެވެ.\n"ސީއެސްއާރުގެ ދަށުން ވެސް މިރަށްރަށަށް ކުރާ މަންފާއެއް ނެތް. ރިސޯޓުތައް އެބަހުރި މި އަތޮޅުގައިވެސް. އެކަމަކު އެއީ މިރަށްރަށަށް އެއްވެސް މަންފާއެއް ލިބިދޭ ބައެއް ނޫން" ވ.ތިނަދޫ ކައުނސިލް ރައީސް ޝިފާގް ހުސައިން ވިދާޅުވިއެވެ.\nވ.އަތޮޅު ކައުންސިލް ރައީސް ސުޖާއު އަލީ\nރާއްޖޭގެ އެހެން އަތޮޅުތަކެކޭ އެއްފަދައިން ވ.އަތޮޅުގެ ރަށްތައްވެސް ވަނީ އެކިއެކި ބޭނުންތަކަށް ތަފާތު ފަރާތްތަކަށް ދޫކޮށްފައެވެ. އޭގެތެރެއިން ވ. ހުޅިދޫއާއި ވ.އަންބަރާއަކީވެސް އެގޮތަށް ދޫކޮށްފައިވާ ދެރަށެކެވެ. ވ.ހުޅިދޫ ދޫކޮށްފައިވަނީ ދަނޑުވެރިކަމުގެ މަސައްކަތް ކުރުމަށެވެ. އަންބަރާ ދޫކޮށްފައިވަނީ ޓޫރިޒަމް ތަރައްގީ ކުރުމަށެވެ. އެހެންނަމަވެސް މިރަށްރަށުގައި މަސައްކަތްތައް ކުރުމަށް ދީފައިވާ ތަފާތު މުއްދަތުތައް ހަމަވެފައިވާ ކަމުގައި އަތޮޅު ކައުންސިލާއި އެއަތޮޅުގެ ބައެއް ރަށްރަށުގެ ރަށު ކައުންސިލް ތަކުންވެސް އަންނަނީ ބުނަމުންނެވެ.\nއެކަމާ ގުޅިގެން ކައުންސިލުން ވަނީ ގަރާރެއް ފާސް ކޮށްފައެވެ. މިދިޔަ ހަފްތާގައި ގަރާރު ފާސްކޮށްފައިވަނީ އެދެރަށަކީ މިހާރު ވ.އަތޮޅު ރައްޔިތުންގެ ދެރަށް ކަމަށް ކަނޑައަޅާފައެވެ. އެގޮތަށް ކައުންސިލުން ނިންމާފައިވަނީ ސަބަބު ތަކެއް ނެތިއެއް ނޫނެވެ.\nމިހާތަނަށް އެއްވެސް ރިސޯޓަކުން އަދި އެގޮތަށް ދީފައިހުންނަ ރަށަކުން އަތޮޅުގައި އޮތް މީހުން އުޅޭ ފަސްރަށުން ކުރެ ރަށަކަށް ފައިދާއެއް ލިބިފައި ނުވާތީއެވެ. އަދި ހަމައެހެންމެ ވ.އަންބަރާއާއި، ވ. ހުޅިދޫ ގައި އެއްވެސް މަސައްކަތެއް މިހާތަނަށް ކޮށްފައި ނުވުމާއި މަސައްކަތް ކުރުމަށް ދީފައިވާ މުއްދަތުވެސް ހަމަވެފައިވާތީ އެގޮތަށް ކައުންސިލުން ނިންމީއެވެ.\nވ.އަތޮޅުގައި އޮންނަނީ މީހުން އުޅޭ5ރަށެވެ. އަދި މީހުން ނޫޅޭ 14 ރަށެވެ. އޭގެ ތެރެއިން މީހުން ނޫޅޭ ހުރިހާ ރަށެއް ވަނީ އެކި ބޭނުންތަކަށް ދޫކޮށްފައެވެ. ފަސް ރަށެއްގައި ރިސޯޓް ހިންގައެވެ. އެއީ އަލިމަތާ، ދިއްގިރި، ވަށުގިރި، ކުނާވަށީގެ އިތުރުން އާރަށެވެ. ޓޫރިޒަމަށް ދޫކޮށްފައިވާ ބޮޑު މޮހޮރާގެ މުއްދަތު ދަނީ ހިނގަމުންނެވެ. ފޮއްތެޔޮވެސް ވަނީ ރިސޯޓް ހަދަން ދޫކޮށްފައެވެ. ވައްޓަރު އޮތީ އެންވަޔަރަމެންޓް މިނިސްޓްރީގެ ދަށުގައެވެ. ދެން އޮތް ރުއްގަނޑު،ރުއްހުރި ހުރާ،ތުނޑު ހުރާގެ އިތުރުން ހުރަހު ފިނޮޅުވެސް ވަނީ ވަރުވާ އަށް ދޫކޮށްފައެވެ.\nހުޅިދޫ ދޫކޮށްފައިވަނީ ދަނޑުވެރިކަމުގެ މަސައްކަތް ކުރުމަށް\n"މިއަތޮޅުގައި ހުރީ މަދު ރަށްތަކެއް. ހުރިހާ ރަށެއް އެހެރީ އެކި ގޮތް ގޮތަށް ދޫވެފައި. އެހެންވީމަ ކަމެއްނުވެ ރަށްތައް ހުރެގެން ނުވާނެ. މިއަތޮޅުގެ ރަށްރަށަށް އޭގެ މަންފާ ލިބެން ޖެހޭނެ" ވ.އަތޮޅު ކައުންސިލް ރައީސް ސުޖާއު ވިދާޅުވިއެވެ.\nވޭތުވެ ދިޔައަހަރު މެދުތެރޭ ކައުންސިލުން ވަނީ މާލެއަށް ދަތުރުކޮށް ޓޫރިޒަމް މިނިސްޓަރާއި ކަމާބެހޭ އެހެން އިދާރާ ތަކާވެސް ބައްދަލު ކޮށްފައެވެ. އެހެންނަމަވެސް އެކަށީގެންވާ އިޖާބައެއް ނުލިބޭ ކަމަށް ކައުންސިލުން ބުނެއެވެ. އެހެންވެ ކައުންސިލުން މިހާރު ވަނީ ގޮތެއް ނިންމާފައެވެ. އެއީ ހުޅިދޫއާއި އަންބަރާ މިއަތޮޅު ކައުންސިލްގެ ބެލުމުގެ ދަށަށް ގެންގޮސް މިއަތޮޅުގެ ފަސްރަށުގައި ދިރިއުޅޭ ފަރާތްތަކަށް އެކަށީގެންވާ މަންފާއެއް ލިބޭ ގޮތަށް ކަންކަން ބައްޓަން ކުރުމެވެ. އެކަންކުރުމަށް ކުރަން ޖެހުނު ކޮންމެ ކަމެއް ކުރުމަށް އަތޮޅުކައުންސިލު އޮތީ ތައްޔާރަށެވެ.\nވ.އަތޮޅުވ. ރަކީދޫވ. ފެލިދޫވ. އާރަށްވ. ފުލިދޫ


Neuer ge contract hama vanee\nނޯޔާގެ ކޮންޓްރެކްޓް ހަމަވަނީ\nކެޕްޓަން އަދި ގޯލްކީޕަރު މެނައުލް ނޯޔާ އާއި ޓީމުގެ މުހިންމު ބައެއް އެހެން ކުޅުންތެރިންގެ ކޮންޓްރެކްޓް ހަމަވާން ކައިރި ވިޔަސް އެކަމާ ކަން ބޮޑުވާން ނުޖެހޭ ކަމަށް ބަޔާން މިޔުނިކްގެ ސްޕޯޓިން ޑައިރެކްޓާ ބުނެފި އެވެ.\nނޯޔާގެ އިތުރުން ޓީމުގެ މުހިންމު އެހެން ކުޅުންތެރިން ކަމަށްވާ ތޯމަސް މުލާ އާއި ހާވީ މާޓިނޭޒް، ޑޭވިޑް އަލްބާ އަދި ތިއާގޯ އަލްކަންޓާރާގެ ކޮންޓްރެކްޓް އަންނަ އަހަރު ހަމަވާނެ އެވެ.\n"އަހަރެމެން ހަމަގައިމު ވެސް އެކަމާ ބެހޭ ގޮތުން ވާހަކަ ދައްކާނެ، އެކަމަކުން ކުރިއަށް އޮތް ހަފުތާތަކުގައި ވެސް އަހަރެމެން ސަމާލުކަން ދޭނީ މުބާރާތްތަކަށް،" ސްޕޯޓިން ޑައިރެކްޓާ ބުންޏެވެ. "ކުރިއަށް ހުރި މެޗުތަކަށް އަހަރެމެންގެ ސަމާލުކަން ބަހައްޓައިފިއްޔާ މާ ރަނގަޅު ވާނެ، އެއީ އަހަރެމެންގެ ސަމާލުކަން ހުއްޓެން ޖެހޭ ހިސާބަކީ ވެސް."\nކުޅުންތެރިންގެ ކޮންޓްރެކްޓް ހަމަވާން މިހާ ކައިރިވެފައިވާއިރު އެކަމާ ކަންބޮޑުވޭތޯ ސުވާލު ކުރުމުން ސްޕޯޓިން ޑައިރެކްޓާ ބުނީ ކަންބޮޑުވާން ޖެހޭ އެއްވެސް ކަމެއް ނެތް ކަމަށާއި ޓޮޕް ޕްލޭޔަރުންގެ ކޮންޓްރެކްޓްގައި އަބަދުވެސް އެކަން ދިމާވާނެ ކަމަށެވެ.\n"ކުޅުންތެރިންނަށް އެނގޭނެ އެކަމާ ބެހޭގޮތުން އަހަރެމެން ވާހަކަ ދައްކާނެކަން."\nބަޔާން މިވަގަތު އޮތީ ތާވަލުގެ އެއް ވަނައިގަ އެވެ. އަދި އެ ޓީ ވަނީ ޗެމްޕިއަންސް ލީގްގެ ދެ ވަނަ ބުރުގަ އެވެ.


SunOnline: Resort, Guest House thakah BML in2million dollar\nރިސޯޓް، ގެސްޓް ހައުސްތަކަށް ބީއެމްއެލްއިން2މިލިއަން ޑޮލަރު\nއައިޝަތު ފަރީޙާ 15 Mar 2020, 10:10\nބީއެމްއެލްއިން މިއަދު ބޭއްވި ނޫސްކޮންފަރެންސްގައި އެ ބޭންކްގެ ސީއީއޯ ޓިމް އަދި މަޓީގެ ނަޒީރު -- ފޮޓޯ/ ބީއެމްއެލް\nކޮރޯނާވައިރަސްއާ ގުޅިގެން ޓޫރިޒަމް ސިނާއަތަށް ވަމުންދާ ގެއްލުންތައް ކުޑަކުރުމަށް، ގައުމީ ބޭންކް، ބީއެމްއެލް އިން ކުރު މުއްދަތުގެ ފައިނޭންސިން ސްކީމެއް ތައާރަފުކޮށްފި އެވެ.\nއެ ސްކީމް އިއުލާން ކުރުމަށް ޓޫރިޒަމް ދާއިރާގެ ފަރާތްތަކާ އެކު ބީއެެމްލްއިން މިއަދު ބޭއްވި ޕްރެސް ކޮންފަރެންސްގައި އެ ބޭންކުގެ ސީއީއޯ ޓިމް ސޯޔާ ވިދާޅުވީ، މި ފައިނޭންސިންގެ ދަށުން މިހާރު ހިންގަމުންދާ ރިސޯޓްތަކާއި ގެސްޓް ހައުސްތަކުގެ ވޯކިން ކެޕިޓަލްގެ ގޮތުގައި ދެ މިލިއަން ޑޮލަރާ ހަމައަށް ފައިސާ ދޫކުރާނެ ކަމަށެވެ. މި ފައިސާ އަނބުރާ ދެއްކުމަށް ތިން އަހަރުގެ މުއްދަތެއް ދޭނެ ކަމަށް އޭނާ ވިދާޅުވި އެވެ.\nބީއެމްއެލްއިން ބުނީ، މިއީ ޓުއަރިޒަމް މިނިސްޓްރީ އާއި މޯލްޑިވްސް އެސޯސިއޭޝަން އޮފް ޓުއަރިޒަމް އިންޑަސްޓްރީ (މަޓީ)އާ ގުޅިގެން ފަތުރުވެރިކަމުގެ ސިނާއަތުގައި ހަރަކާތްތެރިވާ ވިޔަފާރިތައް ހިންގުމަށް ބޭނުންވާ މާލީ އެހީތެރިކަން ފޯރުކޮށްދިނުމުގެ ގޮތުން ތައާރަފް ކުރާ، ކުރު މުއްދަތުގެ ފައިނޭންސިންއެއް ކަމަށެވެ.\nއޭނާ ވިދާޅުވީ ކޮރޯނާވައިރަހުގެ ސަބަބުން ލިބެމުންދާ ގެއްލުން މުޅިން ވަޒަން ކޮށްލެވޭނީ، މިކަން ދިގުދެމިގެންދާ މުއްދަތަކާއި މިކަމުގެ އަސަރުކުރާނެ ނިސްބަތަކުން ކަމަށެވެ. ނަމަވެސް މިހާރު ވެސް ފަތުރުވެރިކަމުގެ ސިނާއަތަށާއި ދިވެހި ވިޔަފާރިތަކަށް ވަނީ، ވަރަށް ބޮޑު ގޮންޖެހުންތަކާ ކުރިމަތިވެފައި ކަމަށް ޓިމް ވިދާޅުވި އެވެ. އަދި ވިދާޅުވީ، މިއީ އެ ވިޔަފާރިތަކަށް އެހީވުމަށް ބީއެމްއެލްއިން ނެގި، އިސްނެގުމެއް ކަމަށެވެ.\n"ގައުމީ ބޭންކުގެ ހައިސިއްޔަތުން މިފަދަ ދަނޑިވަޅެއްގައި މި ވިޔަފާރިތަކަށް އެހީތެރިކަންފޯރުކޮށްދިނުމަކީ އަޅުގަނޑުމެންގެ ޒިންމާއެއް. އަޅުގަނޑުމެންގެ ޕާޓްނަރުންނާއެކު މިއަދު މި ތައާރަފްކުރެވޭ ޝޯޓް ޓާމް ފައިނޭންސިން އަކީ މި ދަނޑިވަޅުގައި ދިވާމެފައިވާ ދަތިތަކަށް ހައްލެއް ހޯދުމަށް ވިޔަފާރި ހިންގުމަށް ބޭނުންވާ ފައިސާ ނުވަތަ ވިޔަފާރި އިތުރަށް ފުޅާކުރުމަށް ބޭނުންވާ ފައިސާ ހޯދުމަށް ވަރަށް އެކަށޭނެ ފައިނޭންސިން އެއް." ޓިމް ވިދާޅުވި އެވެ.\nމިއާއެކު ރާއްޖޭގެ ފަތުރުވެރިކަމަށް ބޮޑު ލޮޅުމެއް އަންނާނެ ކަމަށް ލަފާކޮށްފައިވާއިރު މިދިޔަ ބުރާސްފަތި ދުވަހު ގައުމާ މުހާތަބު ކުރައްވާ ވާހަކަ ދައްކަވަމުން ރައީސް އިބްރާހިމް މުހައްމަދު ސޯލިހު ވިދާޅުވީ މި މަހުގެ ފުރަތަމަ 10 ދުވަހު އެކަނިވެސް ރާއްޖޭގެ ފަތުރުވެރިކަން މިދިޔަ އަހަރުގެ އެ މުއްދަތާ އަޅާ ބަލާއިރު 10 ޕަސެންޓް ދަށަށް ގޮސްފައިވާ ކަމަށެވެ.\nކޮރޯނާވައިރަހުގެ ސަބަބުން އިގްތިސާދަށް އެންމެ ބޮޑު އަސަރެއް ކުރާނެ ގައުމުތަކުގެ ތެރެގައި ރާއްޖެ ހިމެނޭކަމަށް ރައީސް ވިދާޅުވި އެވެެ.\n"މި މަހުގެ ފުރަތަމަ 10 ދުވަހުގެ ތެރޭގައި އެކަނިވެސް، ރާއްޖެ އައި ފަތުރުވެރިންގެ އަދަދު، މިދިޔަ އަހަރާ އަޅައިބަލާއިރު، 22.8 ޕަސެންޓް ދަށަށް ހިނގައްޖެ. އަދި ޖެނުއަރީ 26 ވަނަ ދުވަހުން ފެށިގެން މިހާތަނަށް 161740 ބެޑްނައިޓް ކެންސަލްވެއްޖެ،" ރައީސް، ވިދާޅުވެފައިވެ އެވެ.\nމިހާރު ހަދާފައި ހުރި ބުކިންތައް ކެންސަލްވަމުންދާ ނިސްބަތަށް ބަލާއިރު، މިއަހަރުގެ ތެރޭގައި ރާއްޖެ އަންނަ ފަތުރުވެރިންގެ އަދަދު، މިދިޔަ އަހަރާ އަޅައި ބަލާއިރު، 12-35 ޕަސެންޓާ ދެމެދުގެ މިންވަރަކަށް ދަށަށް ދާނެ ކަމަށް ވަނީ ލަފާކުރެވިފަ އެވެ.\nމިދިޔަ އަހަރު 1.7 މިލިއަން ފަތުރުވެރިން ރާއްޖެ އައިސްފައިވެ އެވެ.\nމި ހަފްތާ ކުރީކޮޅު ބޭންކް އޮފް މޯލްޑިވްސް އިން ވަނީ ކުދި އަދި މެދު ފަންތީގެ ވިޔަފާރިތަކަށް އެހީތެރިކަން ފޯރުކޮށްދިނުމުގެ ގޮތުން ރަހުނަކާ ނުލައި ދޫކުރާ ވޯކިން ކެޕިޓަލް ފައިނޭންސިން ހިދުމަތްވެސް ތައާރަފްކޮށްފަ އެވެ.


"Kashmir massala akee India ge dhaahilee massala eh noon"\n"ކަޝްމީރު މައްސަލައަކީ އިންޑިއާގެ ދާހިލީ މައްސަލައެއް ނޫން"\nކަޝްމީރުގެ މައްސަލައަކީ އިންޑިއާގެ ދާހިލީ މައްސަލައެއް ނޫންކަން ސާބިތުވާ ކަމަށް ޕާކިސްތާނުގެ ފަރާތުން އދއަށް ކަނޑައަޅުއްވާފައިވާ ދާއިމީ މަންދޫބު ޑރ.މަލީހާ ލޯދީ ވިދާޅުވެއްޖެއެވެ.\nމިދިޔަ ހުކުރު ދުވަހު އދގެ ސަލާމަތީ މަޖިލީހުގައި ވަނީ ކަޝްމީރުގެ މައްސަލައާ ގުޅޭގޮތުން މަޝްވަރާ ކޮށްފައެވެ. ކަޝްމީރު މައްސަލައިގައި ޔޫއެން ސެކިއުރިޓީ ކައުންސިލުގެ ބައްދަލުވުމެއް ބޭއްވީ ޗައިނާއާ ޕާކިސްތާނުގެ އެދުމަކަށެވެ. އެއާއެކު، އެކަމަކީ އިންޑިއާގެ މައްޗަށް ޑިޕްލޮމެޓިކު ގޮތުން ޕާކިސްތާނާ ޗައިނާއަށް ހޯދުނު ބޮޑު ކާމިޔާބީއެއްގެ ގޮތުގައި އެދެ ގައުމުން އަންނަނީ ސިފަ ކުރަމުންނެެވެ.\nޑރ.މަލީހާ ވިދާޅުވީ ކަޝްމީރުގެ މައްސަލައިގައި އެންމެ މަތީ ޑިޕްލޮމެޓިކް ފޯރަމްގައި ވާހަކަ ދެެކެވުމަކީ، ކަޝްމީރުގެ ރައްޔިތުންގެ އުއްމީދު އާވެގެން ދިޔަ ކަމެއް ކަމަށެވެ.\nއިންޑިއާ ސަރުކާރުން ވަނީ ގާނޫނު އަސާސީގެ 370 ވަނަ މާއްދާގެ ދަށުން ކަޝްމީރަށް ލިބިފައިވާ ހާއްސަ ހައިސިއްޔަތު ނަގާލާފައެވެ. އެއީ ގާނޫނާ ހިލާފު އަމަލެއްގެ ގޮތުގައި ޕާކިސްތާނުގެ ޕްރައިމް މިނިސްޓަރ އިމްރާން ހާން ވަނީ ސިފަކުރައްވާފައެވެ. ކަޝްމީރު މައްސަލައިގައި އެމެރިކާގެ ރައީސް ޑޮނނާލްޑް ޓްރަމްޕް ވަނީ ޕާކިސްތާނުގެ ބޮޑު ވަޒީރު އިމްރާނަށް ފޯނުން ގުޅުއްވައި، ވާހަކަފުޅު ދައްކަވައިފައެވެ.\nކަޝްމީރުގެ މައްސަލައިގައި ޗައިނާވެސް ހުރީ ޕާކިސްތާނު ކޮޅަށެވެ. ޗައިނާއިން އދއަށް ކަނޑައަޅުއްވާފައި ހުންނަވާ ސަފީރު ޒޭންގް ޖުން ވިދާޅުވީ ކަޝްމީރު މައްސަލަ އަކީ ބައިނަލްއަގްވާމީ މައްސަލައެއް ކަަމަށާ، އދގެ ޗާޓަރުގެ ތެރެއިން އެ މައްސަލަ ހައްލު ކުރެވެން ޖެހޭ ކަމަށެވެ.\nއެއިމްސްގެ ފަރާތުން ދިވެހި ޑޮކްޓަރުންނަށް ތަމްރީން ޕްރޮގްރާމެއް ހިންގައިފި02 days ago\nޒާކިރު ނައިކް އިންޑިޔާއަށް ގެންދަން މޯދީ އޮފިޝަލުން ފޮނުވި: ޝަރުތަކީ ކަޝްމީރު މައްސަލާގައި އިންޑިއާއަށް ތާއިދުކުރުން01 week ago\nކައިރި ގައުމެއްގެ އިންޓެލިޖެންސުގެ އެޖެންސީންވެސް ޖަލަށް ވަންނަ ކަމަށް އެބަވޭ: ޝިޔާމު 12weeks ago\nފޮރެންސިކް ދާއިރާއިން ތަމްރީން ހޯދުމަށް 20ފުލުހަކު އިންޑިޔާއަށް ފުރަނީ02 weeks ago\nރާއްޖޭގެ ނަފްސާނީ ބޭސްފަރުވާގެ ދާއިރާ ތަރައްގީކުރުމަށް އިންޑިޔާއިން އެހީވަނީ42 weeks ago\nއިންޑިއާގައި ރަށްވެހިކަމުގެ ގާނޫނާ ދެކޮޅު މުޒާހަރާގައި 23 މީހަކު މަރުވެއްޖެ01 month ago\nPakistan Embassy donates cricket attire to young cricketers02 days ago\nއޮމާންގެ ރަސްގެފާނު އަވަހާރަވުމުން ތައުޒިޔާ ފޮނުވައިފި01 week ago\nޓްރަމްޕަށްވެސް ގޯސްވީ ކުރީގެ ސަރުކާރު! 12weeks ago\nއެމެރިކާ ސިފައިންނަށް އަމާޒުކޮށް އިރާނުން މިސައިލް ހަމަލާތަކެއްދީފި02 weeks ago\nއިރާނުގެ ޚާރިޖީ ވަޒީރަށް އދ.ގެ ބައްދަލުވުމަކަށް ހާޒިރުވުމަށް ވިސާ ދޫކުރުމަށް އެމެރިކާއިން ދެކޮޅުހަދައިފި02 weeks ago\nއިރާގުން ފައިބާނެކަމަށް ބުނެ ސިޓީ ފޮނުވުނީ އޮޅިގެންކަމަށް ބުނެފި02 weeks ago\nއެމެރިކާ އިސްވެ އޮވެ އައިއެސްއާއި ދެކޮޅަށް އިރާގުގައި ހަރަކާތްތެރިވާ ފައުޖު އެގައުމުން ފައިބަނީ02 weeks ago\nއެމެރިކާގެ ސިފައިން އިރާގުން ފޭބުމާއި ބެހޭ ބިލެއް ބަަލައިގެންފި02 weeks ago


"އިންޖިނިއަރިންގ ސިމްޕޯޒިއަމް 2019" ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\n"އިންޖިނިއަރިންގ ސިމްޕޯޒިއަމް 2019" ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n1 ޑިސެންބަރު 2019، ރިފަރެންސް: SA/NRFN/2019/52\nފެނަކަ ކޯޕަރޭޝަންގެ މެނޭޖިންގ ޑިރެކްޓަރ އަޙްމަދު ސަޢީދު މުޙައްމަދު، ދައުލަތުގެ ވަޒީރުން، މިއަދު މި ފެށޭ ސިމްޕޯޒިއަމްގެ އެންމެހައި ބައިވެރިން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nއާދެ، އެންމެ ފުރަތަމަވެސް އަޅުގަނޑު ފާހަގަކޮށްލަން ބޭނުންވަނީ، ރައްޔިތުންނަށް މިފަދަ އަސާސީ ޚިދުމަތެއް ދިނުމުގައި ރެޔާއި ދުވާލު މަސައްކަތް ކުރައްވަމުން ގެންދަވާ އަދި ވަކިން ޚާއްޞަކޮށް، ރާއްޖޭގެ އެކި ރަށްތަކުގައި މި މަސައްކަތް ކުރައްވަމުން ގެންދަވާ އެންމެހައި ފަރާތްތަކާއި ތިޔަބޭފުޅުންނާ ބައްދަލުކޮށް އެއްޗެއް ދަންނަވާލުމުގެ ފުރުޞަތު އަޅުގަނޑަށް ލިބުނީތީ އާދެ، އެކަމާ އަޅުގަނޑު އުފާކުރާ ވާހަކަ ދަންނަވާލަން.\nއާދެ، އެއްވެސް ޝައްކެއްނެތް، މިފަދަ މަހާސިންތާއެއް ނުވަތަ މިފަދަ މަސައްކަތު ބައްދަލުވުމަކީ މިއީ ވަރަށް މުހިންމު ކަމެއް. އަޅުގަނޑުމެންނަށް، އަޅުގަނޑުމެން ކުރަމުންދާ ކަންތައްތަކުގައި ދިމާވާ މައްސަލަތަކާ ގުޅޭގޮތުން ވާހަކަ ދެކެވިގެން ނޫން ގޮތަކަށް އެ ކަންތައްތައް ރަނގަޅު ކުރެވޭނޭ ގޮތެއް ނޯންނާނެ.\nއާދެ، ތިޔަބޭފުޅުންނަށް އެނގިވަޑައިގަންނަވާނެ، މިއަދުގެ ސަރުކާރުގެވެސް، ވަކިން ޚާއްޞަކޮށް، ރައީސުލްޖުމްހޫރިއްޔާގެ ވިސްނުންފުޅަކީވެސް، ރައްޔިތުންނަށް ދިމާވާ އެކި ކަންތައްތައް ސީދާ ރައްޔިތުންނާ ހަމައިން އެ ކަންތައްތައް އެނގިގެން، ދުވަހުން ދުވަހަށް އެކަންތައްތައް ތަރައްޤީކޮށް، ވީހާވެސް ރަނގަޅު ޚިދުމަތްތަކެއް ރައްޔިތުންނަށް ދެވޭތޯ މަސައްކަތް ކުރުން.\nއެގޮތުން އަޅުގަނޑު ގަބޫލުކުރަނީ، މިއަދު މި ފެށިގެންދާ މި ބައްދަލުވުން، މި މަހާސިންތާގެ ތެރެއިން ތިޔަބޭފުޅުންނަށް ކުރެވޭ މަޝްވަރާއާއި، އެކަކު އަނެކަކުގެ ޚިޔާލާއި، ތިޔަބޭފުޅުންނަށް ވޭތުވެދިޔަ ދުވަސްތަކުގައި ދިމާވެފައި ހުރި ގޮންޖެހުންތަކާ، މި ކަންތައްތަކާމެދު ވާހަކަ ދެކެވިގެން، ކުރިއަށް އޮތް ތަނުގައި އާދެ، ރައްޔިތުންނަށް ރަނގަޅު ޚިދުމަތެއް ފޯރުކޮށްދިނުމަށްޓަކައި މި ކުރާ މަސައްކަތަށް އޭގެ ސަބަބުން ވަރަށްބޮޑު ލުއިކަމެއް، ވަރަށްބޮޑު ފަސޭހަތަކެއް ލިބިގެންދާނެ ކަމަށް.\nއާދެ، ކަރަންޓަކީ އަޅުގަނޑު ދަންނަވާނީ ވަރަށް މުހިންމު އެއްޗެކޭ. އާދެ، އަޅުގަނޑުމެންނަށް ކަރަންޓުގެ މުހިންމުކަން އެނގިގެން މިދަނީ ހަމަ އެންމެ މިނިޓަކަށްވެސް ކަރަންޓާ ނުލައި އަޅުގަނޑުމެން އުޅެން ޖެހިއްޖެ ކަމަށްވަންޏާ، އެކަމުގެ ދަތި، އެކަމުގެ އެ އިޙްސާސްތައް އަޅުގަނޑުމެން އެންމެން ކުރަމު.\nއާދެ، ރާއްޖޭގެ ރަށްތައް އާބާދުވެފައި އޮތްގޮތުން، ކުދި ރަށްތަކެއްގެ މައްޗަށް އޮތުމުން، ކޮންމެ ރަށެއްގެ ރައްޔިތުންނަށްވެސް މި ޚިދުމަތް ދޭން އޮތުމުން، އޭގައި އާދެ، ކުދި ރަށްތަކަކަށްވީތީވެ ގޮންޖެހުންތަކެއް ހުރޭ. އެހެންނަމަވެސް، އަޅުގަނޑުމެން މިއަދު ގަބޫލުކުރަންޖެހޭ ޙަޤީޤަތަކީ، މިއީ އަޅުގަނޑުމެންގެ ދިވެހި ޤައުމު އޮތްގޮތް. އަޅުގަނޑުމެން ކުރާ ކޮންމެ ކަމެއް އަޅުގަނޑުމެން ބައްޓަންކުރަން މި ޖެހެނީ މި ހުރިހާ ކަމަކަށް ވިސްނައިގެން، އަޅުގަނޑުމެންނަށް ޚިދުމަތް ދެވޭނެފަދަ ގޮތްތަކެއް ހޯދުމަށްޓަކައި.\nއާދެ، އަޅުގަނޑުމެންނަކީ ޤައުމު އޮތްގޮތުން ނުވަތަ ކުދި ރަށްތަކަކަށްވީތީވެ، އެކަމުގެ ބަހަނާ ދައްކާ ބަޔަކަށް، ކަމެއް ނުކޮށްވާނެ މަންޒަރުތައް ދައްކާ ބަޔަކަށްވެއްޖެ ކަމަށްވަންޏާ، އާދެ ރައްޔިތުންގެ މެދުގައި އަޅުގަނޑުމެންނަށް މި ޚިދުމަތްތަކެއް ނުދެވޭނެ.\nއެހެންވީމާ، ފުރަތަމަ ކަމަކަށް މި ހުރިހާ ކަމެއް އަޅުގަނޑުމެން ބަލައިގެން، ހުރިހާ ރަށެއްގެ ރައްޔިތުންނަށް އާދެ، މިއަދުގެ ސަރުކާރުގެ ސިޔާސަތާއެކު، ވަކި ތަފާތުކުރުމެއްނެތި، ހަމަހަމަގޮތަކަށް ޚިދުމަތް ދެވޭތޯ އަޅުގަނޑުމެން މަސައްކަތް ކުރަންޖެހޭނެ.\nއާދެ، ވޭތުވެދިޔަ ގާތްގަނޑަކަށް އަހަރެއްހާ ދުވަހަށް ބަލައިލާއިރު، އާދެ، ފެނަކައިން ގިނަ ކަންތައްތަކެއް ކޮށްފައި އެބަވޭ. އަޅުގަނޑަށް މަޢުލޫމާތު ލިބިފައިވާ ގޮތުން، ގާތްގަނޑަކަށް ސަތޭކަ ފަންސާސް ހަތަރުވަރަކަށް ރަށުގެ މި ކަރަންޓުގެ ކަންތައް، އާދެ، އިންޖީނުގެ ހިންގަމުން، ބަލަހައްޓަމުން ފެނަކައިން އެބަދޭ. މިއީ އެއްވެސް ހާލެއްގައި ކުޑަކުޑަ މަސައްކަތެއް ނޫން.\nއާދެ، ހަމައެއާއެކު ތިޔަބޭފުޅުންނަށް އެނގިވަޑައިގަންނަވާނެ، ވަރަށް ގިނަ ރަށްރަށުގައި އިންޖީނުގެ ހުރި ތަނުން ބަދަލުކުރުމާއި އަދި އިންޖީނުގެ ހުރި ފެންވަރު އާދެ، އެއީ މި ޒަމާނާ އެއްގޮތަކަށްވެސް ފިޓްވާކަހަލަ ގޮތަކަށް ނުވާތީވެ، އެ މަސައްކަތްވެސް ވަރަށް ބާރަށް ކުރިއަށް އެބަދޭ.\nއާދެ، އަޅުގަނޑު މީގައި ފާހަގަކޮށްލަން ބޭނުންވޭ، މެނޭޖިންގ ޑިރެކްޓަރގެ ވާހަކައިގައި ފާހަގަކޮށްލެއްވި ކަމެއްގެ ފެށުމުގައި، އެ އަޅާ ބިންގާ ރަނގަޅު ގޮތުގައި އެ ބިންގާ އަޅައިގެން، އެ ހިސާބުން ފެށިގެން ރަނގަޅަށް ކުރެވިގެން އަންނަނަމަ ވަރަށް ރަނގަޅަށް ކަންތައްތައް ކުރިއަށް ގޮސްފައި އޮތީސް.\nއާދެ، އަޅުގަނޑުމެން މިއަދު މާޒީވެދިޔަ ކަންތައްތަކުގެ ވާހަކަ، އެހާ ބޮޑަށް ދައްކާކަށް ޙަޤީޤަތުގައި ބޭނުމެއްނުވޭ. އަޅުގަނޑުމެން މިއަދު ބޭނުންވަނީ، މިއަދު އަޅުގަނޑުމެންނަށް މި ފެނުނު ކަންތައްތަކުން، މި ފެށި މަސައްކަތައިގެން ޙަޤީޤަތުގައިވެސް ބާރަށް ކުރިއަށްގޮސް ރައްޔިތުންނަށް ފުރިހަމަ ޚިދުމަތްތަކެއް ދިނުމަށް. އެހެންނަމަވެސް، އަޅުގަނޑު ހަމަ ފާހަގަކޮށްލަން ބޭނުންވަނީ، ވޭތުވެދިޔަ ދުވަސްތަކުގައި ވަކި ކަހަލަ ކަންތައްތަކަކަށް ހަމައެކަނި އަމާޒު ކުރެވިގެން ކަންތައްތަކެއް ކުރެވުނީ. އާދެ، އޭގެތެރޭގައި ވަކި ބަޔަކަށް، ވަކި ރަށްތަކަކަށް އިހްމާލުވެފައި އޮތްކަމީ، އެއީ މިއަދު އަޅުގަނޑުމެން ކަންތައްތައް ރަނގަޅަށް ކުރިއަށް ގެންދަން ވިސްނާ ބަޔަކު ކޮންމެވެސް މިންވަރަކަށް ފާހަގަކޮށްލަންޖެހޭ ކަމެއް.\nއާދެ، އަޅުގަނޑު މިއަދު ދިވެހިރާއްޖޭގެ އެންމެހައި ލޮބުވެތި ރައްޔިތުންނަށް ޔަގީންކޮށް އަރުވަން އޮތީ، މި ސަރުކާރުން ރައްޔިތުންގެ މެދުގައި ތަފާތުކުރުންތަކެއް ނުގެންގުޅޭނެ. ދިވެހިރާއްޖޭގެ މިއަދުގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ ވިސްނުންފުޅަކީ، ރާއްޖޭގެ ރައްޔިތުންނަށް ލިބެންޖެހޭ އަސާސީ ޙައްޤުތަކާއި، އެ ޚިދުމަތްތައް ބަރާބަރަށް ރައްޔިތުންގެ ޝަކުވާއެއް އޭގައި ނޯންނާނެފަދަ، ހާމަކަން ބޮޑު ގޮތަކަށް އެ ކަންތައްތައް ކޮށްދިނުން. އާދެ، އެގޮތުން އިރާދަކުރެއްވިއްޔާ، އަޅުގަނޑުމެންނަށް ފެނަކައިގެ ފަރާތުން ކުރިއަށް އޮތް ތާނގައިވެސް ރާއްޖޭގެ އިންޖީނުގެތައް ބަދަލުކުރުމާއި، އަދި އިންޖީނުގެތަކުގެ ސައިޒް ދެންމެ އެ ވިދާޅުވިގޮތަށް، ބޮޑު ކުރަންޖެހޭ ތަންތަނުގައި ކުރުމަށް ނެޓްވަރކްތައް ރަނގަޅު ކުރުމާ، މިއީ މެދުކެނޑުމެއްނެތި ކުރަމުންދާނެ މަސައްކަތްތައް. އާދެ، މިހާރުވެސް މިވީ އެއް އަހަރު ތެރޭގައިވެސް ފަސްދޮޅަހަށްވުރެ ގިނަ އިންޖީނު އެކި ރަށްރަށަށް ފޯރުކޮށްދެވިފައިވާކަން އަޅުގަނޑު ހަމަ އުފަލާއެކު ފާހަގަކުރަން.\nއާދެ، ވިސްނާލަން އެބަޖެހޭ، ވަރަށްބޮޑު ހޭދައެއް ކުރަންޖެހޭ ގޮތަކަށް އަޅުގަނޑުމެންގެ ކަރަންޓު ދިނުމުގެ ކަންތައްތައް މިއޮތީ. އާދެ، ތިޔަބޭފުޅުންނަށް އެނގިވަޑައިގަންނަވާނެ، ޑީސަލް އެންދުމުން މިއީ ކިހާބޮޑު ހޭދައެއް ކުރަންޖެހޭކަން. އާދެ، ހަމައެއާއެކު، އަޅުގަނޑުމެން ޑީސަލް މި އެންދުމުން ތިމާވެށްޓަށް ކުރާ ގެއްލުންވެސް މިއީ މިއަދު އަޅުގަނޑުމެން އެކަމެއް ބަލައި، ކުރިއަށް އޮތްތަނަށް އެނޫން ގޮތްތައް ހޯދަންޖެހޭ ކަމެއް.\nއާދެ، ﷲ އިރާދަކުރެއްވިއްޔާ، އަޅުގަނޑުމެންނަށް މިހާރު މި ސަރުކާރުގެ ސިޔާސަތުގެ ތެރެއިން ކުރިއަށް އޮތް ދުވަސްތަކުގައި އިޔާދަކުރުވަނިވި ހަކަތައިން ކަރަންޓު އުފެއްދޭނެ. އަދި ރާއްޖޭގެ ގިނަ ސަރަޙައްދަކަށް ބޮޑު ބަޔަކަށް ކަރަންޓު އުފެއްދިގެން، އޭގެ ފަސޭހަކަން އަޅުގަނޑުމެންނަށް ހޯދިގެންދާނެ. އަދި ހަމައެއާއެކު، ކަރަންޓުގެ އަގު ވީހާވެސް ރަނގަޅުވެގެން ދިޔުމަކީ އެއީ ދިވެހި އެންމެހައި ރައްޔިތުން ބޭނުންވާނެގޮތް. އަބަދުވެސް ސަރުކާރުން ބަލަމުން މިދަނީ ރައްޔިތުންނަށް ފޯރުކޮށްދޭ ޚިދުމަތްތަކަކީ ވީހާވެސް ޚަރަދުކުޑަގޮތަކަށް، ރައްޔިތުންގެ ޖީބަށް ވީހާވެސް ލުއިގޮތަކަށް ކޮށްދެވޭނޭ ގޮތަކަށް އެ ކަންތައްތައް ބައްޓަން ކުރުމަށް.\nއާދެ، މިއާއެކު އަޅުގަނޑުމެން އެނބުރިގަންނަން އެބަޖެހޭ، އަޅުގަނޑުމެންގެ ރާސްތާ އަޅުގަނޑުމެން ބަދަލުކޮށް، އާ ޓެކްނޮލޮޖީއަށް އަޅުގަނޑުމެން އަހުލުވެރިވާން. އާދެ، ދުނިޔޭގެ އެހެނިހެން ޤައުމުތައްވެސް ހޯދާފައިވާ ކާމިޔާބީތައް އަޅުގަނޑުމެން ހޯދަން ބޭނުންކަމަށްވަންޏާ، އަޅުގަނޑުމެން އެބަޖެހޭ، މިކަހަލަ މަގުތައް ހޯދައި، މިފަދަ ގޮތްތަކަށް އަޅުގަނޑުމެން އަހުލުވެރިވާން.\nއާދެ، އަޅުގަނޑު ހަމަ ދަންނަވާލަން ބޭނުންވޭ، ތިޔަބޭފުޅުން ތިޔަ ތިއްބެވީ ރައްޔިތުންނަށް ޚިދުމަތް ދިނުމަށް. އަޅުގަނޑުމެން ކުރާ ކޮންމެ ކަމެއްގައިވެސް އަޅުގަނޑުމެން ވިސްނަން އެބަޖެހޭ، ރައްޔިތުންނަށް އެންމެ ފައިދާހުރި ގޮތްތައް އޭގައި ހޯދައިދިނުމަށް. އަޅުގަނޑުމެން ކުރާ ކޮންމެ ކަމަކުން ފައިދާ ނަގަން ފަށައިފި ކަމަށްވަންޏާ، އަޅުގަނޑުމެން އެ ބޭނުންވާ ޚިދުމަތްތަކެއް، އެ ބޭނުންވާ ފެންވަރުގައި ރައްޔިތުންނަށް ފޯރުކޮށެއްނުދެވޭނެ. އަޅުގަނޑުމެންގެ އިޚްލާޞްތެރިކަން، އަޅުގަނޑުމެންގެ ވަފާތެރިކަން އަޅުގަނޑުމެން ބަހައްޓަން އެބަޖެހޭ.\nދައުލަތަކީ، ސަރުކާރަކީ ރައްޔިތުންގެ ބެލެނިވެރި ފަރާތް. ރައްޔިތުންނަށްޓަކައި އެ ދޭ ޚިދުމަތްތަކަކީ، މި ދެންނެވި ގޮތަށް އަޅުގަނޑުމެންގެ އެންމެ އިޚްލާޞްތެރިކަމާއެކު ދެވޭނެ ޚިދުމަތަކަށްވާން އޮތީ، އަޅުގަނޑުމެން ސަރުކާރު ކުންފުނިތައް ހިންގުމުގައި، ހިންގުމުގެ ނިޒާމު ރަނގަޅުކޮށް، އާދެ، ހިނގަމުން އައި ކަންތައްތަކަށް އަޅުގަނޑުމެން މިއަދު ނޫނެކޭ ބުނެގެން.\nއެހެންވީމާ، އަޅުގަނޑު މިއަދު ހުރިހާ މުވައްޒަފުންނަށް، ފެނަކަ ކޯޕަރޭޝަންގެ މުވައްޒަފުންނާއި، އަދި ރާއްޖޭގެ ރައްޔިތުންނަށް ޚިދުމަތް ދިނުމަށްޓަކައި، ސަރުކާރުގެ އެންމެހައި ކުންފުނިތަކުގެ މުވައްޒަފުންނަށް ވަރަށް އިޚްލާޞްތެރިކަމާއެކު ދަންނަވާލަން އޮތީ، ފެށުންވެސް އާވެއްޖެއޭ. އާ އުންމީދުތަކަކާއެކު ރައްޔިތުން ވަރަށްބޮޑަށް، ވަރަށްގިނަ ފޮނި އުންމީދުތަކެއް ކުރަމުންނޭ، އަޅުގަނޑުމެންނާ މި ކަންތައްތައް ހަވާލުކުރެއްވީ. އެހެންވީމާ، ރައްޔިތުންގެ އެ އުންމީދުތައް ޙަޤީޤަތަކަށް ހެދުމަށްޓަކައި ޚާއްޞަކޮށް، ދައުލަތުން ދެވޭ މިފަދަ ޚިދުމަތްތައް ރަނގަޅުކޮށް، އެ ބޭކާރު ޚަރަދު، އާދެ، އިސްރާފު ކުރުމުގެ ކަންތައްތައް އަޅުގަނޑުމެން އެއްކޮށް ހުއްޓާލައި، ކޮރަޕްޝަނަށް އަޅުގަނޑުމެން މުޅިން ނޫނެކޭ ބުނަން އެބަޖެހެޔޭ. އެނޫން އެއްވެސް އެހެން ގޮތަކަށް އަޅުގަނޑުމެން ބޭނުންވާ ކާމިޔާބު، އަޅުގަނޑުމެން އެ ބޭނުންވާ ހަމަހަމަކަން، އަޅުގަނޑުމެން ބޭނުންވާ އުފާވެރިކަން، އަޅުގަނޑުމެންގެ ރައްޔިތުންގެ މޫނުމަތިން އަޅުގަނޑުމެންނަކަށް ދުވަހަކުވެސް ނުހޯދޭނެ.\nއެހެންވީމާ، އަޅުގަނޑު ހަމަ ތަކުރާރުކޮށް ތިޔަބޭފުޅުންނަށް އެފިޝަންޓް ވުމަށާއި، ޕްރޮޑަކްޓިވް ބަޔަކަށް ވުމަށްޓަކައި އެކުގައި މަސައްކަތް ކުރުމަށް، ރަނގަޅު ގޮތްތައް ހޯދުމަށް، އަޅުގަނޑު އެންމެހައި މުވައްޒަފުންނަށް ތަކުރާރުކޮށް ދަންނަވާލަން.\nއާދެ، ކަރަންޓުގެ ވާހަކަ ދައްކާއިރު، ވަރަށް މުހިންމު ކަމެއް އަޅުގަނޑުމެން، ކަރަންޓު ބޭނުންކުރާ ފަރާތްތަކުން އެބަޖެހޭ ވަރަށްބޮޑަށް ސަމާލުވާން. އާދެ، އިސްރާފު ކުޑަކުރަން އެބަޖެހޭ. އަޅުގަނޑުމެންގެ ފަރުވާތެރިކަން އަޅުގަނޑުމެން އިތުރުކުރަން އެބަޖެހޭ. އަޅުގަނޑުމެންނަށް ކަރަންޓު ބިލް މި ފެންނަނީ އަޅުގަނޑުމެންނާ ހަމައަށް ލިބުމުން. އަޅުގަނޑުމެން ބޭނުންކުރާ ކޮންމެ ވަގުތަކުވެސް ވިސްނަން އެބަޖެހޭ، އިސްރާފުގެ ގޮތުގައި މި އެއްވެސް ގޮތަކަށް މި ހަކަތަ ހޭދަވެގެން ނުދާނެފަދަ ގޮތަކަށް އަޅުގަނޑުމެންގެ އުޅުން ބައްޓަން ކުރުމަށް.\nއާދެ، ބޭނުންނުވާ އެއްވެސް ވަގުތެއްގައި ސުވިޗްތައް ޖައްސާފައި ބެހެއްޓުމަކީ، ބޮކިތައް ދިއްލާފައި ބެހެއްޓުމަކީ މިއީ އަޅުގަނޑުމެން ވިސްނަންޖެހޭ ކަމެއް. މިއަދު އަޅުގަނޑުމެން މި ކަންތައްތަކަށް ސަމާލުވެގެން ނޫނީ، އަޅުގަނޑުމެންގެ ޅަދަރީންނަށް، ކުޑަކުދީންނަށް އަޅުގަނޑުމެންނަށް މި ކަންތައްތައް ދަސްކޮށެއް ނުދެވޭނެ.\nއާދެ، އެނގިވަޑައިގަންނަވާނެ އަޅުގަނޑުމެންގެ ދީން އަޅުގަނޑުމެންނަށް އެންމެ ބޮޑަށް ބާރުއަޅާ ކަމަކީ، އިސްރާފު ނުކުރުން. އެހެންވީމާ، މިއަދު ޚާއްޞަ މަސައްކަތްތަކެއް އަޅުގަނޑުމެން ކުރަން އެބަޖެހޭ، އާދެ، ކަރަންޓް ބޭކާރު ގޮތުގައި ބޭނުންކުރުން ހުއްޓައި އިސްރާފު ކުޑަކުރުމަށް.\nއާދެ، ހަމައެއާއެކު، ސަރުކާރުގެ އެންމެހައި އޮފީސްތަކަށާއި އާދެ، ދައުލަތުގެ އެންމެހައި އޮފީސްތަކާއި، އެންމެހައި ފަރާތްތަކަށްވެސް ދަންނަވަން އޮތީ، އަޅުގަނޑުމެންގެ މަސައްކަތުގައިވެސް މި ކަންތައްތަކަށް އަޅުގަނޑުމެން ސަމާލުކަންދީގެން، ޚަރަދު ކުޑަކުރުމަށްޓަކައި ބޭކާރުގޮތުގައި ބޭކާރުވެގެންދާ މިފަދަ ހުރިހާ އެނަރޖީއެއް އަޅުގަނޑުމެން ހުއްޓުވުމަށްޓަކައި، މިކަމާ އަޅުގަނޑުމެން މަސައްކަތް ކުރަމާ ހިނގާށޭ.\nއާދެ، ތިޔަބޭފުޅުން މިއަދު މަސައްކަތު ބައްދަލުވުމަކަށް ވަޑައިގެން ތިއްބެވިއިރު، މީގައި ވިސްނާލަންޖެހޭ އެހެން ކަމެއްވެސް އެބައޮތް. އާދެ، މިއަދުވެސް އަޅުގަނޑުމެންނަށް ރައްޔިތުންގެ ޝަކުވާތައް ލިބެމުން މިދަނީ، ހެދިފައި ހުރި ކަންތައްތަކުން ވޭތުވެދިޔަ ދުވަސްތަކުގައި އަޅުގަނޑުމެންނަށް ދެން އެކި ގޮތްގޮތުން އައިސްފައި ހުރި ކަންތައްތަކުގެ ތެރޭގައިވެސް މައްސަލަތަކެއް ހުރި ވާހަކަ. އެބަޖެހޭ އެއީ ނަރުދަމާ އެޅިކަމުގައިވިޔަސް، ފެންހޮޅި ވަޅުލިކަމަށްވިޔަސް، އަދި އިންޖީނުގެ މަރާމާތުކޮށް، އާ އިންޖީނުގެތައް އެޅިކަމުގައިވިޔަސް، ސްޓޭންޑަޑެއްގައި އޮންނަން. މަސައްކަތްތައް ކުރާއިރު، ރަނގަޅު ކޮލިޓީގައި، މިއީ ރައްޔިތުންގެ ޙައްޤެއްކަން ދަނެ، މިއީ ރައްޔިތުންގެ ފައިސާ ހޭދަކޮށްގެން ކުރާ ކަމެއްކަން ދެނެ ތިބެގެން، އެކަމެއްގެ ފެންވަރު ރަނގަޅު ކުރުމަށްޓަކައި މަސައްކަތް ކުރަން.\nއާދެ، ނަރުދަމާ އެޅުމަށްފަހު، ފެންބޮޑުވެގެން، އޭގެ ބޭނުން ހެޔޮގޮތުގައި ރައްޔިތުންނަށް ނުހިފިގެން، ބޮޑު ތަކުލީފަކަށް ބަދަލުވެގެން، އަނެއްކާވެސް ކުރީގައި ކުރި ހޭދަ ކުރަންޖެހުމަކީ، އެއީ ރައްޔިތުންނަށް ރަނގަޅު ޚިދުމަތް ދިނުމެއް ނޫން. އެއީކީއެއްނޫން ސަރުކާރެއްގެ ބޭނުމަކީ. ސަރުކާރެއް މި އޮންނަނީ ރައްޔިތުންނަށް ކޮށްދޭ ކޮންމެ ކަމެއް ރަނގަޅު ގޮތުގައި، އޭގެ ސްޓޭންޑަޑްގައި ރަނގަޅަށް ކުރުމަށް.\nއާދެ، އަޅުގަނޑު މިހެން މި ދަންނަވާލަން ޖެހުނީ ސަބަބުތަކެއް ހުރީމާ. އަޅުގަނޑުމެން ރާއްޖޭގެ ރަށްރަށަށް މި ކުރާ ދަތުރުތަކުގައި، އަޅުގަނޑުމެންގެ ލޮލުގެ ކުރިމައްޗަށް އަޅުގަނޑުމެންނަށް މި ފެންނަ މަންޒަރުތަކުން. ރައްޔިތުން އެކުރާ ޝަކުވާތައް އަޅުގަނޑުމެންނަށް ފެންނާތީވެ. އަޑުއިވޭތީވެ.\nއާދެ، މަސައްކަތެއްކޮށް ނިމޭއިރު، އަނެއްކޮޅުން އެ މަސައްކަތްކުރަން ޖެހިފައި މި އޮންނަނީ. އެހެންވީމާ، މި ސަރުކާރުން، އަޅުގަނޑު ކުރީގައިވެސް މި ދެންނެވި ގޮތަށް، ރައްޔިތުންގެ އެތައް އުންމީދުތަކެއް ހާސިލުކޮށް ދިނުމަށްޓަކައި، ރައްޔިތުން މިއަދު މި ގެނައި ސަރުކާރުން، މިއަދު އަޅުގަނޑުމެން ކުރާ މަސައްކަތްތައް އަޅުގަނޑުމެންނާ ވަރަށް ކައިރިން ބަލައި، ރައްޔިތުންނަށް އެންމެ އެދެވޭ، އެންމެ ހިތްހަމަޖެހޭ، އެންމެ ޚަރަދު ކުޑަކޮށް، އެންމެ ކޮލިޓީ ރަނގަޅުކޮށް އަޅުގަނޑުމެން އެ މަސައްކަތް ކުރަންޖެހޭނެ.\nއެހެންވީމާ، އަޅުގަނޑު ހަމަ ތިޔަ ހުރިހާ ބޭފުޅުންނަށްވެސް ދަންނަވާލަން. މަސައްކަތް ކުރެވެމުންދާއިރުވެސް، އެކި ޕްރޮޖެކްޓްތައް ތަންތަނުގައި ހިންގަމުންދާއިރުވެސް، އެކަމުގެ ކޮލިޓީ ބަލައި، ރަނގަޅަށް މޮނިޓަރކޮށް، އެއީ ރަނގަޅަށް ކުރެވޭ ކަމެއްތޯ ޔަޤީންކުރުމަކީ، އެއީ މިއަދު އަޅުގަނޑުމެން ނުކޮށް ހަމަ އެއްގޮތަކަށްވެސް ދޫކޮށްލައިގެންވާނެ ކަމެއް ނޫން. އަޅުގަނޑުމެން އެއްވެސް ހާލެއްގައި ބޭނުމެއްނޫން، ރައްޔިތުންގެ ފަރާތުން، އަޅުގަނޑުމެން މި ސަރުކާރުން ކުރާ އެއްވެސް ކަމެއްގައި މިފަދަ ޝަކުވާތަކެއް އަންނާކަށް. މި ކަންތައްތަކަށް އަޅުގަނޑުމެން ގަބޫލުކުރަނީ އަޅުގަނޑުމެން މިހާރު ނިމުމެއް ގެނެސްފީމޭ.\nއާދެ، އަޅުގަނޑު ކުރީގައިވެސް ދެންނެވި ގޮތަށް، މިއީ ވަރަށް މުހިންމު ބައްދަލުވުމެއް. އަޅުގަނޑުމެން ވިސްނާލަން އެބަޖެހޭ. މިއަދު ދިވެހިރާއްޖޭގެ ހުރިހާ ރަށެއްގައި ﷲ އިރާދަކުރެއްވިއްޔާ، ނަރުދަމާ، ފެން، އަދި އެހެނިހެން ގޮތްގޮތުންވެސް ޚިދުމަތްތައް ދެވިގެންދާއިރު، މި ކަންތައްތައް ބަލަހައްޓާނޭ ޓެކްނިކަލް މީހުން ތައްޔާރުވާން އެބަޖެހޭ.\nއެހެންވީމާ، މިއަދު ސަރުކާރުން ވަރަށްބޮޑު ސަމާލުކަމެއްދޭ ކަމެއް، އާދެ، މޭންޕަވަރ ވަރުގަދަ ކުރުމާއި، ޓެކްނިކަލް މީހުން އުފެއްދުން. އިންޖިނިއަރުން އަޅުގަނޑުމެންގެ ތެރޭގައި، އަޅުގަނޑުމެންނަށް ބޭނުންވާ ފޯސް އަޅުގަނޑުމެންނަށް ރެޑީ ކުރެވެން އެބަޖެހޭ. އަޅުގަނޑުމެން ކޮންމެ ކަމެއް ތަޢާރަފު ކުރުމަށްފަހު، އާދެ، ޕްރޮޖެކްޓެއް ނިންމާފައި، އެކަން ހިންގުމަށްޓަކައި އަޅުގަނޑުމެންނަށް ބޭރުން މީހުންނެއް ނުގެނެވޭނެ.\nއެހެންވީމާ، އަޅުގަނޑުމެންގެ ސްކޫލްތެރެއިން ފެށިގެން، އަޅުގަނޑުމެން އަމާޒުހިފަން އެބަޖެހޭ، އަޅުގަނޑުމެންނަށް ބޭނުންވާ ދާއިރާތަކަށް ވަކިން ޚާއްޞަކޮށް، އިންޖިނިއަރިންގ، ޓެކްނިކަލް މި ދާއިރާތަކަށް އަޅުގަނޑުމެންގެ ދިވެހި ޒުވާނުން ތައްޔާރުކުރުމަށްޓަކައި އަޅުގަނޑުމެން އެބަޖެހޭ، އަޅުގަނޑުމެންނާ ހަމައަށް އަލަށް ގުޅޭ ޒުވާނުންނާއި، މަސައްކަތު އަންނަ މީހުން ބަލައިގަނެ، އެމީހުންނަށް ކިޔައިދީ، ޝައުޤުވެރިވާނޭފަދަ މާޙައުލެއްވެސް އަޅުގަނޑުމެން އެބަޖެހޭ ކަށަވަރުކޮށްދޭން. މި ކަންތައް ނުކޮށެއް، އަޅުގަނޑުމެންނަށް އަޅުގަނޑުމެން ބޭނުންވާ ދުވަސް އަޅުގަނޑުމެންނަކަށް ހޯދައެއްނުދެވޭނެ.\nއާދެ، ޤައުމެއްގެ ތަނަވަސްކަން އިތުރުވެގެން މި އަންނަނީ، ވަރުގަދަ ވަރކްފޯސްއެއް އުފެދިގެން. ޤައުމެއް ކުރިއަރައިދަނީވެސް އެ ޤައުމެއްގައި ރަނގަޅު މަސައްކަތްތެރިންތަކެއް އުފެދިގެން. އުފެއްދުންތެރި ބަޔަކު އުފެދިގެން. އެހެންވީމާ، މިއަދުގެ ސަރުކާރުގެ މުޅި ސިޔާސަތުގެ ތެރެއިން އަޅުގަނޑުމެން ޚާއްޞަ ސަމާލުކަމެއް ދޭން އެބަޖެހޭ، މި ދާއިރާތަކަށް، އާދެ، މީހުން ބިނާކޮށް، އެމީހުންގެ ފަރާތުން މުޅި ދިވެހި ޤައުމަށް، އާދެ، ޚިދުމަތްތަކެއް ލިބިގެން ދިޔުމަށް.\nއާދެ، އަޅުގަނޑުގެ އުންމީދަކީ، އަޅުގަނޑުމެންނަށް މީގެ ތެރެއިން، މި މަސައްކަތު ބައްދަލުވުމުގެ ތެރެއިންނާއެކު، ރައްޔިތުންނަށް އިތުރު ޚިދުމަތްތަކެއް ފޯރުކޮށްދިނުމުގެ މަގުތަކެއް ހުޅުވިގެންދާނެ ކަމަށް. ތިޔަބޭފުޅުން ރެޔާއި ދުވާލު ކުރައްވާ މަސައްކަތަށް އަޅުގަނޑުވެސް ހަމަ ޙަޤީޤަތުގައިވެސް ޝުކުރު ދަންނަވަން ބޭނުންވޭ. ވަރަށް ކައިރިން، ވަރަށް ގާތުން އަޅުގަނޑަށްވެސް ފެނޭ ޚާއްޞަކޮށް، އިންޖީނުގެތައް ހިންގާ، އާދެ، ފެނަކަ ކޯޕަރޭޝަނުން އަދި އެނޫނަސް އަޅުގަނޑުމެންގެ ދިވެހިރާއްޖޭގައި ހުރި ކުންފުނިތަކުން އެ ކުރަމުންދާ ގިނަގުނަ މަސައްކަތް. އަޅުގަނޑު ތިޔަބޭފުޅުންނަށް ދަންނަވާލަން އޮތީ، ރައްޔިތުންނާ މިހާ ގުޅުންހުރި މިހާ މުހިންމު އަސާސީ ކަމެއް ކުރަމުންދާއިރު، ހިތްހެޔޮކަމާއެކު ތިޔަބޭފުޅުން ވީހާވެސް އެފިޝަންޓްކޮށް ރަނގަޅަކަށް ތިޔަބޭފުޅުން ރައްޔިތުންނަށް ފޯރުކޮށްދެއްވާށޭ. މީހުންނާ މުޢާމަލާތް ކުރުމުގައި، ރީތި ގޮތްތައް އަޅުގަނޑުމެން ދައްކަވައިދެމާ ހިނގާށޭ.\nއަޅުގަނޑުމެންގެ މުސްތަޤުބަލަކީ، އަޅުގަނޑުމެންގެ ޅަދަރީން. އަޅުގަނޑުމެންގެ ތެރޭގައި މިއަދު މިތިބަ ކޮންމެ މީހަކުވެސް އަޅުގަނޑުމެންގެ މޫނުމަތިން، އަޅުގަނޑުމެންގެ ހަރަކާތްތަކުން އަޅުގަނޑުމެންގެ ޢަމަލުތަކުން އަޅުގަނޑުމެން ދައްކުވައިދިން އެއްޗެކޭ އަޅުގަނޑުމެންގެ ދަރީންނަށް ދަސްވެގެންދާނީ. އަޅުގަނޑުމެން ފަހަރުގައިވެސް ހީކޮށްގެން ނުވާނޭ، ހަމައެކަނި ދަރީންނަށް ދަސްވާ އެއްޗަކީ ކްލާސްރޫމް ތެރޭގައި މުދައްރިސް ކިޔަވައިދޭ އެއްޗެއްކަމަށް. އެއަށްވުރެ މާގިނަ އެއްޗެހި ކުދިން މި ދަސްކުރަނީ، ގޭތެރެއިންނާއި، މަގުމަތިންނާއި، އެކި ތަންތަނުން ކުދިންނަށް މި ފެންނަ މަންޒަރުތަކުން. ޓީ.ވީތަކުން އެކުދިން އަޑުއަހާ އަދި ފެންނަ މަންޒަރުތަކުން. އެހެންވީމާ، އަޅުގަނޑުމެންގެ ހުރިހާ ޢަމަލުތަކެއް މަސައްކަތުގެ މާޙައުލުގައިވެސް ބަހައްޓަންވީ، އަޅުގަނޑުމެންގެ މުޅި ޤައުމުގެ މުސްތަޤުބަލު ކަމަށްވާ އަޅުގަނޑުމެންގެ ދަރީންނަށް އަމާޒުކޮށްގެން.\nއެހެންވީމާ، އަޅުގަނޑުގެ ވާހަކަކޮޅު ނިންމާލުމުގެ ކުރިން، އަޅުގަނޑު ތިޔަބޭފުޅުންނަށް ދަންނަވަން އޮތީ، އެންމެން އެކުގައި އަޅުގަނޑުމެން މަސައްކަތް ކޮށްގެން، މި ބޭނުންވާ ނަތީޖާ ހާސިލުކުރުމަށްޓަކައި، އާ ހިތްވަރަކާއެކު، އާ ޢަޒުމަކާއެކު އަޅުގަނޑުމެން މަސައްކަތް ކުރަމާ ހިނގާށޭ.\nއާދެ، އަޅުގަނޑުގެ ދުޢާއަކީ، އަޅުގަނޑުމެން އެންމެން އެކުގައި ކުރާ މަސައްކަތުން ރައްޔިތުންނަށް ލުއިފަސޭހަ ގޮތްތައް ހޯދުމަށްޓަކައި އަޅުގަނޑުމެން މި ކުރާ މަސައްކަތުގައި اللَّـهُ سُبْحَانَهُ وَتَعَالَىٰ ބަރަކާތް ލައްވައި އަޅުގަނޑުމެންނަކީ ފުރިހަމަ ޞިއްޙަތެއްގައި ތިބެ، ރަނގަޅަށް މަސައްކަތް ކުރެވޭ ބައެއްގެ ގޮތުގައި ކުރިއަށް ދިޔުމުގެ ހެޔޮ ތައުފީޤު މިންވަރު ކުރެއްވުން.


ތުޅާދޫ ހިއްކިބިމުން މިއަހަރު ގޯތި ދޫކުރެވޭވަރުވާނެ: ތުޅާދޫ ކައުންސިލް\n3 ފެބްރުއަރީ 2013\nބ. ތުޅާދޫ ހިއްކި ސަރަހައްދު. ހިއްކި ބިމުން މިއަހަރުގެ މެދުތެރޭގައި އާންމުކޮށް ގޯތިދޫކުރަން ފެށޭވަރުވާނޭކަމަށް ތުޅާދޫ ކައުންސިލުން ބުނޭ–/ އީޓީ ފައިލް ފޮޓޯ\nބ. ތުޅާދޫ ފަޅުން ހިއްކާފައިވާ ބިމުން މިއަހަރުގެ މެދުތެރޭގައި އާންމުކޮށް ގޯތިދޫކުރަން ފެށޭވަރުވާނޭކަމަށް ތުޅާދޫ ކައުންސިލް އިދާރާއިން ބުނެފި އެވެ.\nތުޅާދޫ ކައުންސިލް އިދާރާއިން ބުނީ، 2010 ވަނަ އަހަރު ސަރުކާރުން، އެރަށު އިރު ދެކުނުފަރާތު ފަޅުން ހިއްކާފައިވާ 17 ހެކްޓަރުގެ ބިމުން ގޯތި ދޫނުކުރެވި ލަސްވެފައިވަނީ ސަރުކާރުން އެ ބިން ކައުންސިލާ ހަވާލުކުރުން ލަސްވުމާއި އަދި އިދާރީ އެހެނިހެން ކަންކަމުގައިވެސް ދަތިތަކެއް ދިމާވެފައިވާތީ ކަމަށެވެ.\nތުޅާދޫ ކައުންސިލްގެ މެމްބަރު އަބްދުﷲ ރަޝީދު މިއަދު އީޓީއަށް ވިދާޅުވީ ގޯތިދޫކުރުން ލަސްވާތީ އާންމުން ޝަކުވާ ކުރާކަމަށާ، އެހެންނަމަވެސް ކަންކަން ރޭވިފައިވާ ގޮތަށް ދާނަމަ މިއަހަރުގެ ޖުލައިމަހާ ހިސާބުގައި ގޯތިދޫކުރަން ފެށޭނެކަމަށެވެ.\n“ބިން ހަވާލުވިނަމަވެސް އަލަށް އާބާދުވާ ސަރަހައްދެއްވީމަ ގޯތި ދޫކުރާއިރު ގޭގެއަށް ކަރަންޓާ، ނަރުދަމާ ކަހަލަ އަސާސީ ހިދުމަތްތައް ފޯރުކޮށްދިނުމުގެ ކަންކަން ހަމަޖެހެން އެބަޖެހޭ. އެކަންކަން މިހާރު މިދަނީ ބަލަމުން. ގޯތިދޫކުރުން ލަސްވާތީ ޝަކުވާތައް ދޭތެރެދޭތެރެއިން ލިބޭ. އެހެންނަމަވެސް ލަފާކުރެވޭ މިއަހަރު މެދުތެރޭގައި ގޯތި ދޫކުރަން ފެށޭނެކަމަށް” ރަޝީދު ވިދާޅުވި އެވެ.\nއަބްދުﷲ ވިދާޅުވީ ގޯއްޗަށް އެދޭ ފަރާތްތަކަށް 2010 ވަނަ އަހަރު ފުރުސަތު ހުޅުވާލުމާއެކު 800 އަށްވުރެ ގިނަފަރާތުން އެ އިދާރާއަށް ފޯމް ލާފައިވާކަމާއި އެހެންނަމަވެސް މިފަހަރު ދޫކުރަން ހަމަޖެހިފައިވަނީ 142 ގޯތިކަމަށެވެ. އަދި ގޯތި ދޫކުރާނީ ކައުންސިލުން ބަލަންޖެހޭ ބެލުންތައް ބެލުމަށްފަހު އެންމެ ބޮޑަށް އެކަމަށް މިވަގުތު ދަތިވެފައިވާ ފަރާތްތަކަށް ކަމަށްވެސް އޭނާ ވިދާޅުވި އެވެ.\n2700 އަށްވުރެ ބޮޑު އާބާދީއެއްއޮތް ތުޅާދޫގެ ބޮޑުމިނުގައި ކުރިން ހުރީ ގާތްގަޑަކަށް 8 ވަރަކަށް ހެކްޓަރެވެ. ބިންދަތިވުމުގެ ސަބަބުން ދައުލަތުގެ ބަޖެޓުން ހަރަދުކޮށްގެން 2000 ވަނައަހަރުވެސް އެރަށުފަޅުން ބައެއް ހިއްކައި ގޯތިދޫކޮށްފައިވެ އެވެ.\nފެބްރުއަރީ 4, 2013 at 11:22 am\nހުދުފޮށާ ތިރަށަކީ ފަޅުރަށެއްތަ؟ހެހެހޭ…… ތިބުނާ އެމްޑީޕީ ސަރުކާރުން ތިރަށަށް ކޮއްދިނީފަހެކޮންކަމެއް ބޮލުފޮށާ ހުދުފޮށާ ބުނެބަލަ؟ އެމްޑީޕީ ސަރުކާރު އޮތްއިރު އެ މައްސޫރު އޭދަފުށީ މީހުންނޫޅެ އެސަރުކާރުގަ އާދޭސްކޮއްގެން ކަމެއްކުރުވާކައް ނުވެސްއުޅޭނެ!!…… ހުދުފޮށާ ބޮލުފޮށާ ކަޅުފޮށާ ދެން ބޮލުގައަޅާއިގެން އެމްޑީޕީ ސަރުކާރެއް ވެރިކަމަށް އަންނާނެކަމަށް ހުދުފޮށާ ލައިގެން ނިދާލާ ހޮހޮހޯ…..3 އަހަރުދުވަސް ވެރިކަންކުރިއިރު އޮތް ރަށެއްކަންވެސްނޭންގުނީތީ އަހަރެންހަމަ ހައެރާންވެއްޖެ ބޯހަލާކު މި ހުދުފޮށާމެންނާހުރެ ކޮންދުވަހަކުންބާވިސްނޭނީ ބޮލާ ފޮށާމެންނައް…..\nފެބްރުއަރީ 3, 2013 at 8:06 pm\nވަހީދު އޭދަފުށީ މީހުންނަށް ދަޅަދައްކަނީ… ދެންވެސް އޭދަފުއްޓަށް ކަމެއް ކޮށްދިނިއްޔާ ކޮށްދޭނި އެމްޑީޕީން ސަރުކާރު ހިންގި ދުވަހަކަުން … އޭދަފުށީ މީހުން ވިސްނަބަލަ މިއަހަރު…\nފެބްރުއަރީ 3, 2013 at 5:02 pm\nކޮބާ އޭދަފުށި ބިން ހިއްކުމުގެ މަސައްކަތް؟


މަސްތުވާތަކެތިން ދުރުހެލިވޭ! މީ ނުރައްކާތެރި ވަބާއެއް!\nމަސްތުވާތަކެތި ބޭނުންކުރުމާއި ފުޅާދާއިރާއެއްގައި މަސްތުވާތަކެތީގެ ވިޔަފާރިކުރުމަކީ މިއަދު ރާއްޖެއަށް ފެންމަތިވެފައިވާ ވަރަށް ބޮޑު ބިރުވެރިކަމެކެވެ. މަދު ބައެއްގެ ސަބަބުން ގިނަ ޒުވާނުންތަކެއް ހަލާކުވެ، ވިއްސި ވިހާލިވެގެންދާކަމީ މިއަދު އަޅުގަނޑުމެން ދިވެހިން ހިތާމަކުރަންޖެހޭކަމެކެވެ. ދިވެހިންގެ ފާއިތުވި ދިގު މާޒީއަށް ނަޒަރު ހިންގާލާއިރު، ޒަމާނުއްސުރެ ދިވެހިން އުޅެމުންއައިސްފައި ވަނީ ވަރަށްވެސް ހިތްހަމަޖެހޭ، އެއްވެސް ބިރުވެރިކަމެއްނެތް އަމާން މާހައުލެއްގައެވެ. އެއް ގެއެއްގައި ކައްކާ އެއްޗެއް، ޖެހިގެން ހުރިގެއަށް ގެންގޮސްދިނުމާއި، އަވަށްޓެރިއަކަށް ކަމެއް ދިމާވެއްޖެނަމަ އެއަވަށްޓެރިޔާއަށް އެހީތެރިވެދިނުމަކީ ރާއްޖޭގެ އާދަކާދައާއި ސަޤާފަތާ ގުޅިފައިވާ ކަމެކެވެ. އަދި ދިވެހިން ދައްކުވައިދީފައިވަނީ އެއްބައިވަންތަކަމުގެ ލާމަސީލު މިސާލެކެވެ.\nނަމަވެސް އޭގެ އަހަރުތަކެއް ފަހުން ދިވެހިރާއްޖެ މުޅި ދުނިޔެއަށް ތަޢާރަފްވުމާއެކު ރާއްޖެއަށް ރަނގަޅު ކުރިއެރުންތަކެއް އައެވެ. އެހެންނަމަވެސް މިއައި ރަނގަޅު ކަންތައްތަކާއެކު އައި ނުރަނގަޅު ކަންތައްތަކެއްގެ ސަބަބުން މަދު އަހަރުތަކެއްތެރޭގައި މިކުޑަ ދިވެހިރާއްޖެ ވަނީ މަސްތުވާތަކެތީގެ ވަބާގައި ޖެހި ޢާއްމު ވެފައެވެ. މަސްތުވާތަކެތި ބޭނުންކުރުމާއި ގޭންގުތައް އުފެދުމާއި، މާރާމާރީ ހިންގުމާއި، މަގު ފޭރުމާއި، ކުދި ބޮޑެތި ވައްކަންތައް ކުރުމާއި، ގަދަކަމުން ޖިންސީގުޅުން ހިންގުމާއި، ޒިނޭކުރުން މިކުޑަ ދިވެހިރާއްޖޭގައި ޢާއްމުވެފައިވާއިރު، މިއިން ކޮންމެކަމެއް ކުރުމުގެ ފަހަތުގައި ވަނީ ވަސްތުވާތަކެތީގެ ވަބާކަން މުޅި ދިވެހި މުޖުތަމަޢު މިއަދު ޤަބޫލުކުރެއެވެ.\nކަންމިހެން ހުރިނަމަވެސް އަޅުގަނޑުމެންގެ މުޖުތަމަޢުގައި މަސްތުވާތަކެތީގެ ވަބާގައި ޖެހިފައިވާ ޒުވާނުންގެ އަދަދު މިވަނީ އިންތިހާދަރަޖައަށްގޮސްފައެވެ. މިފަދަ ޒުވާނުންނާއި ކުޑަކުދިން މަސްތުވާތަކެތި ބޭނުންކުރުމަށް މެދުވެރިވާ ސަބަބެއްކަމަށްވެފައިވަނީ އެކުގައިއުޅޭ ރައްޓެހިންގެ ސަބަބުންނާއި، މައިންބަފައިން ދަރިންނަށް އަޅާލަން ޖެހޭވަރަށް އަޅާނުލުމުގެ ސަބަބުން ކަމަށް ގިނަބަޔަކު ދެކޭއިރު، އެކުގައި އުޅޭ ރައްޓެހިންނަކީ އެފަދަ ކަމެއްކުރާ ބައެއްނަމަ ވަރަށް އަވަހަށް ކުއްޖާ އެމަގަށް ލަންބުވާލައެވެ. އެގޮތުން، ވަރަށް ގިނަ ފަހަރު މައިންބަފައިންނަށް އަޅާލާންވާވަރަށް އަޅާނުލުމުގެ ސަބަބުން އެކުދިންނަށް މަޤުއޮޅިދެއެވެ.\nމިގޮތަށް މަގުމަތީގައި އުޅޭ ވިޔާނުދާކުދިންނާއި ގުޅި، މަސްތުވާތަކެތީގެވަބާގައި ޖެހުމުން ދެން މަސްތުވާތަކެތި ހޯދުމަށްޓަކައި ރައްޓެހިން އެކުއްޖާ ލައްވާ އެކިގޮތް ގޮތުން ފައިސާ ހޯދަމުންދާއިރު، މިކުދިން ލައްވާ ފުޅާދާއިރާއެއްގައި މަސްތުވާތަކެތި ވިއްކައިގެންނާއި އެނޫންވެސް ގޮތްގޮތުން ފައިސާ ހޯދަމުން ދާކަމީ މިއަދު އަޅުގަނޑުމެން އެންމެންވެސް ކަންބޮޑުވާންވީ މައްސަލައެކެވެ.\nމައިން ބަފައިން ނުވަތަ ބެލެނިވެރިން ދަރިންނަށް އަޅާލަން ޖެހޭ މިންވަރަށް އަޅާނުލުމުގެ ސަބަބުން ދަރިން މަސްތުވާތަކެތީގެ ވަބާގައި ޖެހެނީ މިއަދު މަދެއްކޮށެެއް ނޫނެވެ. މައިން ބަފައިން އަޅާނުލާ ބޮޑެތިވާ ކުދިން އެކުދިން މަގުމަށްޗަށް ނިކުމެ މަގުމަތީގައި އުޅޭ ބޮޑެތި ގްރޫޕް ތަކާއިގުޅި މަސްތުވާތަކެތީގެ ވަބާގައި ޖެހެމުންދާއިރު، މިފަދަ ކުދިން މަސްތުވާތަކެތީގެ ކުޑަ އެތިކޮޅަކަށް އެކިވަރުގެ ވައްްކަމާއި މާރާމާރީގައި ބައިވެރިވަމުންދާކަން ފާހަގަކުރެވެއެވެ. މާރާމާރީ އާއި ވައްކަން ވެސް ފެށިގެން އަންނަނީ މަސްތުވާތަކެތީގެ ސަބަބުން ކަމަށް ގިނަބަޔަކު ދެކެއެވެ.\nފުލުހުންްގެ ތަފާސްހިސާބުތަކުން ދައްކާގޮތުން ވޭތުވެދިޔަ 2008 ން ފެށިގެން 2013 ވަނަ އަހަރުގެ ނިޔަލަށް 29 މީހަކު މިދުނިޔެ ދޫކޮށްފައިވާއިރު، އޭގެތެރޭގައި ގިނައީ ކުށެއްނެތް މަޢުސޫމް ކުދިންކަމީ މިއަދު އަޅުގަނޑުމެން ކަންބޮޑުވާންޖެހޭ މައްސަލައެކެވެ. ސަބަބަކީ ގިނަ ފަހަރަށް މިފަދަ ގްރޫޕް މާރާމާރީތަކުގައި ހަރަކާތްތެރިވާ ފަރާތްތައް ފުލުހުންގެ ބެލުމުގެދަށަށް ގެނެވޭއިރު ގިނަ ފަހަރަށް މިފަދަ ފަރާތްތަކަކީ މަސްތުވާތަކެތި ބޭނުންކުރާ ފަރާތްތަކަށްވުމެވެ.\nއެެހެންނަމަވެސް އިސްވެދެންނެވުނު ގޮންޖެހުންތަކާއެކުވެސް މަސްތުވާތަކެތި ބޭނުންކޮށް އެތަކެތީގެ ވިޔަފާރި ކުރާފަރާތްތައް ހޯދުމަށް މޯލްޑިވްސް ޕޮލިސް ސަރވިސް އިން ރެއާދުވާލު ކެނޑިނޭޅި ގެންދަނީ ތަފާތު އޮޕަރޭޝަންތައް ހިންގަމުންނެވެ. އަދި މި އޮޕަރޭޝަންތަކުގައި މަސްތުވާތަކެތި ބޭނުންކުރާ ފަރާތްތައް ހޯދާ އެފަދަ ފަރާތްތަކާމެދު ގެންދަނީ ތަފާތު ފިޔަވަޅުތައް އަޅަމުންނެވެ. އެގޮތުން ވޭތުވެދިޔަ 2013 ވަނަ އަހަރުވެސް ގިނަގުނަ މަސައްކަތްތަކެއް ކުރެވުނު ނަމަވެސް، މޯލްޑިވްސް ޕޮލިސް ސަރވިސް އިން 2014 ވަނަ އަހަރު އެންމެ ބޮޑު އިސްކަމެއްދީގެން ހާޟިލްކުރަން ބޭނުންވާ އެންމެ މުހިންމު ލަނޑުދަނޑތަކުގެތެރޭގައި މަސްތުވާތަކެތީގެ ވަބާ މުޅި ރާއްޖެއިން ހުއްޓުވުމަކަށް ގެނައުމަށް ކަމާގުޅޭ ދާއިރާތަކާއި ގުޅިގެން މަސައްކަތްކުރުން ހިމެނެއެވެ. މިގޮތުން މަސްތުވާތަކެތި ބޭނުންކޮށް ފުޅާ ދާއިރާއެއްގައި އެތަކެތީގެ ވިޔަފާރިކުރާ ފަރާތްތައް ހޯދާ، އެފަދަ ފަރާތްތަކާމެދު ފިޔަވަޅުއެޅުމަށް، ފުލުހުންނާއި ކަސްޓަމްސް ގުޅިގެން މިހާރުވެސް ގެންދަނީ ގިނަގުނަ މަސައްކަތްތައް ކުރަމުންނެވެ. އަދި މިފަދަ ފަރާތްތައް ހޯދުމަށް މާލެއާއި އަތޮޅުތަކުގައި ފުލުހުން ގެންދަނީ ތަފާތު އޮޕަރޭޝަންތައް ރާވާ ހިންގަމުންނެވެ.\nފުލުހުންގެ ތަފާސް ހިސާބުތަފާސް ހިސާބުތަކަށް ބަލާއިރު 2008 ވަނަ އަހަރު މަސްތުވާތަކެތީގެ 2427 މައްސަލައެއް ފުލުހުންނަށް ހުށަހެޅިފައިވާއިރު، 2009 ވަނަ އަހަރު 2258 މައްސަލައަކާއި، 2010 ވަނަ އަހަރު 1618 މައްސަލައެއް އަދި 2011 ވަނަ އަހަރު 1824 މައްސަލައަކާއި 2012 އަހަރު 2534 މަސްތުވާތަކެތީގެ މައްސަލައެއް ފުލުހުންނަށް ހުށަހެޅިފައިވާއިރު 2013 ވަނަ އަހަރު 3969 މައްސަލަ ފުލުހުންނަށް ހުށަހެޅިފައިވާކަން ހިތާމައާއިއެކު ފާހަގަކޮށްލަންޖެހެެއވެ.\nމުޖުތަމައުގައި ހިނގާ މިފަދަ ކުށްތައް މަދުކުރުމަށް ޢާއްމު ރައްޔިތުންގެ ފަރާތުން ފުލުހުންނަށް އެއްބާރުލުން ދެއްވުން މިއަދު މިވަނީ ބޭނުންވެފައެވެ. ޢާއްމު ރައްޔިތުންގެ އެހީތެރިކަން އަބަދުވެސް ފުލުހުންނަށް ބޭނުންވާއިރު، އަޅުގަނޑުމެންގެ ޅަ ދަރިން މަސްތުވާތަކެތީގެ ވަބާއިން ދުރުހެލި ކުރުމަށްޓަކައި މުޖުތަމަޢު ގުޅިގެން ވަރަށް ގިނަ މަސައްކަތްތަކެއް މިހާރު މިވަނީ ކުރަން ޖެހިފައެވެ. މަސްތުވާތަކެތިން މި ޒުވާން ޖީލް ސަލާމަތްކުރުމަށްޓަކައި މައިން ބަފައިން ނުވަތަ ބެލެނިވެރިން އަދާކުރަންޖެހިފައިވާ ރޯލް ވަރަށްވެސް ބޮޑެވެ. މިގޮތުން ކުދިން ގެއަށް ގެންނަ ތަކެއްޗާއި، އަދި ގެންގުޅޭ ތަކެއްޗަކީ ކޮބައިކަންދެނެގަތުމާއި، އަދި ތިމާގެ އުފަން ދަރިފުޅާއިއެކު އުޅޭ ރައްޓެހިން ދެނެގަތުމާއި، އެކުދިން އުޅޭ އުޅުން ބަލާ ދެނެގަތުން މުހިއްމެވެ. އެހެންނޫންނަމަ މިފަދަ މަޢުސޫމް ކުދިން މަސްތުވާތަކެތީގެ ސަބަބުން ބިކަހާލުގައި ޖެހި ދިއުމަކީ ދުރުކަމެއް ނޫނެވެ. މަސްތުވާތަކެތީގެ މިނުރައްކާތެރި ވަމާއިން ދިވެހި މުޖުތަމަޢު ސަލާމަތްކުރެވޭނީ މުޖުތަމަޢުގެ އެންމެހާ އަފުރާދުންގެ އެހީތެރިކަމާއި އެއްބާރުލުން ލިބިގެންނެވެ.


ތަޅުންްގަނޑުމަތީގައި ނާސްތާ ދިން ފަރާތްތަކަށް ފިޔަވަޅު އަޅައިފި – Haftha\nތަޅުންްގަނޑުމަތީގައި ނާސްތާ ދިން ފަރާތްތަކަށް ފިޔަވަޅު އަޅައިފި\nމިއަދު ރާއްޖޭގެ ހުރިހާ ސްކޫލެއްގައި އިފްތިތާޙް ކުރި ދަރިވަރުންގެ ނާސްތާ ޕްރޮގްރާމްގައި ސްކޫލެއްގެ ކުދިންތަކެއް ކުލާސްރޫމްގެ ބިންމަތީގައި ބައިތިއްބައިގެން ނާސްތާ ދިން ފަރާތްތަކާމެދު ފިޔަވަޅު އަޅާފައިވާ ކަމަށް އެޑިއުކޭޝަނުން މިނިސްޓްރީން ބުނެފި އެވެ.\nތަޅުންގަނޑުމަތީގައި ދަރިވަރުންނަށް ނާސްތާ ދޭ ފޮޓޯތައް ސޯޝަލް މީޑިއާގައި ދައުރުވަމުން އަންނައިރު އެކަމާ ގުޅިގެން އާންމުންގެ ޝަކުވާ ވަނީ ބޮޑުވެފައެވެ.\nއެ ފޮޓޯއިން ފެންނަނީ ވަރަށް ތުއްތު ކުދިންތަކެއް އެ ކުދިންގެ ކުލާސް ރޫމްގެ މުށިގަނޑުމަތީ އިށީނދެގެން ތިބޭތަނެވެ. އަދި ކޮންމެ ކުއްޖަކަށް ކުރިމަތީގައި ބާއްވާ އޮންނަ ގަނޑުގެ މަތީގައި ހެނދުނުގެ ނާސްތާގެ ގޮތުގައި ދިން ސޭންޑްވިޗަކާއި ކިރު ޕެކެޓެއް ބަހައްޓާފައި ހުރެ އެވެ.\nއެކަމާއި ގުޅިގެން އެޑިއުކޭޝަން މިނިސްޓްރީން ނެރުނު ބަޔާނެއްގައި ބުނީ، ނާސްތާ ޕްރޮގްރާމް ކުރިއަށްގެންދިޔަ ސްކޫލެއްގެ ދެ ކުލާސް ރޫމެއްގައި ދަރިވަރުންނަށް ނާސްތާ ދީފައިވަނީ އުޞޫލާ ޚިލާފަށްކަން ފާހަގަކުރެވިފައިވާކަމަށެވެ.\nއެފަދަ އަމަލުތަކުގެ ސަބަބުން ސަރުކާރުން ހިންގާ މިފަދަ ޕްރޮގުރާމްތަކަށް ބެލެނިވެރިންނާއި ރައްޔިތުން ކުރާ އިތުބާރު ގެއްލެން މެދުވެރިވާކަމަށާއި އެހެންކަމުން އެ އަމަލު ހަރުކަށި އިބާރާތުން ކުށްވެރިކުރާ ކަމަށް ވެސް މިނިސްޓްރީގެ ބަޔާނުގައި ބުނެފައިވެ އެވެ.\nއެޑިއުކޭޝަން މިނިސްޓްރީން ބުނީ، ނާސްތާ ޕްރޮގްރާމް ކުރިއަށް ގެންދާއިރު ކާތަކެތީގެ ސާފުތާހިރުކަމަކީ އެ މިނިސްޓްރީއިން އެންމެ އިސްކަންދޭ އެއްކަން ކަމަށެވެ.\nއެގޮތުން ދަރިވަރުންގެ ސިއްޙަތާއި ރައްކާތެރިކަން ކަށަވަރު ކުރުމަށް ހެދިފައިވާ އުޞޫލުތަކާއި އެއްގޮތަށް ސްކޫލުތަކުން ޢަމަލުކުރަމުންގެންދޭތޯ މިނިސްޓްރީއިން ބަލަމުން ގެންދާނެ ކަމުގެ ޔަޤީންކަން ބެލެނިވެރިންނާއި ރައްޔިތުންނަށް ދޭކަމަށް މިނިސްޓްރީން ބުނެއެވެ.\nއަދި އެފަދަ ޢަމަލެއް ތަކުރާރު ވިޔަނުދިނުމަށް އެޅެންހުރި ހުރިހާ ފިޔަވަޅެއް އަޅާނެ ކަމަށް ވެސް އެ މިނިސްޓްރީގެ ބަޔާނުގައިވަނީ ބުނެފައެވެ.


Umurun 115 aharuge meehaa bunanee sirrakee hushashibai vumaai roa bis kamah\nއުމުރުން 115 އަހަރުގެ މީހާ ބުނަނީ ސިއްރަކީ ހުސްހަށިބައި ވުމާއި ރޯ ބިސް ކަމަށް\nޔޫރަޕްގައި ހުރި އެންމެ މުސްކުޅި މީހާ، މޮރާނޯ\nޔޫރަޕްގައި ހުރި އެންމެ މުސްކުޅި މީހާގެ އުމުރުން 115 އަހަރުވީ އެވެ. އެމާ މޮރާނޯ ނަމަކަށް ކިޔާ މި އަންހެނާ އަކީ މުޅި ދުނިޔެ އަށް ބަލާއިރު ފަސް ވަނަ އަށް އެންމެ މުސްކުޅި މީހާ ކަމަށް ރެކޯޑް ކުރެވިފައިވެ އެވެ. އޭނާ ބުނަނީ މިހާ ގިނަ ދުވަހު ދުނިޔޭގައި ހުރެވޭ ފަދަ ސިއްހަތެއް ލިބުމުގެ ސިއްރަކީ އުމުރުގެ ބޮޑު ބައި ހުސްހަށިބައިކޮށް ހުރުމާއި ކޮންމެ ދުވަހަ ރޯ ބިސް ބުއިން ކަމަށެވެ.\nނިއު ޔޯކް ޓައިމްސް އަށް ދީފައިވާ އިންޓަވިއުއެއްގައި މޮރާނޯ ބުނެފައި ވަނީ އޭނާ ކޮންމެ ދުވަހަކު ކުކުޅު ބިސް ރޮލައި ބޯ ކަމަށާއި ތިން ބިސް ބޯލަން ކަމަށެވެ. މިގޮތަށް ކޮންމެ ދުވަހަކު ބިސް ބޯން ފެށީ ޓީން އޭގް ދުވަސްވަރު 1910 ހިސާބުގައި ކަމަށް ބުނެފައިިވެ އެވެ. މިކަން ފެށީ ހީމޮގްލޮބިން ދަށްވާތީ ޑޮކްޓަރުގެ ލަފާގެ މަތިން ކަމަށް މޮރާނޯ ބުނެ އެވެ.\nމޮރާނޯ ވަނީ ކައިވެންޏެއް ކޮށްފަ އެވެ. އޭނާގެ ކައިވެނި 1938 ގައި ރޫޅުނު ފަހުން ދުވަހަކު ވެސް މީހަކާ ނުއިނދެ އުމުރުގެ ބޮޑު ބައި ހޭދަކޮށްފައި ވަނީ ހުށަހަށިބައިކޮށެވެ. މޮރާނޯ ބުނަނީ މިއީ ވެސް އުމުރު ދިގުވުމުގެ ސިއްރެއް ކަމަށެވެ.\n"އެހެން މީހަކު އަހަރެންގެ ކަންކަން ކޮންޓްރޯލްކުރަން ދޫކޮށްލާކަށް ބޭނުމެއް ނޫން،" މޮރާނޯ ބުނެފައިވެ އެވެ.\nއޭނާ ބުނަނީ ކައިވެންޏަށް ވަރަށް ގިނަ މީހުން ހުށަހެޅި ކަމަށާއި އެކަމަކު އެކަނި އުޅެން ބޭނުންވާތީ ކައިވެންޏެއް ބޭނުން ނުވީ ކަމަށެވެ. އިޓަލީ އަށް އުފަން މި މީހާ މިހާރު ވެސް އުޅެނީ ވަރަށް ކުޑަ އެޕާޓްމަންޓެއްގައި ވަރަށް އެކަނިވެރި ގޮތަކަށެވެ.\nމި މީހާގެ ސިއްހަތު އާދައިގެ ގޮތެއްގައި ރަނގަޅެވެ. ގެއިން ބޭރަށް ނިކުމެ އުޅުން ވަރަށް މަދެވެ. ސިއްހީ ބޭނުމެއްގައި ހޮސްޕިޓަލަށް ދިއުމުގެ ބަދަލުގައި ޑޮކްޓަރުން ގެންނަނީ ގެޔަށެވެ. އޭނާގެ ރޯ ބިހާއި އެހެން ކާނާތައް ވެސް ގެޔަށް ގެނުވަނީ އެވެ.\nމޮރާނޯ އުފަންވެފައި ވަނީ 1899 ވަނަ އަހަރުގެ ނޮވެމްބަރު މަހުގެ 22 ވަނަ ދުވަހު އެވެ. ދިގު އުމުރުގެ ސިއްރަކީ ހުސްހަށިބައި ވުމާއި ރޯބިސް ކަަމަށް އޭނާ ބުންޏަސް މިއީ އުމުރު ދިގު މީހުންގެ އާއިލާއަކަށް ނިސްބަތްވާ މީހެކެވެ. މޮރާނޯގެ ދައްތައެއް 102 އަހަރު ދުނިޔޭގައި ހުއްޓެވެ. އެ އާއިލާގެ އެހެން މީހަކު 100 އަހަރާ ގާތްކުރާ އުމުރެއްގައި ވެސް މަރުވި އެވެ.\nސައުތު ކޮރެއާއިން ކޮވިޑް ވެކްސިނަށް އޯޑަރުދީފި


Siyaasee meehunnah JSC gai nuthibevey gothah islaahu kuran Thoriq hushahalhuvvaifi | Mihaaru\nރައްޔިތުންގެ މަޖިލިހުގެ ޖަލްސާއެއްގައި މެމްބަރު ތޯރިގު ވާހަކަ ދައްކަވަނީ.---ފޮޓޯ: މަޖިލިސް\nސިޔާސީ މީހުންނަށް ޖޭއެސްސީގައި ނުތިބެވޭ ގޮތަށް ގާނޫނުއަސާސީ އިސްލާހުކުރަން ތޯރިގު ހުށަހަޅައިފި\n17 އޯގަސްޓް 2020 - 14:19 19 comments\nޖުޑީޝަލް ސާވިސް ކޮމިޝަން (ޖޭއެސްސީ) ގައި ސިޔާސީ ބޭފުޅުންނަށް ނުތިބެވޭ ގޮތަށް ގާނޫނުއަސާސީ އަށް އިސްލާހު ގެންނަން މަހިބަދޫ ދާއިރާގެ ޕީޕީއެމްގެ މެމްބަރު އަހުމަދު ތޯރިގް (ޓޮމް) މިއަދު ހުށަހަޅުއްވައިފި އެވެ.\nއެ އިސްލާހު ހުށަހެޅުއްވި ސަބަބެއްގެ ގޮތުގައި ބުނެފައިވަނީ، ޖޭއެސްސީ އެކުލަވާލައި މެމްބަރުން އައްޔަންކުރާ ގޮތުން ޖޭއެސްސީން ބަލާ މައްސަލަތަކާއި ނިންމާ ނިންމުންތަކުގައި ވެރިކަން ހިންގުމާއި ގާނޫނު ހެދުމުގެ ބާރުގެ ނުފޫޒާއި ގޮތް ކިޔުން ވަރަށް ބޮޑަށް ހިމެނިފައިވާކަން، ޖޭއެސްސީ އެކުލަވާލައި މި ވޭތުވެދިޔަ 12 އަހަރުގެ ތެރޭގައި ފާހަަގަވި ކަމަށެވެ. އެއީ އަދުލް އިންސާފު ގާއިމްކުރުމުގެ ބާރަށް ލިބޭ މިނިވަންކަމާއި މުސްތަގިއްލުކަމަށް ހުރަސް އެޅޭ ކަމެއް ކަމަށް ބިލުގައި ބުންޏެވެ.\nއޭގައި ބުނީ މިނިވަންކަމާ އެކު ތިން ބާރު ވަކިން ހިންގުމުގެ ފުރުސަތު ގާނޫނުއަސާސީން ލިބޭއިރު، އަދުލު އިންސާފު ގާއިމްކުރުމުގެ ބާރު ހަމަ މަގުގައި ހިފަހައްޓަން ފަރުމާކޮށްފައިވާ ޖޭއެސްސީ އެކުލަވާލުމުގައި ގާނޫނު ހެދުމުގެ ބާރާއި ވެރިކަން ހިންގުމުގެ ބާރުގެ ފަރާތުން ތަމްސީލުކުރަނީ ސިޔާސީ ބޭފުޅުންނަށް ވުމުން އެ ބޭފުޅުން ބައިވެރިވެގެން ޖޭއެސްސީން ބަލާ މައްސަލަތަކާއި ނިންމާ ނިންމުންތަކުގައި ނުރަނގަޅު، ސިޔާސީީ ނުފޫޒާއި ބާރު ވެސް އެކުލެވޭ ކަމަށެވެ.\n"ދުނިޔޭގައި ކުރިއަރާފައިވާ ގައުމުތަކުގެ ޖުރިސްޓިކްޝަންތަކުގެ ޖުޑީޝަލް ކައުންސިލްތަކާއި ޖުޑީޝަލް ކޮމިޝަންތައް އެކުލަވާލުވުމުގައި ރިއާޔަތްކޮށްފައިވާ ހަމަތަކަށް ބަލައި، ނުރަނގަޅު ސިޔާސީ ނުފޫޒާއި ބާރުން އެކަހެރިވެ، ޕްރޮފެޝަނަލް ގޮތެއްގައި ޖުޑީޝަލް ސާވިސް ކޮމީޝަން މަސައްކަތްކުުރމުގެ މާހައުލު ގާއިމްކުރުމުގެ ޖުޑީޝަލް ސާވިސް ކޮމިޝަން އެކުލަވާލެވިގެންވާ ގޮތް ބަދަލު ކުރުމަށް ރައްޔިތުންގެ މަޖިލީހުގެ ގަވާއިދުގެ 82 ވަނަ މާއްދާގެ ދަށުން މި ބިލް ހުށަހަޅަމެވެ،" ތޯރިގު ހުށަހެޅުއްވި އިސްލާހުގައި ވެ އެވެ.\nޖޭއެސްސީގައި 10 މެމްބަރަކު ހިމެނޭއިރު، މަގާމުގެ ހައިސިއްޔަތުން އެ ކޮމިޝަންގައި މި ވަގުތު ތިއްބަވަނީ ތިން ބޭފުޅުންނެވެ. އެއީ ރައްޔިތުންގެ މަޖިލިހުގެ ރައީސް، ކުރީގެ ރައީސް މުހައްމަދު ނަޝީދާއި ބަންޑާރަ ނައިބު އިބްރާހިމް ރިފްއަތެވެ. ސިވިލް ސާވިސް ކޮމިޝަން (ސީއެސްސީ) ގެ ރައީސްގެ މަގާމު ހުސްވެފައިވާތީ، އެ ކޮމިޝަންގައި ސީއެސްސީގެ ރައީސަކު މިވަގުތު ނެތެވެ. މީގެ އިތުރުން ސިޔާސީ މަގާމުތަކުގެ ގޮތުގައި ހިމެނޭ ރައްޔިތުންގެ މަޖިލީހާއި ރައީސް ވެސް މެމްބަރަކު ޖޭއެސްސީ އަށް އިންތިހާބު ކުރެ އެވެ.\nފަނޑިޔާރުން އައްޔަން ކުރުމާއި ސުލޫކީ މައްސަލަތައް ބެލުމުގެ މެންޑޭޓު އޮންނަ ޖޭއެސްސީގައި މި ވަގުތު ތިއްބެވީ ނަޝީދާއި ރިފްއަތުގެ އިތުރުން، ރައްޔިތުންގެ މަޖިލިހުން ކަނޑައެޅި ތުޅާދޫ ދާއިރާގެ އެމްޑީޕީގެ މެމްބަރު އަދި ޖޭއެސްސީގެ ރައީސް ހިސާން ހުސެއިނާއި ރައީސުލްޖުމްހޫރިއްޔާގެ މެމްބަރު އަދި ޖޭއެސްސީގެ ނައިބު ރައީސް މަސްތޫރު ހުސްނީ އާއި ސުޕްރީމް ކޯޓުގެ ފަނޑިޔާރުންގެ ފަރާތުން އިންތިޚާބު ކޮށްފައިވާ އައިޝާ ޝުޖޫން މުހައްމަދާއި ހައި ކޯޓުގެ ފަނޑިޔާރުންގެ ފަރާތުން އިންތިޚާބު ކޮށްފައިވާ އަލީ ސަމީރާއި ދަށު ފަނޑިޔާރުންގެ ފަރާތުން އިންތިޚާބުކޮށްފައިވާ ލ. ޖުޑީޝަލް ދާއިރާގެ އިސް މެޖިސްޓްރޭޓް އަލީ ޝަރީފާއި އާއްމުންގެ ތެރެއިން އިންތިހާބުކުރެއްވި އައިމިނަތު އުއްމުކުލްޘޫމް އަދި ވަކީލުންގެ ތެރެއިން އިންތިހާބުކުރެއްވި އަބްދުލްމާނިއު ހުސެއިނެވެ.\nނަމަވެސް ތޯރިގު ހުށަހެޅުއްވީ، ޖޭއެސްސީގައި ތިބޭނީ އުއްތަމަ ފަނޑިޔާރާއި ހައި ކޯޓުގެ ފަނޑިޔާރަކާއި ދަށު ކޯޓުގެ ފަނޑިޔާރަކާއި ރިޓަޔާކޮށްފައިވާ ފަނޑިޔާރުންގެ ތެރެއިން ބޭފުޅަކާއި ވަކީލުންގެ ތެރެއިން ބޭފުޅަކާއި ރާއްޖޭގެ ޔުނިވާސިޓީތަކުގައި އިސްލާމީ ޝަރީއަތް ކިޔަވައިދޭ ލެކްޗަރާއަކާއި ގާނޫނީ ފަންނު ފިޔަވައި އެހެން ފަންނުތަކުގެ ތަޖުރިބާކާރުންގެ ތެރެއިން ރައީސް ހުށަހަޅުއްވައި، މަޖިލީހުން ރުހުންދޭ މެމްބަރެކެވެ.\nއިސްލާހުގައިވާ ގޮތުން އުއްތަމަ ފަނޑިޔާރު ފިޔަވައި ބާކީ ތިއްބެވި ބޭފުޅުންނަށް ޖޭއެސްސީގެ މެމްބަރުކަން ކުރެއްވޭނީ ފަސް އަހަރުގެ އެއް ދައުރެވެ. ދައުރު ހަމަވުމުން އެ ބޭފުޅަކަށް ޖޭއެސްސީގެ މެމްބަރުކަމުގެ އިތުރު ދައުރެއް އަދައެއް ނުކުރެވޭނެ އެވެ.\nއުއްތަމަ ފަނޑިޔާރުގެ މަގާމުގައި އެ ބޭފުޅަކު ދެމިހުންނެވިހާ ހިނދަކު ޖޭއެސްއެސްސީގެ މެމްބަރެއްގެ ގޮތުގައި ހުންނެވޭނެ އެވެ. އޭގެ އިތުރުން އުއްތަމަފަނޑިޔާރު ފިޔަވައި ބާކީ ތިއްބެވި ބޭފުޅުންނަށް، ޖޭއެސްސީން އިސްތިއުފާ ދެއްވޭނެ އެވެ. އެކަން ކުރަން ބޭނުންވެއްޖެނަމަ ރައީސަށް ސިޓީ ހުށަހަޅައި އެމަނިކުފާނަށް އެ ސިޓީ ލިބުމުން ޖޭއެސްސީން ވަކިވާނެ އެވެ.\nއުއްތަމަ ފަނޑިޔާރު ފިޔަވައި ދެން ތިއްބެވި ބޭފުޅުން ވަކިކުރާނީ ވެސް ޖޭއެސްސީ އަށް އެ މެމްބަރަކު އައްޔަންކުރި ފަރާތަކުންނެވެ.\nއެ އިސްލާހު ފާސްވެ ގާނޫނަށް އަމަލުކުރަން ފެށުމަށްފަހު 90 ދުވަހުގެ ތެރޭގައި ޖޭއެސްސީގެ ގާނޫނާއި ގަވައިދު އިސްލާހުކޮށް އާ ކޮމިޝަން އުފައްދަންޖެހެ އެވެ.\nސިޔާސީ ބޭފުޅުންތަކެއް ކޮންޓްރޯލްކުރާ ކޮމިޝަނެއްގެ ގޮތުގައި ޖޭއެސްސީ އޮތް އޮތުން ބަދަލުކުރުމަކީ 2018 ވަނަ އަހަރު ބޭއްވި ރިޔާސީ އިންތިހާބުގައި އޭރުގެ އިދިކޮޅު ޕާޓީ އަދި މިހާރު ރައްޔިތުންގެ މަޖިލީހުގެ ސުޕަ މެޖޯރިޓީ އޮތް އެމްޑީޕީން ވި ވައުދެކެވެ. ނަމަވެސް ޖޭއެސްސީގެ ފޯމޭޝަން ބަދަލުކުރުމާ ގުޅޭ އެއްވެސް މަސައްކަތެއް މިހާތަނަކަށް ކޮށްފައެއް ނުވެ އެވެ.\nއިތުރު ލިޔުންތައް ޖުޑީޝަލް ސާވިސް ކޮމިޝަން ޖުޑީޝަރީ މެމްބަރު އަހުމަދު ތޯރިގް (މަހިބަދޫ) މެމްބަރު ހިސާން ހުސެއިން (ތުޅާދޫ) އިދިކޮޅު ފަރާތްތައް ޕީޕީއެމް\nސުލޫކީ މައްސަލަ އަކީ ބިރުދެއްކުމުގެ އުކުޅެއް: އިދިކޮޅު\n11 months ago 58\n11 months ago 112\nމަރުވި މީހާގެ މައްސަލަ އެޗްއާރުސީއެމުން ބަލަނީ


މ.ކޮޅުފުށީ މެޖިސްޓްރޭޓް ކޯޓުގެ ވަށާފާރު ރޭނުމުގެ މަސައްކަތް ކުރާނެ ފަރާތެއް ހޯދުން\nމ.ކޮޅުފުށީ މެޖިސްޓްރޭޓް ކޯޓުގެ ވަށާފާރު ރޭނުމުގެ މަސައްކަތް އަމިއްލަ ތަކެތީގައި ކުރާނެ ފަރާތެއް ހޯދުން.\nމ.ކޮޅުފުށީ މެޖިސްޓްރޭޓް ކޯޓުގެ ވަށާފާރު ރޭނުމުގެ މަސައްކަތް އަމިއްލަ ތަކެތީގައި ކޮށްދޭނެ ފަރާތެއް ހޯދުމަށް އެދި މިކޯޓުން 14 ޑިސެންބަރު 2014 ގައި ކުރި އިޢުލާން ނަންބަރު: K5C/2014/11 އާ ގުޅިގެން ދެވުނު މަޢުލޫމާތުޝީޓުގައި އުނިކަމެއް ހުރުމާއެކު، އެ އިޢުލާން ބާޠިލުކޮށް، އެމަސައްކަތް ކުރާނެ ފަރާތެއް ހޯދުމަށް އަލުން އިޢުލާން ކުރަމެވެ.\nވީމާ، މިކޯޓުން ދޭ މަޢުލޫމާތާ އެއްގޮތަށް މ.ކޮޅުފުށީ މެޖިސްޓްރޭޓް ކޯޓުގެ ވަށާފާރު ރޭނުމުގެ މަސައްކަތް އަމިއްލަ ތަކެތީގައި ކުރުމަށް ޝައުޤުވެރިވެލައްވާ ފަރާތްތަކުން 26 ފެބުރުވަރީ 2015 ވާ ބުރާސްފަތި ދުވަހުގެ 11:00 އަށް މިކޯޓަށް ނުވަތަ މ. ކޮޅުފުށީ މެޖިސްޓްރޭޓް ކޯޓަށް ވަޑައިގެން މަޢުލޫމާތު ސާފުކުރެއްވުމަށްފަހު 05 މާރިޗު 2015 ވާ ބުރާސްފަތި ދުވަހުގެ 11:00 އަށް މިކޯޓަށް ނުވަތަ މ. ކޮޅުފުށީ މެޖިސްޓްރޭޓް ކޯޓަށް އަންދާސީހިސާބު ހުށަހެޅުއްވުން އެދެމެވެ.


SunOnline: Sudan ge askariyyaain idhikolhu faraaithakaa mashvaraakoffi\nސޫދާނުގެ އަސްކަރިއްޔާއިން އިދިކޮޅު ފަރާތްތަކާ މަޝްވަރާކޮށްފި\nރުގިއްޔާ މުހައްމަދު މޫސާ 14 Apr 2019, 16:02\nސޫދާންގެ އެތައް ހާސް ރައްޔިތުން ދަނީ ޑިސެމްބަރު މަހުން ފެށިގެން ސަރުކާރާ ދެކޮޅަށް މުޒާހަރާ ކުރަމުން -- ފޮޓޯ: ރޮއިޓާސް\nޚަރުތޫމް (އޭޕްރިލް 14): މިދިޔަ ބުރާސްފަތި ދުވަހު ސޫދާންގެ ރައީސް މަގާމުން ދުރުކުރުމަށް ފަހު ވެރިކަމަށް އައި އެގައުމުގެ އަސްކަރިއްޔާގެ އިންތިގާލީ މަޖިލީހުން އިދިކޮޅު ފަރާތްތަކާ އެކު މަޝްވަރާތައް ބާއްވައިފި އެވެ.\nއެބައްދަލުވުން އިއްޔެ ބޭއްވީ އިންތިގާލީ މަޖިލީހުގައި އިސްކޮށް ހުންނެވި ލެފްޓިނެންޓް ޖެނެރަލް އަވަޟް ބިން ޢަވްފް މަގާމުން އިސްތިއުފާ ދެއްވި ފަހުންނެވެ. އޭނާ އިސްތިއުފާ ދެއްވީ އިންތިގާލީ މަޖިލީހުގައި އިސްކޮށް ހުންނަ ފަރާތަކީ ކުރީގެ ރައީސް އުމަރު ހަސަން އަހްމަދުލްބަޝީރާ ގާތް ފަރާތަކަށް ވެގެން ނުވާނެ ކަމަށް އިދިކޮޅު ފަރާތްތަކުން ބުނި ފަހުންނެވެ.\nއެމަޖިލީހުގައި މިހާރު އިސްކޮށް ހުންނަވަނީ ބަޝީރުގެ ވެރިކަމުގައި އިސް މަގާމެއް އަދާ ނުކުރައްވާ ސިފައިންގެ އެހެން ޖެނެރަލެއް ކަމަށްވާ މޭޖާ ޖެނެރަލް އަބްދުލްފައްތާޙް އަލްބުރްހާން އެވެ. އަދި އޭނާ ވަނީ އިންތިގާލީ މަޖިލީހުން ވެރިކަން ކުރާނި ދެ އަހަރަށް ކަމަށާއި އޭގެ ފަހުން ވެރިޔަކު އިންތިހާބުކުރަން އެގައުމުން ވޯޓެއް ނަގާނެ ކަމަށް ވިދާޅުވެފަ އެވެ. އަދި ސަރުކާރާ ދެކޮޅަށް ކުރި މުޒާހަރާތަކުގައި މަރުވި ފަރާތްތަކަށް އިންސާފު ހޯދައިދޭނެ ކަމަށާއި ބުރާސްފަތި ދުވަހު އިއުލާން ކުރި ކުއްލި ނުރައްކަލުގެ ހާލަތުގެ ތެރެއިން ހައްޔަރު ކުރި މީހުން މިނިވަން ކުރާނެ ކަމަށް ވިދާޅުވެފަ އެވެ.\nސޫދާންގެ ކުރީގެ ރައީސާ ދެކޮޅަށް މިދިޔަ ޑިސެމްބަރު މަހުން ފެށިގެން ކުރަމުންދާ މުޒާހަރާތައް އިންތިޒާމު ކުރުމުގައި ބައިވެރިވާ އެލަޔަންސް އޮފް ފްރީޑަމް އެންޑް ޗޭންޖްއިން ބުނި ގޮތުގައި އެފަރާތްތަކުން ވަނީ އަސްކަރިއްޔާއަށް ޑިމާންޑުތަކެއް ހުށަހަޅާފަ އެވެ. އެގޮތުން ގައުމުގައި މަދަނީ ސަރުކާރެއް ގާއިމު ކުރުމަށާއި އެގައުމުގެ ޖާސޫސީ އިދާރާއަށް ބަދަލުތައް ގެނައުމަށް އެބައްދަލުވުމުގައި ވަނީ އެދިފައިވެ އެވެ.\nރައީސް ބަޝީރު މަގާމުން ދުރުކުރީ ވެރިކަން ކުރައްވާތާ 30 އަހަރު ފަހުންނެވެ. ފާއިތުވި އަހަރުތަކުގެ ތެރޭގައި އެގައުމުގެ ޕައުންޑުގެ އަގު ވެއްޓި، ގައުމުގެ އިންފްލޭޝަން ރޭޓު ވަނީ 70 ޕަސެންޓަށް އަރައިފަ އެވެ. އަދި ގިނަ ސިޓީތަކަށް ބޭނުންވާ ވަރަށް ކާނާ އާއި ތެޔޮ ނުލިބޭ މައްސަލާގައި ރައްޔިތުން ވަނީ ނުރުހުންވެފަ އެވެ.\nސޫދާނުގައި ކުރި މުޒާހަރާތަކުގައި ހަތް މީހުން މަރުވެއްޖެ


Ronaldo Ah 1 Match Ge Suspension Eh, United Aa Dhekolha Kulheveyne - Vaguthu\nރޮނާލްޑޯ އަށް އެއް މެޗުގެ ސަސްޕެންޝަނެއް، ޔުނައިޓެޑާ ދެކޮޅަށް ކުޅެވޭނެ\n1 އަހަރު ކުރިން ( ސެޕްޓެމްބަރު 27, 2018 )\nޗެމްޕިއަންސް ލީގުގައި އެންމެފަހުން ޔުވެންޓަސް އިން ކުޅުނު މެޗުގައި އެޓީމުގެ ފޯވާޑް ކްރިސްޓިއަނޯ ރޮނާލްޑޯ އަށް ދެއްކި ރަތްކާޑާ ގުޅިގެން އޭނާ އެއް މެޗަށް ސަސްޕެންޑް ކުރަން ޔުއެފާ އިން ނިންމައިފިއެވެ.\nވެލެންސިޔާއާ ދެކޮޅަށް ކުޅެ 2-0 އިން ޔުވެންޓަސް މޮޅުވި އެ މެޗުގައި ރޮނާލްޑޯ އަށް ރަތްކާޑު ދެއްކީ ބޯޅަ ނެތީސް ވެލެންސިޔާގެ ކުޅުންތެރިއަކަށް ހަމަލާދިން ކަމަށް ބުނެއެވެ. މިއީ ޗެމްޕިއަންސް ލީގުގެ މެޗެއްގައި ރޮނާލްޑޯ އަށް ރަތްކާޑު ދެއްކި ފުރަތަމަ ފަހަރެވެ.\nމި ރަތްކާޑާ ގުޅިގެން ރޮނާލްޑޯ އަށް ބޮޑު ސަސްޕެންޝަނެއް އަތުވެދާނެ ކަމަށް ކުރިން ބެލެވުނު ނަމަވެސް ޔުއެފާ އިން ނިންމާފައިވަނޯ ރޮނާލްޑޯ އެއް މެޗަށް ސަސްޕެންޑް ކުރުމަށެވެ. ޔުއެފާގެ ގަވާއިދުތައް ބުނާގޮތުން މި ސަސްޕެންޝަން އެޕީލް ކުރުމުގެ ފުރުސަތެއް ޔުވެންޓަސް އަށް ނޯންނާނެއެވެ.\nއެހެންކަމުން ރޮނާލްޑޯ އަށް ނުކުޅެވޭނީ ޗެމްޕިއަންސް ލީގުގައި ޔުވެންޓަސް އިން އަންނަ މަހުގެ ދެވަނަ ދުވަހު ސްވިޒަލޭންޑްގެ ޔަންގް ބޯއީސްއާ ދެކޮޅަށް ކުޅޭ މެޗުގައެވެ. ރޮނާލްޑޯ އެނބުރި އަންނާނީ އޭނާގެ ކުރީގެ ކްލަބު ކަމަށްވާ މެންޗެސްޓަރ ޔުނައިޓެޑާ ދެކޮޅަށް ޔުވެންޓަސް އިން ކުޅޭ މެޗަށެވެ. އެ މެޗު އޮންނާނީ އަންނަ މަހުގެ 23 ވަނަ ދުވަހު ޔުނައިޓެޑުގެ ދަނޑުގައެވެ.\nރެއާލް މެޑްރިޑް ދޫކޮށްލުމަށްފަހު އުމުރުން 33 އަހަރުގެ ރޮނާލްޑޯ ޔުވެންޓަސް އަށް ބަދަލުވެފައިވަނީ މިއަހަރުގެ ހޫނު މޫސުމުގެ ޓްރާންސްފާގައި 99 މިލިއަން ޔޫރޯ އަށެވެ. ރޮނާލްޑޯ އަކީ ޗެމްޕިއަންސް ލީގު ފަސް ފަހަރު ކާމިޔާބުކޮށްފައިވާ ކުޅުންތެރިއެކެވެ.


Hafthaa eh therey Thiago vikkaalan Bayern in beynun | Mihaaru\nބަޔާންގެ މެޗެއްގެ ތެރެއިން ތިއާގޯ.-- ފޮޓޯ: އޭއެފްޕީ\nހަފްތާއެއްގެ ތެރޭ ތިއާގޯ ވިއްކާލަން ބަޔާނުން ބޭނުން\n01 ސެޕްޓެމްބަރ 2020 - 09:44\nމިއުނިކް (ސެޕްޓެމްބަރު 1) - ބަޔާން މިއުނިކުގެ ސްޕެއިނުގެ މިޑްފީލްޑަރު ތިއާގޯ އަލްކަންޓާރާ ކުރިއަށް އޮތް ހަފްތާއެއްހާ ދުވަސްތެރޭ ވިއްކާލަން އެ ކްލަބުން ބޭނުންވާ ކަމަށް ޖަރުމަނުގެ މީޑިއާ ރިޕޯޓްތައް ބުނެފި އެވެ.\nއުމުރުން 29 އަހަރުގެ ތިއާގޯ ބަޔާނާ އެކު ހަދާފައިވާ ކޮންޓްރެކްޓް އަންނަ ސީޒަނުގެ ނިޔަަލަށް ހަމަވާއިރު، އޭނާ ވަނީ ކްލަބް ބަދަލު ބޭނުންވާކަން އެ ޓީމަށް ވެސް އަންގައިފަ އެވެ. ބަޔާނުން ތިއާގޯގެ ކޮންޓްރެކްޓް އާ ކުރަން ގިނަ މަސައްކަތްތަކެއްކުރި ނަމަވެސް އޭނާ އެކަމަށް އެއްބަހެއްނުވި އެވެ. އެހެންވެ އަންނަ ސީޒަނުގައި ހިލޭ ޓްރާންސްފާއެއްގައި ތިއާގޯ ކްލަބް ބަދަލުކުރުމުގެ ކުރިން މި ފަހަރުގެ ޓްރާންސްފާ މާކެޓްގައި އޭނާ ވިއްކާލާ ގޮތަށް ނިންމީ އެވެ.\nބްރެޒިލްގެ ފްލަމެންގޯ އާއި ބާސެލޯނާގެ ލަ މާސިއާގައި ޔޫތު ކެރިއަރު ހޭދަކުރި ތިއާގޯ ވިއްކާލަން ބަޔާނުން އެންމެ ފުރަތަމަ ކީ އަގު އުޅެނީ 40 މިލިއަން ޔޫރޯގަ އެވެ. އެކަމަކު ފަހުން އެ އަގު 30 މިލިއަން ޔޫރޯ އަށް ކުޑަކުރި އެވެ. ތިއާގޯ ދެން ގުޅޭނީ އިނގިރޭސި ކްލަބަކާ ކަމަށް ބުނެ ބަޔާނުގެ އޮފިޝަލުން ވަނީ އެ ގައުމުގެ މީޑިއާތަކުގައި ވާހަކަ ދައްކައިފަ އެވެ.\nތިއާގޯ ގަތުމުގެ ރޭހުގައި އެންމެ ކުރީގައި އުޅެނީ އިނގިރޭސި ޕްރިމިއާ ލީގުގެ ޗެމްޕިއަން ލިވަޕޫލުންނެވެ. އެކަމަކު ބަޔާނުން ކިޔާ 30 މިލިއަން ޔޫރޯ ދައްކާފައި ތިއާގޯ ގެންދަން ލިވަޕޫލުން އަންނަނީ ދެކޮޅު ހަދަމުންނެވެ. ރިޕޯޓްތައް ބުނާގޮތުގައި ލިވަޕޫލުން އެންމެ ބޮޑަށް ވެސް ހުށަހަޅަން ބޭނުންވަނީ 20 މިލިއަން ޔޫރޯ އެވެ. ތިއާގޯ ގަތުމާ މެދު ލިވަޕޫލުން ސީދާ ގޮތެއް ނިންމާނީ އެ ޓީމަށް ކުޅޭ ނެދަލެންޑްސްގެ މިޑްފީލްޑަރު ޖިނީ ވައިނަލްޑަމާ ގުޅޭގޮތުން ގޮތެއް ހަމަޖެހިގެންނެވެ. އަންނަ ސީޒަނުގެ ނިޔަލަށް ލިވަޕޫލްގެ ކޮންޓްރެކްޓްގައި ހޯދި ވައިނަލްޑަމް ސްޕެއިނުގެ ބާސެލޯނާ އަށް ބަދަލުވުމުގެ ވާހަކަތައް އަންނަނީ ދެކެވެމުންނެވެ. ރިޕޯޓްތައް ބުނާގޮތުން ބާސެލޯނާގެ އިވާން ރަކިޓިޗް ދޫކޮށްލުމަށް ފަހު ވައިނަލްޑަމް ގެންނަން ކޯޗު ރޮނާލްޑް ކޫމަން މަސައްކަތް ފަށާނެ އެވެ.\nބަޔާނުގެ ޗެއާމަން ކާލް-ހެއިންޒް ރުމެނިގާ ދާދި ފަހުން ވިދާޅުވީ ކުރިއަށް އޮތް ދުވަސްތަކުގެ ތެރޭގައި ތިއާގޯ އަށް ބިޑެއް އަންނާނެ ކަމަށް ބެލެވޭ ކަމަށާއި ލިވަޕޫލުން ތިއާގޯ ގެންދަން ވާހަކަ ދެއްކި ނަމަވެސް ރަސްމީ ބިޑެއް ނުކުރާ ކަމަށެވެ. އަދި ލިވަޕޫލުން ތިއާގޯ ގަންނަން މަޝްވަރާތައް ކުރިއަށް ނުގެންދާނަމަ ކުރިއަށް އޮތް ދުވަސްތަކުގެ ތެރޭގައި އެހެން ކްލަބްތަކަށް ވެސް ތިއާގޯ ގަތުމުގެ ފުރުސަތު ލިބިގެންދާނެ ކަމަށް ވިދާޅުވި އެވެ.\nޖަރުމަނުގެ ގިނަ މީޑިއާ ރިޕޯޓްތައް ބުނާގޮތުން އަންނަ ހަފްތާ ތެރޭގައި ތިއާގޯގެ ޑީލް އެއްކޮށް ފައިނަލް ކުރަން ބަޔާނުން އޮތީ ނިންމައިފަ އެވެ.\nމީގެ ކުރިން މެންޗެސްޓާ ސިޓީ އާއި އާސެނަލުން ވެސް ތިއާގޯ ހޯދަން ވާހަކަ ދެއްކި އެވެ. އިނގިރޭސި މީޑިއާ ރިޕޯޓްތައް ބުނާގޮތުން މެންޗެސްޓާ ޔުނައިޓެޑުން ވެސް ކުރިއަށް އޮތް ދުވަސްތަކުގެ ތެރޭގައި ތިއާގޯ ގަތުމުގެ ރޭހަށް ވަންނާނެ އެވެ.\nބާސެލޯނާ ދޫކޮށް ބަޔާނަށް 2013 ވަނަ އަހަރު ބަދަލުވި ތިއާގޯ ވަނީ އެ ޓީމާ އެކު 16 ތަށި އުފުލާލައިފަ އެވެ. މި ސީޒަނު ބަޔާނުން ޖަރުމަނު ލީގާއި ޖަރުމަނު ކަޕްގެ އިތުރުން ޗެމްޕިއަންސް ލީގުގެ ޗެމްޕިއަންކަން ހޯދިއިރު ތިއާގޯ ވަނީ ޓީމުގެ މެދުތެރޭގައި ތަފާތު މޮޅު ކުޅުމެއް ދައްކައިފަ އެވެ.


ގެސްޓްހައުސްތައް އެޗްޕީއޭގެ ގައިޑްލައިނަށް ތަބާވާން އެދިއްޖެ\nއެޗްޕީއޭގެ ގައިޑްލައިނަށް އަމަލުކުރަން ގެސްޓްހައުސްތަކަށް އިލްތިމާސްކޮށްފި\n18 ޖުލައި 2021 - 15:33 0\nރާއްޖެ އައި ޓޫރިސްޓުންތަކެއް ވީއައިއޭ ގައި: އެޗްޕީއޭގެ ގައިޑްލައިންތަކަށް ތަބާވާން ގެސްޓްހައުސްތަކަށް ވަނީ އިލްތިމާސްކޮށްފައި. -- ފޮޓޯ: ހުސެއިން ޝަޔާހް/ އަދަދު\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ކަނޑައަޅާފައިވާ ގައިޑްލައިންތަކާ އެއް ގޮތަށް ގެސްޓްހައުސްތައް ހިންގަން ގެސްޓްހައުސް އެސޯސިއޭޝަން އޮފް މޯލްޑިވްސް (ގޭމް) އިން މިއަދު އިލްތިމާސްކޮށްފި އެވެ.\nގޭމްއިން މިއަދު ނެރުނު ބަޔާނެއްގައި ބުނީ ދެކުނު އޭޝިއާގެ ގިނަ ގައުމުތަކުގައި ކޮވިޑުގެ ހާލަތު އިންތިހާއަށް ގޯސްވުމާއެކު އެ ސަރަހައްދުން ޓޫރިސްޓުން އައުން މަނާކޮށްފައި އޮތުމަށްފަހު، މިމަހުގެ 30 ވަނަ ދުވަހުން ފެށިގެން އެ ހުއްދަ ދޭން ސަރުކާރުން ނިންމާފައިވަނިކޮށް އޭގެ ކުރިން އެ ސަރަހައްދުގެ ފަތުރުވެރިންތަކަކަށް މާލެ ސަރަހައްދުގައި ހުރި ގެސްޓްހައުސްތަކަކުން ހިދުމަތް ދިން ކަން ހާމަވެފައިވާ ކަމަށެވެ.\nގޭމްއިން އިޝާރާތްކުރީ ޓޫރިޒަމް މިނިސްޓްރީން ކުރިއަށް ގެންދިޔަ އިންސްޕެކްޝަނެއްގެ ތެރެއިން ގަވާއިދާ ހިލާފަށް ދެކުނު އޭޝިއާގެ ޓޫރިސްޓުންނަށް ހިދުމަތްދެމުންދިޔަ ތިން ގެސްޓްހައުސެއް ފާހަގަވެ، އެ ތިން ތަނުގެ ލައިސެންސް ސަސްޕެންޑުކުރި ކުރުމަށެވެ.\nއެ އެސޯސިއޭޝަނުން އިތުރަށް ބުނީ ގަވައިދާ ހިލާފަށް އެ ގެސްޓްހައުސްތަކުން އަމަލުކުރި ގޮތް ކުށްވެރިކުރާ ކަމަށާއި، އަދި ޓޫރިޒަމް މިނިސްޓްރީން އެޅި ފިޔަވަޅަށް މަރުހަބާ ކިޔާ ކަމަށެވެ.\n"މި ދަނޑިވަޅުގައި ފަތުރުވެރިން ގެސްޓްހައުސްތަކަށް ގެނައުމުގައި އެޗްޕީއޭގެ ގައިޑްލައިނާ އެއްގޮތަށް އަމަލުކޮށްގެން މެނުވީ ކޮވިޑުގެ ހާލަތުން އަރައިނުގަނެވޭނެކަމަށް މި އެސޯސިއޭޝަނުން ދެކެމެވެ،" އެ ބަޔާނުގައި ބުންޏެވެ.\nއެހެންކަމުން، ހުރިހާ ގެސްޓްހައުސްތަކުން ވެސް އެޗްޕީއޭއިން ކަނޑައަޅާފައިވާ ގައިޑްލައިނާ އެއްގޮތަށް އަމަލުކުރުމަށް ގޭމްއިން ވަނީ އިލްތިމާސްކޮށްފަ އެވެ.\nގަވައިދާ ހިލާފަށް ތިން ގެސްޓްހައުސްއަކުން ދެކުނު އޭޝިއާގެ ފަތުރުވެރިންތަކަކަށް ހިދުމަތްދިން ކަން ހާމަވެފައިވާއިރު، ސައްހަ ނޫން ހޮޓެލް ބުކިންތަކެއް ހިފައިގެން ރާއްޖޭގެ ބޯޑަރުން އެތެރެވާން އުޅުނު 248 ޓޫރިސްޓަކު ވެސް ވަނީ ދާދިފަހުން ހުއްޓުވައިފަ އެވެ. އޭގެ ތެރޭގައި ވެސް ގިނައީ އިންޑިއާ މީހުންނެވެ.\nމިނިސްޓްރީގެ އަމާޒަކީ ކުރީގެ އުސޫލުން ކިޔަވައިދިނުން


CSC ge raeesge kibain unikuri baaruthah dhey islaahu thasdheegu kuravvaifi - One Online\n10 މޭ 2022، ރައީސް އިބްރާހީމް މުހައްމަދު ސޯލިހު ބިލު ތަސްދީގު ކުރައްވަނީ ---- ފޮޓޯ: ރައީސް ސޯލިހު\nސީއެސްސީގެ ރައީސްގެ ކިބައިން އުނިކުރި ބާރުތައް ދޭ އިސްލާހު ތަސްދީގު ކުރައްވައިފި\nސިވިލް ސާވިސް ކޮމިޝަން (ސީއެސްސީ)ގެ ރައީސްގެ މަސްއޫލިއްޔަތުތަކުން އުނިކުރި ބައި، އެ ބާރުތަކާއެކު އަލުން ދޭން ހިމަނައި ސީއެސްސީގެ ގާނޫނަށް އިސްލާހު ގެންނަން ރައްޔިތުންގެ މަޖިލީހުން ފާސްކުރި ބިލު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މިއަދު ތަސްދީގު ކުރައްވައިފިއެވެ.\nމި ބިލު މަޖިލީހުން ފާސްކުރީ ހުސްވި އޭޕްރީލްމަހުގެ 25 ގައެވެ.\nސަރުކާރުން މި ބިލު މަޖިލީހަށް ހުށަހެޅީ، ސިވިލްސާވިސްގެ ގާނޫނުގައި، ކޮމިޝަންގެ ރައީސްގެ މަސްސޫލިއްޔަތުތައް ބަޔާން ކުރުމާއެކު، ކޮމިޝަންގެ ރައީސް މަސްއޫލިއްޔަތުތައް އަދާ ކުރުމަށް ނުކުޅެދިއްޖެ ހާލަތެއްގައި ނުވަތަ އެ މަގާމު ހުސްވެއްޖެ ހާލަތެއްގައި، އެ މަގާމުގެ މަސްއޫލިއްޔަތުތައް ވަގުތީ ގޮތުން އަދާ ކުރާނީ ކޮމިޝަންގެ ނައިބު ރައީސްކަމަށް ބަޔާން ކޮށްފައި ވަނިކޮށް، އެ ގާނޫނަށް ހަ ވަނަ އިސްލާހު ގެނައުމުގެ ގާނޫނުން އެ ގާނޫނުގެ 17 މާއްދާ އެއްކޮށް އިސްލާހުކުރުމާ ގުޅިގެން، ކޮމިޝަންގެ ރައީސްގެ މަސްއޫލިއްޔަތުތަކާބެހޭ ގޮތުން ހިމަނާފައިވާ ބައިތައް އުނިކޮށްފައިވާތީ، އެ ބައި އަލުން ގާނޫނަށް އިތުރުކުރުމަށެވެ.\nއެގޮތުން، ޤާނޫނުއަސާސީއާއި ގާނޫނުގައިވާ ގޮތުގެމަތިން، ނަތީޖާ ނެރެދެވޭ ގޮތުގައި ހަރުދަނާ އުސޫލުން، ކޮމިޝަނުގެ މަސްއޫލިއްޔަތުތައް އަދާކުރުމަށް ބޭނުންވާ ލަފައާއި އިރުޝާދުދިނުމާއި، ކޮމިޝަނުގެ ބައްދަލުވުންތަކުގެ ރިޔާސަތު ބެލެހެއްޓުމާއި، ކޮމިޝަނުން ނިންމާ ނިންމުންތައް ތަންފީޒުކުރުން ކޮމިޝަނުގެ ރައީސްގެ މަސްއޫލިއްޔަތުތަކުގެ ތެރޭގައި، މި ބިލުން ވަނީ ހިމަނައިފައެވެ.


SunOnline: Gaathilakah maafu dhevvumun Sirisena ah ethah bayaku faadukiyanee\nގާތިލަކަށް މާފު ދެއްވުމުން ސިރިސޭނައަށް އެތައް ބަޔަކު ފާޑުކިޔަނީ\nރުގިއްޔާ މުހައްމަދު މޫސާ 10 Nov 2019, 18:43\nލަންކާގެ ރައީސް މައިތިރިޕާލާ ސިރިސޭނާ ވަނީ މަރަން ހުކުމްކޮށްފައިވާ މީހަކަށް މާފު ދެއްވާފަ -- ފޮޓޯ: އޭއެފްޕީ\nކޮލޮމްބޯ (ނޮވެމްބަރު 2): މީގެ 14 އަހަރު ކުރިން ސްރީލަންކާގައި ސްވީޑެންގެ އަންހެނަކު މަރާލިކަން ސާބިތުވެ، މަރަން ހުކުމްކޮށްފައިވާ މީހަކަށް ރައީސް މައިތިރިޕާލާ ސިރިސޭނާ މާފު ދެއްވުމުން، ރައީސަށް ގިނަ ބަޔެއްގެ ފާޑު ކިޔުން އަމާޒުވެއްޖެއެވެ.\nދެހާސް ފަސްވަނަ އަހަރު ލަންކާގައި ޗުއްޓީ ހޭދަކުރަން ދިޔަ 19 އަހަރުގެ ޔިވޮން ޖޯންސަންގެ ގާތިލު ޖޫޑް ޖަޔަމަހައަށް ސިރިސޭނާ މާފުދެއްވުމުން އިއްޔެ އޭނާ ވަނީ ޖަލުން މިނިވަންކޮށްފައެވެ.\nޖޯންސަންގެ މަރުގެ މައްސަލައިގެ ޝަރީއަތަށް އެނގުނު ގޮތުގައި ޖަޔަމަހަ އޭނާ މަރާލީ ވަރަށް ބޮޑަށް އަނިޔާ ކުރުމަށްފަހުގައެވެ. އެގޮތުން ޖޯންސަންގެ ބޮލުގެ ނާށިގަނޑު 64 ތަނަކުން ފަޅައިގެން ގޮސްފައިވާކަމަށް ހެކި ބަސް ދިން ފަރާތްތަކުން ބުންޏެވެ.\nއެމައްސަލައިގައި ޖަޔަމަހަގެ މައްޗަށް ފުރަތަމަ ކުރީ 12 އަހަރުގެ ޖަލު ހުކުމެކެވެ. އަދި އޭނާ އެ މައްސަލަ އިސްތިއުނާފުކުރުމުން ހައި ކޯޓުން ނިންމީ ޖަޔަމަހަ މަރަން ހުކުމްކުރާށެވެ. އޭގެ ފަހުން 2014 ގައި ސުޕްރީމް ކޯޓުން ވަނީ އެ ނިންމުމަށް ތާއިދުކޮށްފައެވެ.\nސިރިސޭނާ ވިދާޅުވި ގޮތުގައި ޖަޔަމަހައަށް މާފ ދެއްވަން ނިންމެވީ ޖަލުގައި އޭނާގެ އަހުލާގު ރަނގަޅު ވުމުންނާއި، "ކެތްތެރިކަން ކުޑަވުމުގެ ސަބަބުން އޭނާއަށް ކުރެވުނު ކަމަކާ ހެދި އުމުރުން 19 އަހަރުގައި ޖަލަށްލާފައި ހުންނަތާ" އެތައް އަހަރުތަކެއް ވުމުންނެވެ.\nނަމަވެސް ޖޯންސަންގެ އާއިލާއާއި ލަންކާގެ ގިނަ އަދަދެއްގެ މީހުން ވަނީ ސޯޝަލް މީޑިއާގައި އެނިންމުމާ ދެކޮޅަށް އަޑު އުފުލާފައެވެ. އެގޮތުން ޖޯންސަންގެ ކޮއްކޮ ވަނީ އޭނާގެ ދައްތަގެ މަރާ ގުޅިގެން ޖަޔަމަހަ އެއްވެސް ވަރަކަށް ހިތާމަ ފާޅުކޮށްފައި ނުވާކަމަށް ބުނެފައެވެ. އަދި ޖަޔަމަހަ، ޖޯންސަން މަރާލީ ގަސްތުގައި، ދުރާލާ ރާވައިގެންކަމަށް ބުނެފައެވެ.\nމީގެ އިތުރުން ޓުވިޓާގައި ބައެއް ފަރާތްތަކުން ވަނީ ސިރިސޭނާގެ ނިންމުން ކުށްވެރިކޮށްފައެވެ. އަދި ރިޔާސީ ދައުރުގެ އެންމެ ފަހު ދުވަސްތަކުގައި އެފަދަ ބޮޑު ނިންމުމެއް ރައީސް އަމިއްލަފުޅަށް ނިންމޭނެތޯ ސުވާލު އުފައްދާފައެވެ.\nލަންކާގެ މުއްސަނދި އަދި ނުފޫޒުގަދަ އާއިލާއަކަށް ނިސްބަތްވާ ޖަޔަމަހައަށް ސިރިސޭނާ މާފު ދެއްވި އިރު، ރައީސް ވަނީ މިއަހަރު ތެރޭގައި އެގައުމުގައި އަނެއްކާވެސް މަރުގެ ހުކުމް ތަންފީޒުކުރަން މަސައްކަތް ކުރައްވާފައެވެ. ނަމަވެސް އެގައުމުގެ ސުޕްރީމް ކޯޓުން ވަނީ ސިރިސޭނާގެ ދައުރު ނިމެންދެން ހުކުމް ތަންފީޒުނުކުރެވޭ ގޮތް ހަދާފައެވެ.\nއަންނަ ހޮނިހިރު ދުވަހު ބާއްވާ ލަންކާގެ ރިޔާސީ އިންތިހާބުގައި ސިރިސޭނާ ވާދަ ނުކުރައްވާނެއެވެ. އެއީ ސިރިސޭނާގެ ކެންޑިޑެސީއަށް އޭނާގެ ޕާޓީން ތާއިދު ނުލިބުމުންނެވެ. އެޕާޓީން މިހާރު ތާއިދުކުރަން ނިންމާފައި ވަނީ އިދިކޮޅު ލީޑަރު ގޯޓާބަޔަ ރާޖަޕަކްސައަށެވެ.


Misrun Rahthah Saudi ah Dhinumavi Ebbasvumuge Faidha Israel ah | #Dhiislam\nމިޞްރުގެ ރަށްތައް ސައުދީއަށް ދިނުމަށްވީ އެއްބަސްވުމުގެ ފައިދާ އިޒްރޭލަށް\n7 months ago |0comment| June 28, 2017 |\nރަތް ކަނޑުގެ ޖަޒީރާ ދެރަށް ކަމުގައިވާ ތީރާންއާއި ސަނާފީރް އަކީ ގަލްފުގެ އަގަބާ ކަނޑު އޮޅީގެ ތުންފަތް މައްޗަށް ވާގޮތަށް އޮންނަ ދެރަށެވެ. އިޒްރޭލުގެ އީލާތު ބަނދަރަށް ދަތުރުކުރާ އުޅަނދުތައް ކޮންޓްރޯލްކުރުމުގެ ބާރު ލިބިފައިވާ މިދެރަށަކީ އިޒްރޭލާއި ދެކުނު އިރުމަތީ އޭޝިއާއާއި ގުޅުވައިދޭ ދޮރާށްޓެވެ.\nމީގެ 50 އަހަރުކުރިން 1967 ވަނަ އަހަރު ފެށުނު އަރަބި އިޒްރޭލު ހަނގުރާމަ ފެށުމަށް ދިމާވި ސަބަބަކީވެސް މިދެރަށަގެ ދޮރާށިން ދަތުރުކުރާ އިޒްރޭލުގެ ބޯޓު ފަހަރު މިޞްރުން ކޮންޓްރޯލްކުރަން ފެށިފެށުމެވެ.\nސައުދީ ރަސްގެފާނު ސަލްމާން ބިން އަބްދުލްއަޒީޒު މިދިޔަ އަހަރު މިޞްރަށް ކުރެއްވި ދަތުރުފުޅުގައި މިޞްރުގެ ރައީސް އަބްދުލް ފައްތާހް ސީސީއާއެކު ކުރެވުނު މަޝްވަރާތަކަށްފަހު މިޞްރުންވަނީ ސައުދީއަށް އެދެރަށް ދިނުމަށް އެއްބަސްވެފައެވެ. މިކަމާއި ގުޅިގެން މިޞްރުގެ ބޮޑެތި ސަހަރުތަކުގައި ރައްޔިތުން މަގު މައްޗަށް ނިކުމެ ސީސިއާއި ދެކޮޅަށްވަނީ މުޒާހަރާވެސް ކޮށްފައެވެ. މުޒާހަރާކުރި މީހުން ތުހުމަތުކުރި ގޮތުގައި ސައުދީއިންދޭ މާލީ އެހީގެ ދަހިވެތިކަމުގައި ސީސި އެދެރަށް ވިއްކާލީއެވެ.\nމިޞްރުން މިދެރަށް ސައުދީއަށް ދިނުމަށް އެއްބަސްވި އެއްބަސްވުމަކީ ގިނަ ބަޔަކަށް ހައިރާންކަން ގެނުވި ކަމެކެވެ. ސަބަބަކީ 1979 ވަނަ އަހަރު މިޞްރާއި އިޒްރޭލާއި ދެމެދު އީލާތު ބަނދަރުން ދަތުރުކުރާ އުޅަނދުފަހަރަށް އެއްބާރުލުން ދިނުމަށްވަނީ ސުލްހައިގެ އެއްބަސްވުމެއް އެކުލަވާލާފައެވެ.\nމިޞްރުން ސައުދީއަށް ރަށްތައް ދިނުމަށް އެއްބަސްވި އެއްބަސްވުމުގެ ސަބަބުން މިސްރާއި އިޒްރޭލާއި ދެމެދު ވެފައިވާ ސުލްހައިގެ އެއްބަސްވުން ނަގަހެއްޓުމުގެ ޒިންމާ ސައުދީގެ ބޮލުގައި އެޅުނީއެވެ. ދިރާސާ ކުރާ ފަރާތްތަކުން ސުވާލު އުފައްދާގޮތުގައި މިކަމުގެ ސަބަބުން ޒަމާނުއްސުރެ ހަތުރުން ގޮތުގައިތިބި ދެޤައުމު އެއްގަލަކަށް އަރާނެ ބާވައެވެ؟\nނަމަވެސް އިޒްރޭލާއި ފަލަސްތީނުގެ މަޝްރަހު ދިރާސާކުރާ ފަރާތްތަކުން ދެކޭގޮތުގައި މިޞްރުން ސައުދީއަށް ރަށްތައް ހަވާލުކުރުމުގެ ސަބަބުން އިޒްރޭލަށް އެކަމުން ފައިދާ ތަކެއް ކުރާނެއެވެ. ސަބަބެއް ކަމަށް ދެކެނީ އެދެޤައުމުގެ މެދުގައި ކުރިން އޮތް ދެކޮޅުވެރިކަން މިހާރު ނެތުމެވެ.\nމުރާސިލުން ދެކޭގޮތުގައި މިކަމުގެ ސަބަބުން ސައުދީއާއި އިޒްރޭލުގެ ގުޅުން އާއްމު ހާލަތަކަށް ރުޖޫއަވާނެއެވެ. އަދި މިކަމުގެ އެންމެ ނޭދެވޭ އަސަރެއް ކުރާނީ ފަލަސްތީނުގެ ޣައްޒާއާއި ހުޅަނގު އައްސޭރިއަށެވެ.\nމިޞްރާއި އިޒްރޭލުގެ މަޝްރަހު ދިރާސާކުރައްވާ ޕްރޮފެސަރެއް ކަމުގައިވާ މެނަކެމް ކްލެއިން އަލްޖަޒީރާށް ދިން ބަސްދީގަތުމެއްގައި ބުނެފައިވަނީ އިޒްރޭލުން، ސައުދީ އާއި މިޞްރަކީ އަރަބިންގެ ދެބާރު ކަމުގައި ދެކޭކަމަށާއި އިޒްރޭލުން އެދެގައުމާއި އެކު ޑިޕްލޮމެޓިކް ގުޅުންތައް ޤާއިމްކުރުމަށް ބޭނުންވާ ކަމަށެވެ. މިސްރާއި ސައުދީއާއި އޮންނަ ގުޅުން މިހާރުވެސް ވަރުގަދަވަމުން ދާކަން ފާހަގަކޮށް ކްލެއިން ބުނެފައިވަނީ މިޞްރުގެ ސިނާއީގައިވެސް އެޤައުމުގެ ހުއްދައާއެކު އިޒްރޭލުގެ ޑްރޯންތައް އުދުހެމުންދާ ކަމަށާއި ދެފަރާތުންވެސް އިންޓެލިޖެންސް މައުލޫމާތު ހިއްސާކުރަމުން ގެންދާ ކަމަށެވެ.\nމިދިޔަ ހަފްތާގައި ޓައިމްސް އޮފް ލަންޑަންއިން ހާމަކޮށްފައިވާ ގޮތުގައި އިޒްރޭލާއި ސައުދީއިން އަންނަނީ އެދެޤައުމުގެ މެދުގައި ވިޔަފާރީގެ ގުޅުންތައް ވަރުގަދަކުރަމުންނެވެ. އަދި ސައުދީގެ ވައިގެ ސަރަހައްދު ބޭނުންކުރުމުގެ ހުއްދަ އިޒްރޭލަށް ދޭން އުޅޭކަމަށްވެސް ޓައިމްސް އޮފް ލަންޑަންގައި ހާމަކޮށްފައިވެއެވެ. މިކަމުގެ ސަބަބުން ގަލްފުގެ ވިޔަފާރީގެ ދޮރާށިތައް އިޒްރޭލަށް ހުޅުވިގެންދާނެއެވެ.\nސައުދީ ވަލީއަހުދަކަށް ރަސްގެފާނުގެ ދަރިކަލުން މުހައްމަދު ބިން ސަލްމާން އައްޔަންކުރެވުމާއެކު ސައުދީއާއި އިޒްރޭލުގެ ގުޅުންތައް ވަރުގަދަ ވެގެންދާނެ ކަމަށް ދިރާސާކުރާ ފަރާތްތަކުން ދެކެއެވެ. އެގޮތުން އެމެރިކާއިން ކުރިން އިޒްރޭލަށް ކަނޑައަޅާފައިހުރި ސަފީރު ޑެނިއަލް ސަޕީރޯ، އިޒްރާއިލް ޑެއިލީގައި ލިޔެފައިވާ ގޮތުން މުހައްމަދު ބިން ސަލްމާން ވަލީއަހުދަކަށް އައްޔަން ކުރުމަކީ ހުވަފެނެއް ހަޤީގަތަކަށްވުން ފަދަ ކަމެކެވެ.\nމިހުރިހާ ކަންކަމާއެކު މަޝްރަހު ދިރާސާކުރާ ފަރާތްތަކުން ދެކޭގޮތުގައި މިޞްރުން ސައުދީއަށް ރަށްތައް ދިނުމަށް އެއްބަސްވި އެއްބަސްވުމުގެ އެންމެ ބޮޑު އެއްފައިދާ އެއްކުރާނީ އިޒްރޭލަށެވެ. މިކަމުގެ ސަބަބުން އިޒްރޭލާއި ސައުދީއާއި ދެމުދު އޮތް ޒަމާންވީ ދެކޮޅުވެރިކަމަށް ނިމުންއައިސް ދެޤައުމުގެ މެދުގައި ގުޅުންތައް ވަރުގަދަ ވެގެންދާނެއެވެ. މިކަމުގެ އެއްމެ ބޮޑު ނޭދެވޭ އަސަރެއް ކުރާނީ ފަލަސްތީނުގެ ހާއްސަކޮށް ޣައްޒާގައި ދިރިއުޅެމުންދާ ރައްޔިތުންނަށެވެ. އެހެނީ މިކަމަކީ ހަމާސް ޖަމާއަތް ކުޑަކަކޫ މައްޗަށް ތިރިކުރުމަށް އިޒްރޭލުން ކުރަމުންދާ މަސައްކަތުގެ އެހީއަކަށް ވާނެ ކަމަށް ދިރާސާކުރާ ފަރާތްތަކުން ދެކެއެވެ.\nމައުލޫމާތު ނަގާފައިވަނީ އަލްޖަޒީރާއިން.


Velaanaage kairee aa parking zone eh hulhuvaifi\nވެލާނާގެ ކައިރީ އިތުރު ޕާކިިން ޒޯނެއް ހަދައިފި\nވެލާނާގެ ކައިރީގައި އަލަށް ހުޅުވި ޕާކިން ޒޯޏް: ފޮޓޯ މާލޭ ސިޓީ ކައުންސިލް\nގިނަ އަދަދެއްގެ ސައިކަލް ޕާކް ކުރެވޭ ގޮތަށް ސަރުކާރުގެ އޮފީސް އެކުވެނި، ވެލާނާގޭގެ ކައިރީގައި އާ ޕާކިން ޒޯނެއް މާލޭ ސިޓީ ކައުންސިލުން ހުޅުވައިފި އެވެ. އަލަށް ހެދި ޒޯނުގައި 120 ސައިކަލް ޕާކް ކުރެވެ އެވެ.\nސިޓީ ކައުންސިލުން ބުނެފައިވަނީ އެ ސަރަހައްދަކީ ސަރުކާރުގެ ގިނަ އޮފީސްތަކެއް ހުންނަށް ސަރަހައްދަކަށް ވުމުން އިތުރު ޕާކިން ޒޯނެއް އެ ސަރަހައްދަށް ބޭނުންވާ ކަމަށެވެ.\nޕާކިން ޒޯން ހުޅުވުމަށްފަހު މާލޭ ސިޓީގެ މޭޔަރު ޝިފާ މުހައްމަދު ޓްވީޓާގައި ވިދާޅުވެފައިވަނީ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ތައާރަފް ކޮށްދެއްވި މެކޭނިކަލް ޕާކިން ސިސްޓަމުން އެ ސަރަހައްދުގައި ޕާކު ކުރުމުގައި ހުރި ދަތިތަކަށް ހައްލު ލިބިފައިނުވާ ކަމަށެވެ.\nމާލޭ ސިޓީ ކައުންސިލްގެ ޑެޕިއުޓީ މޭޔަރު ޓީވީއެމް "ރާއްޖެ މިއަދު" ޕްރްގާރަމް ގައި ވިދާޅުވީ ޕާކު ކުރުމުގައި ހުރި ދަތިތަކަށް ހައްލު ހޯދުމުގެ ގޮތުން މާލެއިން ބެއެއް ބިންތަށް ހުސްކޮށް ޕާކިން ޒޯން ހެދުމަށް މަސައްކަތް ކުރަމުން އަންނަ ކަމަށެވެ.\nވެލާނާގެ މާލޭ ސިޓީ\nވެލާނާގެ ކުރިމަތީގައި ޕާކް ކުރުން މަނާކޮށްފި


India ge Naibu Raees Venkaiah Naidu Covid ah positive vejje\nއިންޑިއާގެ ނައިބު ރައީސް ކޮވިޑަށް ޕޮޒިޓިވްވުން\nނައިޑޫ ކޮވިޑަށް ޕޮޒިޓިވްވިކަން ނައިބު ރައީސް އޮފީހުން ވަނީ ހާމަކޮށްފައި\nނައިޑޫގެ އަނބިކަނބަލުން އުޝާ ނައިޑޫ ކޮވިޑަށް ނެގަޓިވް\nކ. މާލެ | 29 ސެޕްޓެންބަރ 2020 | އަންގާރަ 22:55 | 3,245\nއިންޑިއާގެ ނައިބު ރައީސް ވެންކައި ނައިޑޫ - އިންޑިއާ ޓައިމްސް\nއިންޑިއާގެ ނައިބު ރައީސް ވެންކައި ނައިޑޫ ކޮވިޑް-19 އަށް ޕޮޒިޓިވްވެއްޖެއެވެ.\nއިންޑިއާގެ ނައިބު ރައީސް ވެންކައި ނައިޑޫ ކޮވިޑަށް ޕޮޒިޓިވްވިކަން އިންޑިއާގެ ސަރުކާރުން ވަނީ ހާމަކޮށްފައެވެ. އެގޮތުން ނައިބު ރައީސް އޮފީހުން ކުރި ޓްވީޓެއްގައި ބުނީ އަންގާރަ ދުވަހު ހެނދުނު ނައިޑޫ ކޮވިޑަށް ޓެސްޓު ކުރައްވާފައިވާ ކަމަށާއި އެ ޓެސްޓުގެ ނަތީޖާ އިން އެމަނިކުފާނު ކޮވިޑަށް ޕޮޒިޓިވްވެފައިވާ ކަމަށެވެ.\nނައިޑޫ ކޮވިޑަށް ޕޮޒިޓިވްވެފައިވާއިރު އެމަނިކުފާނުގެ ފަރާތުން ކޮވިޑްގެ އެއްވެސް އަލާމާތެއް ފެނިފައި ނުވާ ކަމަށާއި، އެމަނިކުފާނުގެ ހާލުކޮޅު ރަނގަޅު ކަމަށް ނައިބު ރައީސް އޮފީހުން ބުނެއެވެ. އަދި މިހާރު އެމަނިކުފާނު ހުންނެވީ ހޯމް ކަރަންޓީނުގައި ކަމަށް ނައިބު ރައީސް އޮފީހުން ވަނީ ބުނެފައެވެ.\nއަންގާރަ ދުވަހު އިންޑިއާގެ ނައިބު ރައީސްގެ އަނބިކަނބަލުން އުޝާ ނައިޑޫ ވެސް ވަނީ ކޮވިޑަށް ޓެސްޓު ކުރައްވާފައެވެ. ނަމަވެސް އުޝާގެ ޓެސްޓުގެ ނަތީޖާ ވަނީ ނެގަޓިވްވެފައެވެ. އެކަމަކު އެކަމަނާ މިހާރު ހުންނެވީ ސެލްފް އައިސޮލޭޝަންގައި ކަމަށް ނައިބު ރައީސްގެ އޮފީހުން ބުނެއެވެ.\nއިންޑިއާ އަކީ މުޅި ދުނިޔެއިން ދެވަނަ އަށް އެންމެ ގިނަ މީހުން ކޮވިޑަށް ޕޮޒިޓިވްވި ގައުމެވެ.


BREAKING NEWS: Beynunvanee Narath Ge Bill Veehaives Avahah Faaskuran - MDP - Vaguthu\nއެމްޑީޕީ ސަޕޯޓަރުންތަކެއް - ވަގުތު އިމޭޖެސް: އިބްރާހިމް ޝާބިލް\nނަފްރަތުގެ ކުށް މާނަކުރުމަށް ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ ބިލް ވިހައިވެސް އަވަހަށް މަޖިލީހުން ފާސްކުރަން ބޭނުންވާ ކަމަށް އެމްޑީޕީ އިން ބުނެފިއެވެ.\nފާޑުކިޔުންތައް އަމާޒުވެފައިވާ ބިލާއި ގުޅޭ ގޮތުން އެމްޑީޕީ އިން ދެންމެ ނެރުނު ބަޔާނެއްގައި ބުނީ އެބިލް މަޖިލީހަށް ހުށަހަޅުއްވާފައިވަނީ ދީން ހަތިޔާރަކަށް ބޭނުންކޮށްގެން، މުސްލިމުންގެ ބޮލުގައި ދީނާއި ގުޅުވައި ތަފާތު ލޭބަލްތައް އަޅުވައި، މުޖުތަމައުގައި ވަކިވަކި ފަރުދުންނާއިމެދު ނަފްރަތު އުފައްދައި، އާޚިރު ނަތީޖާއެއްގެ ގޮތުން، އެމީހުންގެ ލޭ ހުއްދަކަމަށް ބަޔަކަށް ޤަބޫލުކުރެވި، އެމީހުން މަރައި އަދި، ގެއްލުވާލުމުގެ ހާދިސާތަކެއް ދިވެހިރާއްޖޭގައި ހިނގާފައިވާތީ، ނަފްރަތުގެ އަމަލުތަކަކީ ޖިނާއީ ކުށެއްގެ ގޮތުގައި ކަނޑައެޅުމުގެ ބޭނުމުގައި ކަމަށެވެ.\nމި ބިލު ފާސްކުރުމަކީ ދިވެހިރާއްޖޭގެ ޤާނޫނު އަސާސީއިން ކޮންމެ ފަރުދަކަށްވެސް ލިބިގެންވާ ނަފްސު ރައްކާތެރިކުރުމާއި، ދިރިހުރުމުގެ ހައްޤު ކަށަވަރުކުރުމަށް ނުހަނު މުހިއްމު ކަމެއްކަމަށް ދެކޭކަމަށް ވެސް އެމްޑީޕީން ބުންޏެވެ.\n"ނަމަވެސް، މި ބިލު ރައްޔިތުންގެ މަޖިލީހަށް ފޮނުވި ހިސާބުން ފެށިގެން މި ބިލާ މެދު ރައްޔިތުންގެ ހިތްތަކުގައި ނުބައި ޝުއޫރުތަކެއް އުފައްދައި، މި ބިލަކީ ދީނާއި ޚިލާފު ބިލެއްކަމަށް ރައްޔިތުންނަށް ވިސްނަދޭން ބަޔަކު މީހުން ކުރަމުން ގެންދާ ނުރައްކާތެރި މަސައްކަތް މި ޕާޓީއިން ހަރުއަޑުން ކުށްވެރިކުރަމެވެ. އަދި މި ބިލަށް ތާއިދުކޮށް ރައްޔިތުންގެ ތެރެއިން ވަރަށް ގިނަ ބަޔަކު ޕެޓިޝަނެއްގައި ސޮއިކުރަމުންދާ މި ދަނިޑިވަޅުގައި، މި ބިލާއި ދެކޮޅަށް ޕެޓިޝަނެއް ހަދައި، އެ ޕެޓިޝަނަށް ނެތް ތާއީދެއް އޮތްކަމަށް ދެއްކުމަށް ހީލަތްތެރި އުކުޅުތައް ބޭނުންކުރާކަމީ މި ޕާޓީއިން ކަންބޮޑުވާ ކަމެކެވެ." އެމްޑީޕީގެ ބަޔާނުގައި ބުންޏެވެ.\nއެމްޑީޕީން ބުނީ އެޕާޓީން އ އެދެނީ ވީހާވެސް އަވަހަކަށް މި ބިލު ރައްޔިތުންގެ މަޖިލީހުން ފާސްކޮށް، ދީނާއި ގުޅުވައިގެން، މުޖުތަމައުގައި ވަކިވަކި ފަރުދުންނާމެދު ނަފްރަތު އުފެއްދުމުގެ އަމަލުތަކަށް ނިމުމެއް ގެންނާށެވެ. އަދި ކޮންމެ ރައްޔިތަކަށްވެސް، އަމިއްލަ ނަފްސުގެ ރައްކާތެރިކަން އޮތް ތަނެއްގެ ގޮތުގައި މި ގައުމު ބިނާކުރުމަކީ އެމްޑީޕީގެ އެންމެ އިސް އެއް އަމާޒު ކަމަށް ވެސް އެޕާޓީން ބުންޏެވެ.\nނަފްރަތު ބިލް އަވަހަށް ފާސްކުރަން އެމްޑީޕީން ބޭނުންވާކަން ހާމަކުރަން ނެރުނު ބަޔާނުގައި ބިލަށް އެއްވެސް ބަދަލެއް ގެންނާނެ ކަމަށް ބުނެފައެއް ނުވެއެވެ. އެހެންކަމުން މިހާރު ގިނަ ބަޔަކު ގޮވާލަމުންދާ ގޮވާލުންތަކާއި އެއްގޮތައް ބިލް އިސްލާހް ކުރާނެކަމަކަށް ނުބެލެވެއެވެ.\nގިނަ ބަޔަކު ކަންބޮޑުވުން ފާޅުކުރަމުން އަންނަނީ އިސްލާމްދީނާއި ހިލާފަށް އުޅޭ މީހަކާއި ދިމާއަށް އެއީ އިސްލާމްދީނާއި ހިލާފަށް އުޅޭ މީހެކޭ ބުނުމަކީ ޖިނާއީ ކުށެއް ކަމަށް ކަނޑައަޅަން ބިލްގައި ހިމަނާފައި އޮތުމުންނެވެ.\nޖޫން 22, 2021 00:05\nإن شاء الله ބިލު ހެރޭނީ ފާސްކުރާ މީހުންގެ ލޮލަށް\nޖޫން 22, 2021 00:08\nބޭނުންވަނީ ލާދީނީ އެމްޑީޕީ ވީހާވެސް އަވަހަކައް ވެރިކަމުން ދުރުކޮއް ޝަރީއަތައް ގެންދަން.\nޖޫން 22, 2021 00:10\nމެސެޖު ވަރައް ސާފު. މިއީ ރައްޔިތުން އެދޭ ގޮތައް ވެރިކަން ކުރަންޝޭ ކިޔައިގެން އުޅުނަސް އަމިއްލަ އެޖެންޑާގައި އުޅޭ ބައެއް. ލާދީނީ މުޖޫ ނައީމާއަ ލާދީނީ ޝަހިންދާ އާއި ލާދީނީ ނަށީދުގެ ވިސްނުން ސާފު ނުވެ އޮއިތް މީހަކަށްވެސް މިވަރުން ވިސްނެންވާނެ\nޖޫން 22, 2021 00:21\nލާދީނީކަން ފޮރުވަން ބިލުހަދައިގެން ތިހެން ތިބޭކައް ލާހިކު ކުޅަދާނައެއް ކަލޭމެންނަކައް.. އަހަރެމެންނަކީ މުސްލިމުން.. މިތާގަ ތިހެން ދީނައް ފުރައްސާރަކުރާކައް ބައިގަނޑު ހަދައިގެން ތިބެވެނާނުދާނަން.. ދޭބަލަ މަހައް.\nޖޫން 22, 2021 00:55\nރަގަޅު ވާހަކައެއް ހުދުމުހުތާރުކަމާއެކު ތިކަންކުރާނެ ތިނޫނަސްކިތަންމެ ކަމެއް ތިޔަފިކުރުގަ އެޖެންޑާގަ އެބަ އޮތް މަގުސަދަކީ ލިބިފަ ތިއޮތް ބާރުގެ ބޭނުންކޮއް ރައްޔިތުން އަތައް 2023 ގެ ވޯޓުކަރުދާސްކޮޅުވެސް އެރިޔަނުދިނުން އަދި އިސްލާމް މައިނޯރެޓީއަެްހެދުމަެްހިންގާ ޕުރޮޕެގެންޑާ ބޭރުގެ އެހީ އާއެކު ހިންގާ ނިންމާލުން މިހާރު ތިގެންދަނީ ރައްޔިތުންނައްބިރުދައްކަމުން...\nޖޫން 22, 2021 01:14\nތިޔަ ބިލްވާނީ އު ފެ\nދުމުގަ ވެސް ބާތިލް ގާނޫނަކަށް.ސަބަބަކީ ގާނޫނުއަސާސި އާ ހިލާ ފް ވީމަ.ގާނޫނުއސާސީގަ ބުނޭ ގާނޫނު އަސާސީ އާ ހިލާ ފް ނަމަ ބާތިލް ކަމަށް. ގާނޫނު އަސާސީ އާ ހިލާ ފް ވާގޮތަކީ ތިޔަބިލް އިސްލާމްދީނާ ހިލާ ފް ވާތީ\nޖޫން 22, 2021 08:08\nއިސްލާމް ދީނުގަ ބަނގު ރާ، އޫރުމަސް ވިއްކުން އަދި ރިބާ ހ ހުއްދަ ވީމަތަ އކަން އެކުރަނީ.\nޖޫން 22, 2021 01:21\nތިޔަ ބިލަކީ އިސްލާމްދީނަށް ފުރައްސާރަ ކުރެވޭ ބިލަކަށްވުމުން ވޯޓް ދޭ އެންމެން ނަކީ މުސްލިމުންތޯ ކާ ފަރުންތޯ ސުވާލު އު ފެދޭ .ޢައްތައުބާ ސޫރަތުގެ 66،65 ބުނާގޮތުން ދީނަށް ފުރައްސާރަ ކުރާމީޙުންނަކީ މުސްލިމުންނެއްނޫން\nޖޫން 22, 2021 01:28\nމަޖިލީހުގެ ސަބަބުން ގައުމައްވަނީ ފައިދާތޯ ނުވަތަ ގެއްލުންތޯ އާމުންގެ ކުރެން ވޯޓެއް ނަގާކައް ނުފެނޭތޯ...؟؟؟\nޢަޅުގަނޑު ކުޑަ ގޮޅިޔައްލާ އަވަހައް.\nޖޫން 22, 2021 01:33\nގައްދާރުންގެ ކިބައިން މިގައުމު ސަލާމަތް ކުރައްވާށި..އާމީން\nޖޫން 22, 2021 07:27\nޖޫން 22, 2021 02:00\nފޮނިރަހަ ކިޔޭނެ، ލޮނުރަހަ ކިޔޭނެ، ހުތްރަހަ ކިޔޭނެ، ކުޅިރަހަ ކިޔޭނެ.\nހިތިރަހައެއް ނުކިޔޭނެ. އެއީ ރަހަތަކުގެ ކަރާމާތް ގެއްލޭތީ ހާއްސަ ގާނޫނަކުން މަނާކުރެވިފައިވާ ކަމެއް. މި ގާނޫނުގެ ދަށުންނާ މަތިން ހިތިގަސް އިންދާ ހެއްދުމާ ހިތިގަސްދަށުގޭ މަގުން ހިނގުމާ ހިތިގަހުގެ ހިޔަލުގަ މަޑުކުރުން ވެސް މަނާ.\nޖޫން 22, 2021 02:40\nތިއުޅެނީ ހިތައްއައިހާ އެއްޗެއް ކިޔާފަފިލާތިބެން\nޖޫން 22, 2021 02:45\nސާބަހޭ އެމްޑީޕީ މަގޭ ވޯޓު ކަށަވަރުވާނެ ފާސްކޮށްލަދީ މިގަ އުމު ސަލާމަތުގެ އައްސޭރިއަކަށް ދާނީ އޭރުން\nޖޫން 22, 2021 02:47\nފާޑުފާޑުގެ ޖަމިއްޔާ ހަދައިގެން ސަރުކާރަށް ދުއްޕާންކުރާނަމަ އުވާލަން ފެނޭ މިގޮތުން ސެލް ފީ ޖަމާއަތް ފުރަތަމަ\nޖޫން 22, 2021 02:54\nމާރީއްޗެއް ނޫން ނަފްރަތުގެ ބިލަށްވުރެ ކުރިން ދިވެހި ރާއްޖޭގެ މިއޮށް ޒުވާން ޖީލު ނެތިގެން ދާއިރު މަސްތުވާތަކެތި ވިޔަފާރި ކުރާ މީހުންނާ މަސްތުވާ ތަކެތި ބޭނުން ކުރާ މީހުންނާއި މެދު އެކަށީގެންވާ ފިޔަވަޅެއް އެޅޭނެ ގާނޫނެއް ހެދީޔާ.\nޖޫން 22, 2021 03:52\n2023 އީސް ބިހައިންޑު ޔޫ\nޖޫން 22, 2021 06:42\nމޑޕ އަށް މަގޭ ސުވާލެއް. ރާއްޖެއިން ބޭރުގައި އުޅޭ ޖިންސު އޮޅުވާލައިގެން އުޅޭ ދިވެހީންނަކީވެސް މުސްލިމުންނޭތަ ތި ކިޔަނީ. ހަމަ ގައިމުވެސް އަންހެން ހެދުން އަޅައިގެން ޓްރާންސް ޖެންޑާ ވެގެން އުޅޭ މީހުންނީ ކުރުފުވެ ދީނުން ބޭރުވެފައިވާ ބައެއް. މޑޕ ގެ ތި ބިލަކީ ރާއްޖޭގައި ޓްރާންސް ޖެންޑާ މީހުންނަށްވެސް އުޅެން ފަސޭހަ ވާނެ ބިލެއް. އެއީ އެމީހުންނަށް ކާފަރަކަށް ގޮވުމުން ދެން ގެންގޮސް ލާނީ ޖަލަށް. ހިސާނު އަކީ މަށަށް އިނގޭ، ދަންނަ މީހެއް ނޫން. އެކަމަކު މި ބިލު ހުށަހެޅުމުން ސިފަވަނީ ޔަހޫދީންގެ ސަޕޯޓު ހޯދަން އުޅޭ މީހަކާ.\nޖޫން 22, 2021 07:08\nބަލަން މިތިބީ ވާގޮތެއް… އިންޝާ ﷲ ލާހިކެއްނޫން ތިބިލް ފާސްކުރާކަށް\nޖޫން 22, 2021 07:18\nއަވަހަށް ބިލް ފާސްކުރޭ. ތިޔަ ޕާޓީގައި ދޫ ސަލާމަތުން ހުރި އެކަކުވެސް ހުރީއެއް ނޫން. މިރާއްޖޭގެ ހުރިހާ އަގެއް ދުއްވާލީ ކަލޭމެން. ފާސްކޮށްފައި ލާދީނީ މީހުން އަވަހަށް ޝަރީޢަތަށް ދާން ތައްޔާރުވޭ. ފާސްކޮށްފައި އަވަހަށް ޖަލަށް ދާން ތައްޔާރުވޭ.\nޖޫން 22, 2021 07:40\nތިޔައަވަސްމިނުގަ ޖަލުގެޖާގަތަށްވެސް އިތުރުކޮށްލާތި! ސޭޚުއިމްރާނަކަށްއެކަމެއްނުކުރެވޭނެ! ކުރަންބޭނުންނަމަ ކެބިނެޓުގަހުރި ޒުވާންމިނިސްޓަރުނަސީމާހަވާލުކުރޭ!\nޖޫން 22, 2021 08:02\nކަލޭމެންތީ 30 އަހަރުގެ ނަފުރަތުގެ ތެރެއިން އުފެދުނު ޔަހޫދީން އޮޅުކޮށްގެން ގެންގުޅޭ ބައިގަޑެއް ކަލޭމެނަށް ކުރެވޭނެ ކަންކަމަކީވެސް ރައްޔިތުން ނުރުހޭނެހާ ކަމެއްކުރުން އެއީ އިސްލާމަ ފޯބިޔާރ އަކީ !\nޖޫން 22, 2021 08:10\nﷲގެ ކުޅަދުންވަތަކަން ދެކިބަލަ ތިޔަބިލެއްގެ ސަބަބުން މޑޕއަށްވެސް ތިބިލުގެ އިމާމުންނަވެސް ނަފްރަތު އިތުރުވުން ނޫންކަމެ އެބަވޭތަ...މޑޕގެ މެޖޯރިޓީ މެމްބަރުންނަ ކަންބޮޑުވެގެން އަވަސްއަރުވާފަ ފާސްކުރަން ތިއުޅޭބިލަކުން ރައްޔިތަކަށް އިތުރުވާ މަންފާއެއް އެބައޮތްތަ... ހުރި ހާ ރައްޔިތުންނޭ ކުރަންވީކަމަކީ އެބައެއްގެދާއިރާގެ މޑޕއަށް ނިސްބަތްވާ ހުރި ހާ މެމްބަރުންގެ ޕެޓިޝަނެ ހަދަންވީ ތިބިލަށް ވޯޓުދީފިނަމަ މެމްބަރުކަމުން ވަކިކުރަން ކޯޓަށްވެސް ދާންވީ.. އަ ހަރެމެންގެ އެއްވެސް ރައްޔިތަކު ވޯޓެނުދޭ އެއްވެސް މީ ހަކަށް އިސްލާމްދީނާ ދިވެ ހިގައުމަށް ނުރައްކާވާނެ އެއްވެސް ގާނޫނެ ހަދަން..ވީމާ ހަވާލުކުރި ޒިންމާއާ ޛިލާފުވާ މުއައްޒޮފުންނަ ފިޔަވަޅު އެޅެންޖެ ހޭނެ...\nޖޫން 22, 2021 08:32\nހަދާންކުރާތި ތި ބިލު ފާސްކޮށްގެން މީހުންނަކީ ދީނީ ގޮތުން ނުވަތަ ސިޔާސީ ގޮތުން ނުވަތަ އެހެންވެސް ގޮތަކުން ހަރުކަށި ނުވަތަ މަޑުކަށި ނުވަތަ ހައްދު ފަހަނައަޅައި ތިބި މީހުނޭ ކިޔައިގެން ލޭބަލެއް ނުކުރެވޭނެ. މިހެން މީސްތަކުން ލޭބަލް ކުރަން ތިގާނުނު ހުއްދަދަ ކުރާކަމަށް ވާނަމަ ތިގާނޫން މަނާ ކުރިޔަސް ގޮވަން ޖެހޭ މަހައްލު ތސކުގައި ކާފަރެކޭ ވެސް ލާދީނީ އެކޭ ވެސް ގޮވާނަން ބުނާނަން...ދެން ޖެހޭނީ ދިވެހިރައްޔިތުން ޖަލަށް އަޅައި ޖަލުތައް ފުރަން ތިޔަ ލާދީނީ ބަެިގަޑަށް....\nޖޫން 22, 2021 09:01\nބިލްފާސްކޮށްލާ! އެރުން ކަލޭމެންނަކަށް މީސްމީހުންނަކަށް ވަގަކަށް ނުގޮވޭނެ! ބާގީއޭނުކިޔޭނެ! ހައްދުފަހަނާޅާ ދީނީ މީހުންނޭ ނުލިޔޭނެ! ޓެރެރިސްޓަކޭ ނުކިޔޭނެ! ސާބިތު ނުހިފޭ ވާހަކައެއް ނުދެއްކޭނެ! 2023 އިންތިހާބުގެ ކެންޕޭނުގައި ކަލޭމެންނަށް މިބިލްގެ ސަބަބުން ގެއްލުންވާނެ!\nޖޫން 22, 2021 09:20\nވީމާ މިއީކީ ރައްޔިތުންގެ މަޖިލިހެއްނޫންތާ ؟\nޖޫން 22, 2021 09:23\nއިސްލާމްދީނުގެ ހަމަތަކާއި ހިލާފަށް ހަދާ ގާނޫނެއްގެ ދަށުން ކުއްވެރިވެގެން ކޯޓްމަރުހަލާގައި އެއްވެސް މީހަކަށް ފިޔަވަޅެއް އެޅޭނެހެނެއް ހިއެއްނުވޭ.\nހުކުމް ކުރާގާޒީއަށް ދީނުގައި ތިކަން ތިގޮތަށް އޮތަސް ކަލެއަށް މިހުކުމް މިގާނޫނުގެ ދަށުން ދޭންޖެހެއޭ ބުނާދުވަހަކީ ގާނޫނު އަސާސީގެ ބާރުކެނޑޭދުވަސް.\nޖޫން 22, 2021 09:29\nކެލާދީނަކީ މު ހަންމަދު ނަޝީދުއްރައީސީ މިރާއްޖެއަށް އެތެރެކުރި ފިކުރީވަބާއެއް!!\nރާއްޖޭގަމިއޮތް ކަށި ހަރުފިކުރަކީވެސް އެމްޑީޕީއޭކިޔުނު ޖަމާއަތަކުން މިރާއްޖެއަށް ފެތުރި އާލަމީވަބާއެއް!!\nމިކަންވަރަށްސާފުކޮށްއެނގޭ.. ފާސްކުރާއެއްޗެއް ފާސްކުރަންވީ !!\nޖޫން 22, 2021 09:35\nކަނބުލޯ ޙިސާނޫ. ރައްޔިތުން ނަށް ހެޔޮވެރިކަން ކޮންދެން އައިސް މިހާރު ވ. ގިނަ ރައްޔިތުން ތަކެއް މިބިލާ ނުރުހޭކަން އެނގުނީމާ ގޮތްދޫ ކުރަން ވެއްޖެ ނޫންތޯ.\nއަސްލު މީ ހަދަން ޖެހޭ ބިލެއްވެސްނޫން. އެއްވެސް މުސްލިމަކު އިސްލާމް ދީނަށް، ނަބިއްޔާ އަށް ފުރައްސާރަ އެއް ނުކުރާނެ. އެކަން ކުރެވޭ މީހަކު ފުރިހަމަ މުސްލިމަކަށް ނުވާނެ ނޫންތޯ. އެންމެން ވެސް ހެއްދެވި ފަރާތަށް ބިރުވެތިވާންވީ.\nޖޫން 22, 2021 09:36\nއަޅުގަނޑުގެ ބައްޕަ އަކީ ކުރިން މޑޕ އާ ހެދި ބޫތު ކައިފަ ހުންނަ މީހެއް އެކަމަކު މޑޕ ކޮއްލި އެއްމެ ކަމަކުން މިހާރު އެއީ މޑޕ ގެ އެއްމެ ބޮޑު އަތުރުން ކުރެ އެކަކު ، އާދެ އަޅުގަނޑަކީ ފެށުނީސުރެންވެސް މޑޕ އާ ދެކޮޅު ބޭފުޅެއް ، މޑޕ މިގައުމުން ނެތިގެން ދާން އަބަދުވެސް ދުޢާ ކުރާނަން. إن شاء الله.\nޖޫން 22, 2021 09:47\nގެންދަވާނީ ދައްކަވަން ހުރިތަނެއް ދައްކަވާފަކަމަށްވަނީ\nޖޫން 22, 2021 10:32\nދިމާކުރަނީ ދިވެހި ރަތްޔިތުންނާތަ އެހެންވީއިރު ހޭވައްލާތަތްޔާރު!!!!!!\nވަރަންރަގަޅު ވާހަކަޔެށް ނަފުރަތަކީލޯބިއަވަހަން ފާސްކުރަންވީ\nޖޫން 22, 2021 11:19\nދީނައް ފުރައްސާރަ ކުރާ ބައެއް ނުވަތަ މީހެއްގެ ފަހަތުގަ މަސައްކަތް ކުރަން ދީން ހުއްދަ އެއް ނުދެ އެވެ. ވީމާ އެބަޔަކާ ދުރުވާން ޖެހެ އެވެ.\nއަވަހަށް ފާސް ކުރޭ\nލަސް ކުރާނެ ކަމެއް ނެތް


vnews - aa nootu raees neredhevvaifi\nދިވެހި ފައިސާގެ އާ ނޫޓް ރައީސް ނެރެދެއްވައިފި\nއާ ނޫޓް ރައީސުލްޖުމްހޫރިއްޔާ ނެރެދެއްވުމަށް މިއަދު ރައީސް އޮފީހުގައި ބޭއްވުނު ރަސްމިއްޔާތުގެ ތެރެއިން\nރަންދިހަ ފަހެއްގެ ނޫޓް ސީރީޒް ރައީސުލްޖުމްހޫރިއްޔާ އަބްދުﷲ ޔާމިން މިއަދު ނެރެދެއްވައިފި އެވެ.\nމިރަސްމިއްޔާތު އޮތީ މިއަދު ހެނދުނު ރައީސް އޮފީހުގަ އެވެ. އެމްއެމްއޭގެ ގަވަރުނަރު ޑރ. އަޒީމާ އާދަމް ވަނީ މިރަސްމިއްޔާތުގައި ރަންދިހަ ފަހެއް ނޫޓް ސީރީޒް ރައީސްއަށް ހަދިޔާކުރައްވާފަ އެވެ.\nމިއީ 33 އަހަރު ފަހުން ދިވެހި ފައިސާގެ ނޫޓު ސީރީޒް އެއްކޮށް ބަދަލުކުރުމަށްފަހު ދައުރުުކުރަން ފެށި ފުރަތަމަ ފަހަރެވެ.\nއެމްއެމްއޭ އިން ބުނީ ރަންދިހަ ފަހެއް ނޫޓް ސީރީޒް މިއަދު ރައީސް ނެރެދެއްވުމާއި އެކު އާ ނޫޓްތައް އިގްތިސޯދުގައި މިހާރު ދައުރުވަމުންދާނެ ކަމަށެވެ. އަދި އޭޓީއެމްތަކުން މިއަދު މެންދުރުފަހު އާ ނޫޓް ލިބޭނެ ކަމުގައިވެސް ބުނެ އެވެ.\nއެމްއެމްއޭއިން ތައްޔާރުކޮށްފައިވާ އާ ނޫޓް ސީރީޒް ތައާރަފްކުރީ މިމިދިޔަ ނޮވެމްބަރު މަހުގެ އެއްވަނަ ދުވަހުގެ ރޭ ދަރުބާރުގޭގައި މިކަމަށްޓަކައި ބޭއްވުނު ހާއްސަ ރަސްމިއްޔާތެއްގަ އެވެ.\nދިވެހި ރުފިޔާގެ އާ ނޫޓު ސީރީސްގައި ހިމެނޭ ނޫޓްތައް\nދިވެހިންގެ ސަގާފަތާއި އާދަކާދައާއި ކަނޑުތަކުގެ ދިރުންތައް ހިމެނޭ ގޮތަށް ރީތި ކުރެހުންތަކާއި އެކޮ ތައާރަފްކޮށްފައިވާ އާ ނޫޓް ސީރީސްގައި ހިމެނެނީ 10 ރުފިޔާ، 20 ރުފިޔާ، 50 ރުފިޔާ، 100 ރުފިޔާ، 500 ރުފިޔާ އަދި އަލަށް ތައާރަފްކުރި 1000 ރުފިޔާ އެވެ.\nޒުވާން ކުރެހުންތެރިއެއް ކަމުގައިވާ އަބްދުﷲ ނަޝާތު ޑިޒައިންކޮށްފައިވާ އާ ނޫޓްތައް ޗާޕްކޮށްފައި ވަނީ ޕޮލިމާ ކަރުދާހުގައި ސަލާމަތީ ހާއްސަ ފީޗާ ތަކާކާއި އެކު އެވެ. ޕޮލިމާ ކަރުދާހުގައި ދިވެހި ރުފިޔާ ޗާޕްކުރި މިއީ ފުރަތަމަ ފަހަރެވެ. އާ ނޫޓް ސީރީސްގައި ހިމެނޭ ކޮންމެ ނޫޓެއް ވަކި ކުލަޔަކުން އަދި ކޮންމެ ނޫޓެއް ތަފާތު ޑިޒައިނަކުން ތައްޔާރުކޮށްފައިވާއިރު ކޮންމެ ނޫޓެއް ވެސް ޑިޒައިންކޮށްފައި ވަނީ ވަކި ތީމަކަށެވެ.\nއާ ނޫޓް ސީރީސްގައި ހިމެނޭ ސަލާމަތީ ފީޗާސް ތަކަށް ބަލާއިރު ކޮންމެ ނޫޓަކަށް ބެލުމުންވެސް މާސްކްޑް ލެޓާއެއްގެ ގޮތުގައި އެމްއެމްއޭ ޖަހާފައިވާ ތަން ފެންނައިރު ކްލިއާ ވިންޑޯގެ ތެރެއިން ފެންމަރުކާއެއްގެ ސިފައިގައި ކޮންމެ ނޫޓެއްގައިވެސް ނޫޓުގެ މޫނުމަތީ އަގު ފެންނަހެން ހުރެ އެވެ. އާ ނޫޓްތައް ދެ ފަރާތަށް އަރިކުރުމުން މުޅި ނޫޓުގެ މޫނުމަތިން ވިދާ ޑިޒައިނެއް ފެންނައިރު ނޫޓުގެ ބައެއް ދެކުލައަކުން ދިއްލުމާއި އެކު ނޫޓުން ފެންނަ ވަށްބުރު އެކިއެކި ދިމަދިމާލަށް ބަދަލުވެގެންދެ އެވެ. އަދި ނޫޓުގެ މޫނުމަތިން ގޮޅިއެއްގެ ތެރޭގައި ނޫޓުގެ މޫނުމަތީ އަގު އަދި ނޫޓުގެ މޫނުމަތިން ކަނާތް ފަރާތުން މަތީގައި ހިމަނާފައިވާ ސީރިއަލް ނަންބަރެއް ދިއްލުމުގެ އިތުރުން ނޫޓުގެ ފަހަތުގައި ކަނާތް ފަރާތުން ތިރީގައި މަތިން ތިރިއަށް ހިމަނާފައިވާ މޫނުމަތީ އަގު ދިއްލިފައި ހުރެ އެވެ. މީގެ އިތުރުން އާ ނޫޓް ސީރީސްގައި ހިމެނޭ 100 ރުފިޔާ، 500 ރުފިޔާ އަދި 1000 ރުފިޔާގެ ނޫޓުގައި ޑިޒައިންގެ ބައެއް ވިދުމެއް އެކުލެވޭ ދެއްޔަކުން ފެނިގެންދެ އެވެ.\nކުރީގައި ބޭނުންކުރި ނޫޓް (ކ)ގައި އަދި މިއަދު އަލަށް ތައާރަފް ކުރި ނޫޓު (ވ)ގައި -- ފޮޓޯ: އެމްއެމްއޭ\nލޮލަށް ފެނުމުން މަހުރޫމްވެފައިވާ ފަރާތްތަކަށް ފަސޭހައަކަށް އާ ނޫޓް ސީރީސްގައި ހިމެނޭ ނޫޓްތަކުގައި އެ ނޫޓެއްގެ އަގު ފަސޭހައިން ދެނެގަތުމަށްޓަކައި އަގު ޖަހާފައިވާ ތަނުގައި އަތްލުމުން އުފުލިފައިވާ ގޮތެއް އިހްސާސްވާ ގޮތަށް މި ނޫޓް ތައްޔާރުކޮށްފައިވާ ކަންވެސް ފާހަގަކުރެވެ އެވެ.\nއާ ނޫޓް ސީރީޒްގައި ސޮއިކުރައްވާފައިވަނީ ގަވަރުނަރުގެ ހައިސިއްޔަތުން ޑރ. އަޒީމާ އާދަމް އެވެ. މިއީ ދިވެހި ރުފިޔާގައި އަންހެން ބޭފުޅަކު ސޮއިކުރެއްވި ފުރަަތަމަ ފަހަރެވެ. އާ ނޫޓް ތަކުގައިވާ ތާރީހަކީ5އޮކްޓޯބަރު 2015، 22 ޒުލްހިއްޖާ 1436، އެވެ.


PSG ge coach akah Zidane gennan massakkaiy fashaifi | Mihaaru\n13 އޮކްޓޯބަރ 2017 - 09:14\nމި ސީޒަނުގައި ޕީއެސްޖީގެ މިހާރުގެ ކޯޗު އުނާއި އެމެރީ އަށް އެ ޓީމަށް ޗެމްޕިއަންސް ލީގުގައި ރަނގަޅު ނަތީޖާތަކެއް ނުނެރެވިއްޖެނަމަ ޕީއެސްޖީގެ ބޯޑުން ނިންމާފައިވަނީ އޭނާ މަގާމުން ވަކިކުރުމަށް ކަމަށް ފްރާންސްގެ މިޑީއާތަކުން މިދިޔަ ހަފްތާގައި ވަނީ ރިޕޯޓްކޮށްފަ އެވެ.\nޕީއެސްޖީ ޔޫރަޕް ފުޓްބޯޅައިގެ ވަރުގަދަ ބާރަކަށް ހެދުމަށް ގަތަރުގެ މަހުޖަނު ހެލާފީ މަސައްކަތް ފަށާފައިވާއިރު އޭނާގެ ފުރަތަމަ އަމާޒަކީ ޗެމްޕިއަންސް ލީގު ހޯދުމެވެ. އެހެން ނަމަވެސް މިހާތަނަށް އެ ޓީމަށް ކާމިޔާބުނުވެ އޮތްއިރު ފައިނަލުން ވެސް ޖާގައެއް ނުލިބެ އެވެ.\nރެއާލުގެ ކޯޗުކަމާ މިދިޔަ އަހަރުގެ ޖެނުއަރީ މަހު ހަވާލުވުމަށް ފަހު ޒިދާން އަންނަނީ އޭނާގެ ފެންވަރު ސާބިތުކޮށްދެމުންނެވެ. ކޯޗިންގެ ތަޖުރިބާމަދު ނަމަވެސް ޒިދާން އަންނަނީ ރެއާލާ އެކު ތަފާތު ދައްކަމުންނެވެ. އެގޮތުން ފާއިތުވި ދެ ސީޒަނުގެ ޗެމްޕިއަންސް ލީގު ކާމިޔާބު ކުރުމުގެ އިތުރުން ކްލަބް ވޯލްޑް ކަޕާއި މިދިޔަ ސީޒަނުގެ ސްޕެނިޝް ލީގު ކާމިޔާބުކުރި އެވެ.\nމި ސީޒަން ފެއްޓުމުގެ ކުރިން ޒިދާން ވަނީ ރެއާލާ އެކު ތިން އަހަރުގެ އެއްބަސްވުމެއްގައި ސޮއިކޮށްފަ އެވެ. އެހެން ނަަމަވެސް އޭރު ވެސް ޒިދާން ބުނެފައިވަނީ ރެއާލުގެ ކޯޗެއްގެ ގޮތުގައި މަގާމު ދެމެހެއްޓޭނީ ކާމިޔާބީ ހޯދާނަމަ ކަމަށެވެ.\nހެލާފީގެ ގާތް މީހަކާ ހަވާލާދީ ފްރާންސްގެ މީޑިއާތަކުން ރިޕޯޓްކުރާ ގޮތުގައި ޒިދާންގެ އޭޖެންޓާ ހެލާފީ ވަނީ ދާދި ފަހުން ބައްދަކޮށްފަ އެވެ. އަދި ރެއާލުގެ ކޯޗުކަމުން ޒިދާން ވަކިވެއްޖެނަމަ އޭނާ ދެން ގުޅޭނީ ޕީއެސްޖީއާ ކަމަށް އަނގަބަހުން އެއްބަސްވުމަކަށް އަތުވެފައިވާ ކަމަށް ވެސް ރިޕޯޓްކުރެ އެވެ.\nޕީއެސްޖީން ޒިދާނަށް ދުނިޔޭގެ ރެކޯޑް މުސާރައެއް ހުށަހަޅާފައިވާ ކަމަށް ވެސް ރިޕޯޓްތަކުގައިވެ އެވެ.


ނީލަން ހުށަހެޅުއްވުމުގެ ދަޢުވަތު\nމިކުންފުނީގެ އެފް އެސް އެމް ބޯޓްޔާޑްގައި ހަލާކުވެފައި ހުރި ބައެއް ތަކެތި ނީލަމުގެ އުސޫލުން ވިއްކާލުމަށް ބޭނުންވެއެވެ.\nމުދަލުގެ ބާވަތް: އޮފީސް ޕާޓިޝަން، ސޯފާސެޓް، ގްލާސް ވޫލް، ޕަންޕް، ހަލާކުވެފައިހުރި އައުޓް ބޯޑް އިންޖީން، މެރިން އިންޖީން އަދި އިންޖީން ސްޕެޔާރ ޕާޓްސް ފަދަތަކެތި.\nތަން: ޢެޕް. އެސް. އެމް ބޯޓްޔާޑް، ކ. ތިލަފުށި.\nމިކަމަށް ޝައުޤުވެރިވެލައްވާ ފަރާތްތަކުން،23 ޖެނުވަރީ 2020 ވަނަ ދުވަހުން ފެށިގެން 27 ޖެނުވަރީ 2020 އާއި ދެމެދު ހުކުރު ދުވަސް ފިޔަވާ ކޮންމެ ދުވަހަކު ރަސްމީ ގަޑި ނިމެންދެން މިކުންފުނީގެ އެފް އެސް އެމް ބޯޓްޔަޑް، ކ.ތިލަފުއްޓަށް ހާޞިރުވެ މިތަކެތި ބެއްލެވުމުގެ ފުރުސަތު ހުޅުވާލައިފާ ވާނެއެވެ.\nމިތަކެތި ބެއްލެވުމަށްފަހު އަގު ހުށަހަޅުއްވާނީ 28 ޖެނުއަރީ 2020 ވާ އަންގާރަ ދުވަހުގެ ރަސްމީ ގަޑީގައި މިކުންފުނީގެ ހެޑް އޮފީސް، އެސް ޓީ އޯ އައިފާނު ބިލްޑިންގ4ވަނަ ފަންގިފިލާއަށެވެ.\nއަގު ހުށައެޅުއްވުމަށް ހާޞިރުވެ ވަޑައިގަންނަވާ ފަރާތްތަކުން އެފަރާތެއްގެ ރަސްމީ ލިޔެކިޔުންތަކުގެ ކޮޕީ (އަމިއްލަ ފަރާތެއް ނަމަ ދިވެހި ރައްޔިތެއްކަން އަންގައިދޭ ކާޑު) ކޯޓޭޝަނާއިއެކު ހުށައަޅުއްވަން ވާނެއެވެ.\nމިދެންނެވުނު ތަކެތި ބެއްލެވުމަށްފަހު، އެންމެ މަތިން އަގު ހުށައަޅުއްވާ ފަރާތަކަށް މިތަކެތީގެ އަގު ދެއްކުމަށްފަހު ގެންދިޔުމަށް2ދުވަހުގެ މުއްދަތެއް ދެވޭނެ ވާހަކަ ދަންނަވާލީމެވެ.\nއިތުރު މަޢުލޫމާތު ސާފުކުރެއްވުމަށް 9996466 ނުވަތަ 7997776 ނަންބަރު ފޯނަށް ގުޅުވުން އެދެމެވެ.\nސުންގަޑި: 28 ޖަނަވަރީ 2020 1500


މި އިދާރާގެ ޖަލްސާ ކުރާ މާލަމަށް ގޮނޑި ހޯދުމަށް\nމި އިދާރާގެ ޖަލްސާ ކުރާ މާލަމަށް ގޮނޑި ހޯދުމަށް އިއުލާން ކުރުން:\nމިއިދާރާގެ ޖަލްސާ ކުރާ މާލަމަށް ގޮނޑި ހޯދުމަށް މިއިދާރާއިން2ވަނަފަހަރަށް ކުރި އިޢުލާން ނަމްބަރ (IUL)415/415/2019/46 (02 މެއި 2019) އިޢުލާނަށް އެކަށީގެންވާ ތަރުޙީބެއް ލިބިފައިނުވާތީ އެއިޢުލާން ބާޠިލްކޮށް އަލުން އިޢުލާން ކުރަމެވެ. ވީމާ، މިކަމަށް ޝައުޤުވެރިވާ ފަރާތްތަކުން ތިރީގައިވާ ގޮތުގެ މަތިން މި އިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު ކަނޑައެޅިފައިވާ ސުންގަޑިއަށް މި އިދާރާއަށް އަންދާސީ ޙިސާބު ހުށަހެޅުއްވުން އެދެމެވެ.\n19 މެއި 2019\n23 މެއި 2019\nމި މަސައްކަތަށް އަންދާސީ ޙިސާބު ހުށަހެޅުއްވޭނީ، މަޢުލޫމާތު ސާފުކުރެއްވުމަށް ދެންނެވިފައިވާ ދުވަހުގެ އެގަޑިއަށް ޙާޟިރުވެ މަޢުލޫމާތު ސާފުކުރައްވާ ފަރާތްތަކަށެވެ. މަސައްކަތް ޙަވާލުކުރާނެ ފަރާތް ހޮވުމަށް ޕޮއިންޓް ދެވޭނެ ގޮތުގެ މަޢުލޫމާތު ކަރުދާހެއް، މަޢުލޫމާތު ސާފުކުރެއްވުމަށް ވަޑައިގަންނަވާ ފަރާތްތަކަށް ލިބިވަޑައިގަންނަވާނެވެ.\n15 މޭ 2019\nޕަބްލިޝްކުރި ތާރީޚު: 16 މޭ 2019\nޕަބްލިޝްކުރި ގަޑި: 0920\nސުންގަޑި: 23 މޭ 2019 1000


ސިނގިރޭޓު ބުއިމަކީ ޙަރާމް ކަމެއް: އައްޝައިޚް މުޖްތަބާ ޙަމީދު – ޖަމްޢިއްޔަތުއް ސަލަފް\nސިނގިރޭޓު ބުއިމަކީ ޙަރާމް ކަމެއް: އައްޝައިޚް މުޖްތަބާ ޙަމީދު\nތާރީޚް: 10:27 22 އޯގަސްޓް 2019\nސިނގިރޭޓު ބުއިމާއި އެ ވިއްކުމާއި އަދި އޭގެން ފައިދާ ލިބިގަތުމަކީ ޙަރާމްކަމެއްކަމަށް އައްޝައިޚް މުޖްތަބާ ޙަމީދު ވިދާޅުވެއްޖެއެވެ.\nޖަމްޢިއްޔަތުއްސަލަފުގެ ސްޓޫޑިއޯއިން ރޭ ގެނެސްދިން ’އޮނަތިރީސްމިނެޓް‘ ގެ 99 ވަނަ ޕްރޮގްރާމުގައި ވާހަކަފުޅު ދައްކަވަމުން ޖަމްޢިއްޔަތުއްސަލަފުގެ ޢިލްމުވެރިންގެ މަޖިިލީހުގެ މެމްބަރު އައްޝައިޚް މުޖްތަބާ ޙަމީދު ވިދާޅުވީ ސިނގިރޭޓު އުފައްދާ މީހުންނާއި، އެ ބޯ މީހުންނާއި ނުބޯ މީހުންވެސް އަދި ހުރިހާ ޑޮކްޓަރުންވެސް ސިނގިރޭޓަކީ އިންސާނާގެ ހަށިގަނޑަށް ގެއްލުންދޭ އެއްޗެއްކަމާއި އޭގައި ވިހަ މާއްދާތައް އެކުލެވޭކަމަށް އިއްތިފާޤުވެފައިވާތީ ސިނގިރޭޓަކީ ކަނޑައެޅިގެން ޙަރާމް އެއްޗެއްކަމަށެވެ. އަދި ސިނގިރޭޓަކީ ޙަރާމް އެއްޗެއްކަމަށާއި އެ ވިއްކައިގެން ލިބޭ ލާރިވެސް ޙަރާމްވާނެކަމަށް ދުނިޔޭގެ ބޮޑެތި ޢިލްމުވެރިން ފަތުވާ ދެއްވާފައިވާކަމަށާއި ދީނީ އެތައް އިރުޝާދުތަކެއްގެ ދަށުން ދުންފަތުގެ އިސްތިއުމާލު ކުރުމަކީ ޙަރާމްކަމެއްކަން ވަރަށްސާފުކޮށް އެނގިގެންދާކަމަށެވެ.\n”އިސްލާމްދީނުގެ އާއްމު ޤަވާޢިދުގެ ދަށުން އިންސާނުންނަށް ގެއްލުންދޭ ކޮންމެ އެއްޗެއް ޙަރާމް ވާނެ. އިސްލާމްދީނަކީ ގެއްލުން ދިނުމާއި އަދި ގެއްލުން ލިބިގަތުން ޙަރާމް ކުރައްވާފައިވާ ދީނެއް. ގަސްތުގައި ތިމާގެ ހަށިގަނޑަށް ގެއްލުންދޭން ޒަހަރު ބުއިމަކީ ޙަރާމްކަމެއް. ދުނިޔޭގެ ޞިއްޙަތާ ބެހޭ އެންމެ ބޮޑު ޖަމްޢިއްޔާ ޑަމްލިއު.އެޗް.އޯ ގެ ދިރާސާތަކުން އެބަ ދައްކާ ސިނގިރޭޓުގައި ވިހަ އެތައް މާއްދާއެއް އެކުލެވޭކަމަށް. މިހުރިހާކަމެއް މިހެން ހުރުމުން ސިނގިރޭޓަކީ ޙަރާމް އެއްޗެއްކަމާމެދު އެއްވެސް ސުވާލެއް ނުއުފެދޭ“ ޝައިޚް ވިދާޅުވިއެވެ.\n’ސިނގިރޭޓު ޙަރާމްވީ ކީއްވެ؟‘ މި މައުޟޫއަށް ވާހަކަފުޅު ދައްކަވުން ޝައިޚް މުޖްތަބާ ވިދާޅުވީ ޚާއްސަކޮށް މާލެފަދަ މީހުން ގިނަކަމުން ތޮއްޖެހިފައިވާ ރަށެއްގައި މަގުތައްމަތީގައި މީހުންގެ މޫނަށް ދުން ބުރުވަމުން، ސިނގިރޭޓު ބޮމުން ދިއުމަކީ ވަރަށް ނާތަހުޒީބު ޢަމަލެއްކަމަށާއި އެއީ އޭގެ ސަބަބުން އެތައް މައިންނަކަށް، އަދި އެތައް ކުޑަކުދިންނަކަށް އޭގެ އުނދަގޫ ފޯރަމުންދާ ބޮޑު މުސީބާތެއްކަމަށެވެ. އަދި މިކަމަކީ ހަމަ މިހާރުން މިހާރަށް ހުއްޓުވަން ޖެހިފައިވާކަމެއްކަމަށް އައްޝައިޚް މުޖްތަބާ ޙަމީދު ފާހަގަ ކުރެއްވި އެވެ.


Kunfuni kuriaraa varakah dhivehinnah vazeefa ithuruvaane: Waseem | Mihaaru\nވިޔަފާރި / އެންސިސް\nކުންފުނި ކުރިއަރާވަރަކަށް ދިވެހިންނަށް ވަޒީފާ އިތުރުވާނެ: ވަސީމް\nއެންސިސް ފިޝަރީޒްގެ މެނޭޖިން ޑިރެކްޓަރު އެ ކުންފުނީގެ ހުޅުމާލެ ފެކްޓްރީ ހުޅުވުމުގެ ރަސްމިއްޔާތުގައި ވާހަކަ ދައްކަވަނީ-- ފޮޓޯ: ނިޝާން އަލީ/މިހާރު\n18 ފެބުރުއަރީ 2021 - 22:04\nކުންފުނި ކުރިއެރިވަރަކަށް ދިވެހިންނަށް ވަޒީފާގެ ފުރުސަތުތައް އިތުރުވެގެންދާނެ ކަމަށް އެންސިސްގެ މެނޭޖިން ޑިރެކްޓަރު މުހައްމަދު ވަސީމް އިސްމާއިލް ވިދާޅުވެއްޖެ އެވެ.\nރާއްޖޭގައި އެންމެ ފުޅާ ދާއިރާއެއްގައި މަހުގެ ވިޔަފާރި ކުރާ އަމިއްލަ ކުންފުނި ކަމަށްވާ އެންސިސްގެ 19 ވަނަ އަހަރީ ދުވަހާ ގުޅިގެން ވަސީމް ވިދާޅުވީ އެ ކުންފުނިން އަބަދުވެސް މަސައްކަތްކުރާނީ ދިވެހިންނަށް މަންފާ ހޯދައިދިނުމަށް ކަމަށެވެ. އެގޮތުން، ކުރިއަށް އޮތްތާނގައި ވެސް މުޖުތަމައަށް ފައިދާ ހުރި ކަންތައް އެ ކުންފުނިން ކުރާނެ ކަމަށް އޭނާ ވިދާޅުވި އެވެ.\nއެންސިސް އިން ވަނީ އެ ކުންފުނިން އެންމެ ފަހުން ހުޅުމާލޭގައި ހުޅުވި ފެކްޓްރީން ވެސް ގިނަ އަދަދެއްގެ ދިވެހިންނަށް ވަޒީފާ ދީފަ އެވެ. މީގެ ތެރޭގައި ޕާޓް ޓައިމް ކޮށް މަސައްކަތް ކުރަން ބޭނުންވާ އަންހެނުން ވެސް ހިމެނެ އެވެ.\nވަސީމް ވިދާޅުވީ އެ ކުންފުނީގައި މަސައްކަތް ކުރާ މުވައްޒަފުންނަކީ އެ ކުންފުނީގެ އެންމެ ބޮޑު ރައުސްމާލު ކަމަށެވެ. އަދި އެ ކުންފުނީގެ ކާމިޔާބީގެ ސިއްރަކީ ވެސް އެ މުވައްޒަފުންގެ ބުރަ މަސައްކަތް ކަމަށް އޭނާ ވިދާޅުވި އެވެ.\n"މި ކުންފުނި މި އުސްމިނަށް ގެނައުމަށް ދުވާލާ ރޭގަނޑު އެންމެ ބޮޑަށް މަސައްކަތް ކުރި ބަޔަކީ އަޅުގަނޑުގެ ރަހުމަތްތެރިން ފަދަ މުވައްޒަފުން. ކޮވިޑް-19ގެ ތެރޭގައި ވެސް އަޅުގަނޑުގެ މުވައްޒަފުން ދެއްކީ ފުރިހަމަ ނަމޫނާއެއް. މިކަމާ އަޅުގަނޑު ވަރަށް ފަޚުރުވެރިވޭ،" ވަސީމް ވިދާޅުވި އެވެ.\nއެންސިސް އިން މަހުގެ ބާވަތްތައް އެކްސްޕޯޓު ކުރަމުން އަންނަނީ އެމެރިކާ އާއި ޔޫރަޕަށެވެ. އެ ދެ ސަރަހައްދުގައި އެ ކުންފުނީގެ އުފެއްދުންތަކާއި މަހުގެ ބާވަތްތަކަށް ގިނަ ބައެއްގެ މަގުބޫލުކަން ވަނީ ލިބިފަ އެވެ.\nވަސީމް ވިދާޅުވިގޮތުގައި މިހާރު ރާއްޖޭން ޔޫރަޕަށް އެކްސްޕޯޓު ކުރާ މަހުގެ ބާވަތްތަކުގެ 50 ޕަސެންޓަކީ އެ ކުންފުނިން ބޭރު ކުރާ އުފެއްދުމެވެ. އެގޮތުން، މަހެއްގެ މައްޗަށް 300 ޓަނުގެ މަހުގެ އުފެއްދުން ޔޫރަޕުގެ ގައުމުތަކަށް އެކްސްޕޯޓު ކުރެވޭ ކަމަށް އޭނާ ވިދާޅުވި އެވެ.\nޔޫރަޕް އެންސިސް އެމެރިކާ\nދެއްކެވި ވާހަކަ ފުރިހަމަވީސް ކުންފުނީގައި އުޅޭ ދިވެހި މުވައްޒިފުންނާ ބޭރު މުވައްޒިފުންގެ އަދަދު ހާމަކުރިނަމަ. މިހާރު ފިހާރަޔަކައް ދިޔައަސް ސުފަމާކެޓެކައް ދިޔައަސް މި ފެންނަނީ ހުސް ބޭރުމީހުން. އަހަރުން އާދަކުރަން ވީ ދިވެހި މުވައްޒިފުން ގެންގުޅޭ ތަންތަނުން ވިޔަފާރި ކުރުމައް، އޭރުން ބަދަލެއް ފެންނާނީ.\nއަޅުގަނޑު ރާއްޖޭން ބޭރުން ޑިގްރީ އަދި މާރސްޓަސް މާލެއިން ހަދާފައި އަދި ކުރިން މަސައްކަތްކުރި ވަޒީފާގެވެސް އެކްސްޕީރިއެންސް ލެޓާރ ޔާރ އަމަޔާ ބަފަޔާރ ލީމަވެސް.. ނުވެސް ގުޅާ.. ކޮންމެ ވެސް މީހަކަށް ވަޒީފާ ދީފަ... ދެން ސިސްޓަމް ތެރެއަށް ވައްދާލީ ކަމަށް އަޅުގަނޑުއަށް ދޭހަ ވަނީ... ނޮޓް ޝުއާރ ޔެޓް..މި މަސް ނިމުނީމަ، އަދި، އެ އޮފީސްގެ އޮންނަ ވެބްސައިޓްގައި އޮވޭ، މާރކްސް ދޭ ކަރުދާހެއް..އެންމެންނަށް ދައްކަން، ޔޭ ވިއާރ ސޮ ޓްރާންސްޕޭރަންޓް ކިޔާ އެއްޗެއް...\nކޮންމެ މީހަކު ވެސް އަމިއްލަ ފައިދާއަށް. މުޅި ހުޅުމާލެ ހިފައިގެން ތިޔަ އުޅުއްވަނީ. ހެނދުނު ދުވާ ކުނިވަހުން ސަލާމަތްނުވޭ. މިހާރު ތިދާވަރުން ދަންޏާ ހުޅުމާލެ ބޮޑުބައެއް ތިއޮތީ ތަރިކައަކަށް ހަދާފަ.\nކޮންމެ އެއްޗެއްވެސް ނުބައިކޮށް ނަގަން ބޭނުންވެއްޖެނަމަ ނެގޭނެ...\nމުޖުތަމައަ ފައައިދާ ކުރާތި ދޯ ޑޯލަރު ކަޅު ބާޒާރުގަ އަގު ބޮޑުކޮށް ތިވިއްކަނީ\nމަތީ މަގާމް ތަކުގަ ގިނައީ ލަންކާ މީހުނެވެ.\nމިއަށްވުރެން މުވައްޒަފުންނަށް ރަނގަޅު މީހަކު މަ ނުދަންނަން. ޕާޓް ޓައިމް ކުރޭ މަގޭ މަންމަ އެތާ.\nތީ މިހާރު ޗަންޕާގެ ތަނެއްނު؟\nތީގަ ބަޔަކަށް ރޯނުފިލާ ވަރުގެ ވާހަކައެއްނެތް. ކުޑަމިނުން ވަޒީފާ ދިން މީހުންގެ އަދަދު ވެސް ބުނެ ނުދެވޭ.\nދާދިފަހުން 429 ކިލޯގެ މިޔަރު އުރަހަ ސްމަޤުލް ކުރާން އުޅެނިކޮށް ކަސްޓަމްސް އިން ވަނީ އެތަކެތި ހިފަހައްޓާފަ. # ނަމަވެސް އަދިވެސް އެއީ ކޮންބައެއްކަން ސަރުކާރުން ހާމަ ނުކުރޭ. މިއީ ވަރަށް ދެރަކޮށް ހިގާ ކަންކަން. މިފަދަ ވައްކަން ތަކުގެ ސަބަބު ދެނެގަންނާންޖެހެނީ ޤައުމީ މަސްލަހަތު އެކަމުގައި ހިމެނޭތީ. # އެންޒީގެ ތިޔަ ވާހަކަ ތަކަކީ ކުންފުނީގެ އިމޭޖް ރަނގަޅު ކުރާންވެގެން ޖެއްސި ޕީއާރު ބައެއް ހެން ހީވޭ.\nކޮންގްރެޓްސް....ވަސީމް... ބާރައް ކުރިއައް...ވަރަށް ހެޔޮ ދުއާ.


FENAKA ge acting MD Raees Nasheed avahaarakohlan govalaifi\nފެނަކައިގެ އެކްޓިން އެމްޑީ ލަމްޢާން\n11 ޖުލައި 2018 11 ކޮމެންޓް\nފެނަކައިގެ އެކްޓިން އެމްޑީ ރައީސް ނަޝީދު އަވަހާރަކޮށްލަން ގޮވާލައިފި\nފެނަކަ ކޯޕަރޭޝަންގެ އެކްޓިން މެނޭޖިން ޑިރެކްޓަރު މުހައްމަދު ލަމްޢާން ކުރީގެ ރައީސް މުހައްމަދު ނަޝީދު އަވަހާރަކޮށްލަށް ގޮވާލައިފިއެވެ.\nލަމްޢާން ރައީސް ނަޝީދު އަވަހާރަކޮށްލަން ގޮވާލާފައިވަނީ ރައީސް އަބްދުﷲ ޔާމީންގެ ރަނިންމޭޓް ޑރ މުހައްމަދު ޝަހީމް ޢަލީ ސައީދާއި ގުޅޭގޮތުން ރައީސް ނަޝީދު ކުރެއްވި ޓްވިޓަކަށް ކުރި ރިޕްލައިގައެވެ.\nI call upon the authorities and the Muslim ummah to execute this cheap creature who spreads hatred in the heart of the people\n— Lam’aan (@mohamedlamaan) July 10, 2018\nލަމްޢާންވަނީ މުއައްސަސާތަކަށާއި މުސްލިމް އުއްމަތަށް، ރައީސް ނަޝީދު ދަންޖެއްސުމަށް ގޮވާލާފައެވެ.\nރައީސް ނަޝީދުގެ ޓްވީޓުގައި ވިދާޅުވީ، ޑރ. ޝަހީމަކީ އިސްލާމިކް ސްޓޭޓް (އައިސް) އަށް މީހުން ވައްދަމުން އަންނަ މީހެއް ކަމަށެވެ. އަދި ސައުދީ އިން ޑރ. ޝަހީމަށް ތާއީދުކުރުމުން އެނގިގެންދަނީ ރާއްޖޭގެ ހައްދު ފަހަނަ އަޅާދިއުމަށް ސައުދީ އިން ތާއީދުކުރާކަން ކަމަށް ރައީސް ނަޝީދުގެ ޓްވީޓުގައި ވިދާޅުވެފައިވެއެވެ.\nރައީސް ނަޝީދުގެ މި ޓްވިޓާއި ގުޅިގެން ބައެއް ދީނީ އިލްމުވެރިންވެސް ގެންދަވަނީ ކަންބޮޑުވުން ފާޅުކުރައްވާ ޑރ ޝަހީމަކީ ރައީސް ނަޝީދު ވިދާޅުވާފަދަ ބޭފުޅެއް ނޫންކަމަށް ވިދާޅުވަމުންނެވެ.\nރައީސް ނަޝީދު ފެނަކަ\nރީ ރެޖިސްޓްރޭޝަން 45 ޕަސެންޓް އިތުރުވާންވީ ސަބަބެއް ނެތް: ރައީސް ނަޝީދު\nރައީސް ނަޝީދުގެ ބަހުގެ ނުސީދާ ހަމަލާތަކެއް ވިޔަފާރިވެރިންނަށް!\nޑިފެންސް މިނިސްޓަރު އަމަލު ކުރެއްވީ ގާނޫނާއި ގަވާއިދާ ހިލާފަށް: ނަޝީދު\nމިހާރުވެސް ތި ފެންނަނީ އައިއެސް ޖަމާތުގެ މީހުންގެ ގޮތްގަނޑު އެއްޗެއް ބުނާއިރައް ދަންޖައްސަން ތިގޮވަނީ\nމާގިނަ ވާހަކައެއް ދައްކާނެކަމެއްނެތް. 23 ސެޕްޓެމްބަރގަ ނަތީޖާ ފެނިގެންދާނެ.\nދެން މާމޮޅު ޕީއެޗްޑީއެއް މިހާރުއުޅޭ! ރަސޫލާ ކުރެއްވި ދުއާއެއް ކުރެއްވީމޯ ޖަޒީރާ ރައީސްގެ މައްޗައް، ކުއްތާއެއް ފާކުރައްވާތޯ. މާތް ރަސޫލާ އެދުއާ ކުރެއްވި ހާލަތާ، މާމޮޅުޕީއެޗްޑީ މިކުރިދުއާ ކުރެއްވީ ކޮންހާލަތެއް ދިމާވެގެންތޯވެސް ސުވާލު އުފެދޭ. ކީއްވެބާ ޖަޒީރާ ރައީސް އިސްލާހުވޭތޯ ދުއާ ނުކުރެއްވީ؟؟؟ތިހާ އިސްލާމްދީން ދެކެ ލޯބިވާ އިރު. ތީހަމަ ހަކުރުދެންޔާ ދޮންބެ އުޅޭ ގޮތައް އުޅޭމީހުން، ނުހައްގުން ދައުވާކޮއް އެތައްބަޔަކު ޖަލައްލީއިރު ނުކެރުނު، ހައްގުބަސް ބުނަން؟ވޯޓެއެއް ނެތްލިބޭކައް!\nޕީޕީއެމްއެމްއަކީ، ރަގަނޅުފަރާތޯ އަބަދުގޮވާ މިރައީސް، ފަނާކުރަނިވި ފިކުރެއް ނޭގުނު. އިސްލާމީސަރީއަތުން މީހުންމެރުން ހުއްދައީ، އައިސްއެސް މީހުންތިބީ ކޮންފަޅިއެއްގެކަންރައްޔިތުންނައް ވަރައް ސާދާކޮއް އިންގޭ!\nމީ މިރަށު މީހުންގެ ވަައްތަރު\nސީރިޔާއަށް ހަނގުރާމައަށްދާ ދިވެހިން މިދާނީ ކަނޑު ފަތާފަހޭ ނޫނީ ރިޔަލު އޮޑިފަހަރުގަހޭ\nހަމަ ހިޔާލެއް. އެއްޒެކިއުޓް ގެ މާނަ އެތައް ގޮތަކަށް ނެގިދާނެ. ނަމަވެސް ޤަބޫލެއް ނުކުރެވޭ އެއްވެސް މުސްލިމެއް އަނެއް މުސްލިމެއް މަރާލަން ގޮވާނެހެނެއް.\nމަރުގެ އިންޒާރަކަށްނުވޭ މަރާލާނަމޭ ބުނީމަ މަހިތުން މަރުގެ އިންޒާރަކަށްވާނީ\nމިއީދޯ ރައީސް މިވިދާޅުވާ ގައުމުގެ ހަމަ ޖެހުމަކީ. ގައުމުގެ ހަމަޖެހުން އޮތްވަރު ބޮޑުކަމުން މިއަދު އެވާހަކަ ދައްކާ ނުނިމުނު. ނަމަވެސް އިއްޔެއާ މިއަދު މިފެންނަ މަންޒަރުތަކުން ރައީސްގެ ހިތުގައި ގައުމުގެ ހަމަޖެހުމަކީ ކޮބައިކަން އެނގޭ.\nއަންނި ހަމަ ލޮލަށް ފެނިގެންތާ ކަމެއް ކުރެވޭނީ. ދައިގަންނަނަަް ކެރޭ ކުއްތާއެއް ވައްވަކެއް ނުޖައްސާނެ\nއަމިއްލަ މީހާގެ ހާލު ފުރަތަމަ ދެކެބަލަ، މިހާރުވެސް ބާ ރަޖާގަނޑެއް އަޅައިގެން ނިދަނީ\nވެލެޒިނީ ފުލުހުންގެ ބަންދުން ދޫކޮށްލައިފި\n"ޑާޓް މޭޓް" އާ ސްޕަހީރޯ އެއް: ސްޓޭން ލީގެ އެންމެ ފަހުގެ ހަދިޔާ!\nރެކޯޑް އަގަކަށް، ފިޔާތޮށި ޖަވާހިރެއް ވިއްކާލައިފި\nވެލެޒިނީގެ ބަންދު އިތުރު ނުކޮށް، އައިޖީއެމްއެޗުގައި ފަރުވާ ދެނީ\nމެންބަރު ޝަހުދީ އަނެއްކާ ވެސް ޖޭޕީއަށް


3 vana division football mubaaraai vaguthee gothun medhu kandaalaifi - One Online\nތިން ވަނަ ޑިވިޝަން ފުޓްބޯޅަ މުބާރާތުގައި ޓީނޭޖް ކުޅުނު މެޗެއްގެ ތެރެއިން.-- ފޮޓޯ: ލީފް ފޮޓޯސް/ ފޭސްބުކް\nތިންވަނަ ޑިވިޝަން ފުޓުބޯޅަ މުބާރާތް ވަގުތީ ގޮތުން މެދުކަނޑާލައިފި\nކޮވިޑް-19ގެ ހާލަތުގެ ގޯސްވެ، ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ރޭ އިއުލާނު ކުރި ފިޔަވަޅުތަކާއެކު މާލޭގައި މިހާރު ކުރިއަށްދާ ތިންވަނަ ޑިވިޝަން ފުޓުބޯޅަ މުބާރާތް މެދުކަނޑާލައިފިއެވެ.\nފިޔަވަޅުތަކާއެކު އެފްއޭއެމުން ތިންވަނަ ޑިވިޝަން މެދުކަނޑާލި ނަމަވެސް، މިމަހު ތެރޭގައި އޮންނަ އޭއެފްސީ ކަޕުގެ މެޗުތަކަށް އަދި ވަކި ގޮތެއް ނުނިންމައެވެ. ރޭ ސަރުކާރުގެ ފަރާތުން ހާމަކޮށްފައިވާ ގޮތުގައި، އޭއެފްސީ މުބާރާތުގެ މެޗުތަކާއި ގުޅޭ ގޮތުން މިހާރު ދަނީ މަޝްވަރާތައް ކުރަމުންނެވެ.\nމީގެ ކުރިންވެސް ތިންވަނަ ޑިވިޝަން މުބާރާތް ފަށަން ކުޑަ ދުވަސްކޮޅަކަށް ވެފައި އޮށްވައި މުބާރާތް މެދުކަނޑާލަން ޖެހުނެވެ. މިދިޔަ ފެބްރުއަރީ މަހަށް މުބާރާތް ފުރަތަމަ ޝެޑިއުލް ކުރި ނަމަވެސް، ކޮވިޑް-19ގެ ކޭސްތައް މާލެ ސަރަހައްދުގައި ގިނަވާތީ އެޗްޕީއޭގެ އެންގުމަށް ކުޅިވަރު ހަރަކާތްތައް އެފަހަރު ވަނީ ހުއްޓާލައިފައެވެ. އަދި އެފަހަރު ފުރަތަމަ ޑިވިޝަންވެސް މެދުކަނޑާލަން ޖެހުނެވެ.\nފުޓުބޯޅަ ހުއްޓުމަކަށް އައުމާއެކު އެފަހަރު ކުލަބުތަކަށް ބޮޑެތި ގެއްލުންތަކަކާ ކުރިމަތިލާން ޖެހުނު އިރު، ކުލަބުތަކާއި ކުޅުންތެރިންގެ އާދޭހާއެކު އެޗްޕީއޭން ވަނީ އުސޫލުތަކާއެކު މުބާރާތްތައް ފަށަން ހުއްދަ ދީފައެވެ.\nމުބާރާތުގެ ފޯމެޓް މި ވަގުތު އޮތް ގޮތަށް ބަލާ އިރު، ފުރަތަމަ ދެ ގުރޫޕުގައި ހަތަރު ޓީމު ހިމެނޭނެއެވެ. އަދި ދެން އޮތް ދެ ގުރޫޕުގައި ހިމެނޭނީ ތިން ޓީމެވެ. ކޮންމެ ގުރޫޕަކުންވެސް ދެ ޓީމު ކުއާޓާ ފައިނަލަށް ހޮވޭނެއެވެ. މިހާތަނަށް ކުޅުނު މެޗުތަކުން ބައެއް ޓީމުތައް ވަނީ ކުއާޓާ ފައިނަލްގެ ޖާގަ ހޯދައިފައެވެ.\nރާއްޖޭގެ ފުރަތަމަ ޑިވިޝަންގެ ދެވަނަ ބުރު ނިމި، މިވަގުތު ލީގު ބްރޭކަކަށް ގޮސްފައިވާ އިރު، ދެން އެންމެ އަވަހަށް އޮތީ އޭއެފްސީ ކަޕުގެ މެޗުތަކެވެ. އެއަށްފަހު ގައުމީ ޓީމުގެ ކޮލިފިކޭޝަންގެ މެޗުތަކެއްވެސް އޮތް އިރު، ކޮވިޑުގެ ހާލަތާއެކު ދެން އޮތް މެޗުތަކަށް ވާނެ ގޮތެއް އަދި އޮތީ ކަނޑަނޭޅިއެވެ.


30 meehunge therein ekeh!\nވ. ތިނަދޫގައި ދިރި އުޅެނީ އެންމެ 30 މީހުންނެވެ. ގިނަ މީހުން ރަނގަޅު ވަޒީފާ އާއި ފުރުސަތުތަކުގެ ފަހަތުން ދުވެ، އުފަން ރަށް ދޫކޮށް ހިޖުރަ ކުރީ އެވެ. އެކަމަކު އުމުރުން 23 އަހަރުގެ މި ޒުވާނާ ރަށް ދޫކޮށެއް ނުދިޔަ އެވެ. އޭނާ ބޭނުންވީ ރަށަށް ހިދުމަތް ކުރާށެވެ. ސަބަބަކީ ކޮބައި ހެއްޔެވެ؟ އޭނާގެ ހިތް އޮތީ ރަށަށް ދީފައެވެ. އޭނާ ރަށުގެ ވަޒީފާ ދެކެ ލޯބި ވަނީ އެވެ. މިއީ ތިނަދޫ ޕުލްމޭރިޔާގެ ގެސްޓް ހައުސްގެ އެޗްއާރު އޮފިސަރުގެ މަގާމު އަދާކުރާ އައިޝަތު ޝިފްނާ އާއްމު ނަމުންނަމަ (ޝިފޫ) އެވެ.\n"ރަށް ދޫކޮށް ދާން ބޭނުމެއް ނޫން. ބޭނުމީ ރަށުގައި ހުރެ ވަޒީފާ އަދާކުރަން،" ތިނަދޫގައި ހިނގާ އެންމެ ބޮޑު ގެސްޓް ހައުސްގައި ވަޒީފާ އަދާކުރާ ޝިފޫ ބުންޏެވެ.\nޝިފޫގެ ޕުލްމޭރިޔާ ފުރަތަމަ ވަޒީފާއަކީ ރިސެޕްޝަނެވެ. ރިސެޕްޝަނިސްޓުގެ ވަޒީފާ އެވެ، ޒިންމާއަކީ ޓޫރިސްޓުންނަށް މަރުހަބާ ކިއުމެވެ. އޭގެ ދެ އަހަރު ފަހުން މިހާރު އޭނާއަކީ ޕުލްމޭރިޔާ ގެސްޓް ހައުސްގެ 27 މުވައްޒަފުންގެ ކަންކަން ބަލަހައްޓުމުގެ ޒިންމާ އުފުލާ ވެރިޔާ އެވެ. ކޮންމެ ދުވަހެއްގެ ހެނދުނު ހޭލާ ގޮތަށް އޭނަ މިޝްރާބު ޖަަހާނީ ގެސްޓް ހައުސް އަށެވެ. ޕުލްމޭރިޔާ އެޗްއާރު ޑިޕާޓްމަންޓަށެވެ.\nޝިފޫއަކީ ރާއްޖޭގެ ޓޫރިޒަމް ދާއިރާގައި މަސައްކަތް ކުރާ އަދިވެސް މަދު އަންހެން ކުދިންގެ ތެރެއިން އެކަކަށްވާއިރު ޓޫރިޒަމް ދާއިރާއަކީ އަންހެނުން އުޅެން ކޮން ކަހަލަ ދާއިރާއެއް ހެއްޔެވެ؟\n"ވަރަށް ރަނގަޅު ދާއިރާއެއް މިއީ އަންހެން ކުދިން އުޅެން. ވަރަށް އިންޓްރެސްޓް ހުންނަ ދާއިރާއެއް މިއީ،" ޝިފޫ ބުންޏެވެ.\nޝިފޫ ބުނި ގޮތުގައި މި ދާއިރާއަކީ ރަނގަޅު ގޮތުގައި އުޅޭ އަންހެން ކުދިންނަށް އެންމެ ރަނގަޅު ދާއިރާއެވެ.\n"ވަރަށް ރަނގަޅު ފުރުސަތެއް މިއީ އަންހެން ކުދިން އުޅެން ރަނގަޅު އެއް ދާއިރާ. ވަރަށް ބައިވަރު ފުރުސަތު އެބަހުރި،" ޝިފޫ ބުންޏެވެ.\nޝިފޫ މި ދާއިރާގައި މަސައްކަތް ކުރުމަށް ބެލެނިވެރިންގެ ވަރަށް ބޮޑު އެހީތެރިކަމެއް ލިބެ އެވެ. އެހެންވެ ޝިފޫ ރަށް ދޫކޮށް އެހެން ތަނަށް ބަދަލުވުމުގެ ވިސްނުމެއް ނެތެވެ. އޭނާގެ ވިސްނުން ހުރީ ތިނަދޫ ޕުލްމޭރިޔާގެ ވަޒީފާގައި އުޅުމަށެވެ.